CELEX: 52012PC0073
Language: da
Date: 2012-03-07
Title: Forslag til EUROPA-PARLAMENTETS OG RÅDETS FORORDNING om forbedring af værdipapirafviklingen i Den Europæiske Union og om værdipapircentraler (CSD'er) samt om ændring af direktiv 98/26/EF

|
			
		
		
		52012PC0073
		
			Forslag til EUROPA-PARLAMENTETS OG RÅDETS FORORDNING om forbedring af værdipapirafviklingen i Den Europæiske Union og om værdipapircentraler (CSD'er) samt om ændring af direktiv 98/26/EF /* COM/2012/073 final - 2012/0029 (COD) */
			
				
		
		
			
			   	BEGRUNDELSE
1.           Baggrund for forslaget
Værdipapircentraler (CSD'er) er systemisk
vigtige institutioner for de finansielle markeder. Enhver handel med
værdipapirer på eller uden for børser efterfølges af processer, som fører til
afvikling af den pågældende handel, dvs. levering af værdipapirer mod
kontanter. CSD'er er centrale institutioner, som muliggør afvikling ved hjælp
af såkaldte værdipapirafviklingssystemer. CSD'er påtager sig endvidere den
første registrering og central forvaltning af værdipapirkonti, hvor det
registreres, hvor mange værdipapirer der er udstedt af hvem, og hvornår der
sker ændringer i værdipapirbeholdningen.
CSD'er spiller også en afgørende rolle for
markedet for sikkerhedsstillelse, navnlig i pengepolitisk sammenhæng.
Eksempelvis strømmer næsten alle de former for sikkerhedsstillelse, der kan
anvendes i forbindelse med centralbankers pengepolitiske tiltag i EU, navnlig i
eurozonen, gennem værdipapirafviklingssystemer, som drives af CSD'er.
I 2010 afviklede værdipapirafviklingssystemer
i EU transaktioner svarende til ca. 920 billioner EUR og opbevarede
værdipapirer svarende til næsten 39 billioner EUR ved udgangen 2010. Der findes
over 30 CSD'er i EU, normalt en i hvert land og to "internationale"
CSD'er (ICSD'er – Clearstream Banking Luxembourg og Euroclear Bank), som er en
underkategori af CSD'er, der specialiserer sig i at udstede internationale
obligationer, almindelig kendt som "eurobonds". 
CSD'er fungerer normalt sikkert og effektivt
inden for nationale grænser, men kombinerer og kommunikerer mindre sikkert på
tværs af grænser, hvilket er ensbetydende med, at en investor konfronteres med
større risici og omkostninger i forbindelse med investeringer på tværs af
grænser. Antallet af forfejlede afviklinger er større for grænseoverskridende
transaktioner end for indenlandske transaktioner, og grænseoverskridende
afvikling koster op til fire gange så meget som indenlandsk afvikling.
Sikkerhedsproblemerne skyldes en række
forhold, herunder: 
·      Afviklingscyklussens varighed. Tidsperioden mellem handel og afvikling
er ikke harmoniseret i EU, hvilket skaber forstyrrelser, når værdipapirer
afvikles på tværs af grænser.
·      En begrænset, men væsentlig del af værdipapirerne foreligger stadig i
papirudgave. De afvikles som led i en meget længere afviklingscyklus, hvilket
øger risikoen for investorer. 
·      Forfejlede afviklinger – dvs. situationer, hvor transaktioner ikke
afvikles på den planlagte afviklingsdato – er ikke omfattet af sanktioner med
afskrækkende virkning på alle markeder, og hvis der findes
afviklingsdisciplinære foranstaltninger, varierer de meget fra marked til
marked.
·      Selv om direktiv 98/26/EF om endelig afregning i betalingssystemer og
værdipapirafviklingssystemer[1]
reducerer forstyrrelser af værdipapirafviklingssystemer som følge af insolvensbehandling
mod en af systemets deltagere, tager det ikke højde for andre risici for
systemet eller for spørgsmålet om, hvorvidt den CSD, der driver systemet, er
modstandsdygtig. Visse CSD'er er udsat for yderligere kredit- og
likviditetsrisici, som skyldes, at de leverer bankserviceydelser i forbindelse
med afvikling.
·      Aftaler mellem CSD'er om at oprette links anses for et første skridt i
retning af en konsolidering af de europæiske afviklingsmarkeder, men giver dog
anledning til bekymringer med hensyn til sikkerheden, idet der ikke findes
særlige bestemmelser om tilsyn med sådanne links. Endvidere øger aftalerne de
stadig tættere indbyrdes forbindelser mellem CSD'er, hvilket er en yderligere
begrundelse for at indføre fælles rammer for tilsyn.
Manglen på et effektivt indre marked for
afvikling giver også i høj grad anledning til bekymringer. Der findes fortsat
betydelige hindringer for efterhandelsmarkedet i Europa, f.eks. begrænset
adgang for værdipapirudstedere til CSD'er, forskellige nationale licensordninger
og -regler for CSD'er i EU samt begrænset konkurrence mellem de forskellige
nationale CSD'er. Disse hindringer fører til et meget opsplittet marked. Derfor
er grænseoverskridende afvikling af transaktioner afhængig af en unødigt
kompliceret "deponeringskæde", som ofte omfatter adskillige CSD'er og
adskillige andre mellemled. Det har en negativ indvirkning på effektiviteten,
men også på de risici, som er forbundet med grænseoverskridende transaktioner.
Der er tale om alvorlige problemer, for
grænseoverskridende transaktioner i Europa, lige fra almindeligt køb/salg af
værdipapirer til overførsler af sikkerhedsstillelse, tager fortsat til i
omfang, og CSD'erne bliver stadig tættere forbundet indbyrdes. Denne udvikling
forventes at tage fart med Target2 Securities (T2S) - et projekt, som
Eurosystem har iværksat for at skabe en fælles platform uden grænser for
værdipapirafvikling i Europa, med forventet start i 2015.
Forslaget til forordning tager højde for disse
problemer. Der indføres krav om, at alle værdipapirer skal foreligge i
elektronisk form, og at de skal registreres i CSD'er, før de kan handles i
regulerede handelssystemer. Afviklingsperioderne og ordningerne for
afviklingsdisciplin harmoniseres i hele EU. Der indføres et sæt fælles regler,
som tager udgangspunkt i internationale standarder, og hvor der tages højde for
de risici, der er forbundet med CSD'ers aktiviteter og serviceydelser. CSD'er
vil blive omfattet af identiske substansregler i hele EU, de vil drage fordel
af ensartede krav om licens og et EU-pas, som vil medvirke til at fjerne de
eksisterende hindringer for adgang. 
Forslaget til forordning vil derfor øge
sikkerheden i systemet og åbne markedet for CSD-serviceydelser og dermed gøre
værdipapirafviklingen mere effektiv. Forslaget til forordning afslutter
reguleringen af værdipapirmarkedets infrastrukturer sammen med direktiv
2004/39/EF om markeder for finansielle instrumenter (MiFID)[2] for handelssystemer og
forslaget til forordning om OTC-derivater (EMIR) for centrale modparter (CCP).
Dette initiativ har fået bred politisk
opbakning. På Økofinrådets møde den 2. december 2008 blev det fremhævdet, at
det er nødvendigt at gøre de værdipapirafviklingssystemer, som CSD'er driver,
sikrere og mere solide, og der var enighed om, at det er nødvendigt med
EU-lovgivning til at fjerne retlige hindringer for efterhandel, herunder
hindringer for adgang til CSD'er. Der er også enighed på internationalt plan
om, at der er behov for passende standarder for CSD'er. Så tidligt som i 2001
vedtog tilsynsmyndighederne for global bankvirksomhed og værdipapirer
(CPSS-IOSCO) en række henstillinger vedrørende værdipapirafviklingssystemer. De
blev i 2009 tilpasset af europæiske tilsynsmyndigheder (ESCB-CESR) ved hjælp af
ikke-bindende retningslinjer. I oktober 2010 efterspurgte Rådet for Finansiel
Stabilitet på ny opdaterede standarder for mere solide centrale
markedsinfrastrukturer og bad om revision og forbedring af de eksisterende
standarder. 
2.           Resultat af høringer af interesserede
parter og konsekvensanalyser
Dette initiativ er resultatet af en omfattende
og vedvarende dialog med og høring af alle vigtige interesserede parter,
herunder værdipapir- og banktilsynsmyndigheder, ECB og alle typer
markedsdeltagere. Der er taget hensyn til de synspunkter, der blev givet udtryk
for i forbindelse med en offentlig høring fra den 13. januar til den 1. marts
2011, og til oplysninger indhentet fra en lang række grupper af interesserede
parter siden sommeren 2010. 
Endvidere blev der bestilt en ekstern
undersøgelse af omkostninger og priser i efterhandelssektoren fra Oxera
Consulting. Oxera afleverede den første rapport i 2009 og den anden i 2011.
Rapporterne indeholder nyttige data om forskellen på omkostningerne ved
grænseoverskridende og indenlandsk efterhandel i Europa.
Kommissionen har i overensstemmelse med sin
politik for bedre lovgivning foretaget en konsekvensanalyse af forskellige
politikmodeller. Politikmodellerne blev vurderet i forhold til de vigtigste
mål, dvs. at øge sikkerheden og effektivitet og at skabe lige vilkår for
CSD-serviceydelser i Europa. Vurderingen gik ud på at overveje konsekvenserne
af at nå disse mål og omkostningseffektiviteten ved at gennemføre forskellige
politikmodeller. 
Udkastet til konsekvensanalyse blev forelagt
for Kommissionens udvalg for konsekvensanalyse (IAB) den 16. marts 2011 og
efterfulgt af en ændret udgave den 8. august 2011. Udkastet til
konsekvensanalyse blev væsentlig forbedret efter bemærkningerne fra IAB. Det
skete ved at udbygge evidensbasen for de konstaterede problemer og analysen af
de forskellige politikmodeller, navnlig med hensyn til bankserviceydelser i
forbindelse med afvikling, og ved at medtage et skøn over de samlede fordele og
konsekvenserne af forskellige politikmodeller for forskellige berørte grupper
samt klarere og mere solide tilsyns- og evalueringsrammer. 
3.           Juridiske aspekter af forslaget
3.1.        Retsgrundlag
Forslaget er baseret på artikel 114 i
traktaten om Den Europæiske Unions funktionsmåde (TEUF), som er det bedst
egnede retsgrundlag på dette område. Forslaget har hovedsagelig til formål at
håndtere manglende sikkerhed og effektivitet i forbindelse med
værdipapirafvikling og de deraf følgende hindringer for det indre markeds
funktion, som skyldes forskellige nationale regler om værdipapirafvikling og aktiviteter
i CSD'er, som driver værdipapirafviklingssystemer, ved at indføre en sæt fælles
regler om visse aspekter ved afviklingscyklussen og –disciplinen samt et sæt
fælles tilsynskrav vedrørende CSD'ers modstandsdygtighed og adgang til CSD'er.
I mangel af sådanne fælles regler og krav vil de sandsynligvis forskellige
foranstaltninger, som træffes på nationalt plan, få en direkte negativ
indvirkning på sikkerheden, effektiviteten og konkurrencen på
afviklingsmarkederne i Unionen. En forordning anses for at være det mest
hensigtsmæssige middel til at sikre, at alle markedsdeltagere er omfattet af
ensartede og direkte anvendelige krav til afviklingscyklussen og –disciplinen,
og at CSD'er er omfattet af ensartede og direkte anvendelige tilsynsstandarder
i Unionen, som burde øge deres modstandsdygtighed og styrke den centrale rolle,
de spiller i forbindelse med forvaltning af elektroniske registreringssystemer
og afviklingsprocessen. 
Forslaget til forordning har hovedsagelig til
formål at indføre en række juridiske forpligtelser, som finder direkte
anvendelse på markedsoperatører, bl.a. om registrering af så godt som alle
værdipapirer i elektronisk form i en CSD og en kortere tidsfrist for afvikling,
og da CSD'er er ansvarlige for driften af værdipapirafviklingssystemer og for
at anvende foranstaltninger til sikring af rettidig afvikling i Unionen, er det
vigtigt, at alle CSD'er til stadighed opfylder de strenge ensartede
tilsynskrav, som indgår i dette forslag. Det er derfor nødvendigt at inkludere
en række ensartede og direkte anvendelige regler i dette forslag om godkendelse
af og løbende tilsyn med CSD'er som en konsekvens af de juridiske
forpligtelser, der pålægges markedsaktører.
3.2.        Nærheds- og
proportionalitetsprincippet
I medfør af nærhedsprincippet, jf. artikel 5,
stk. 3, i traktaten om Den Europæiske Union, handler Unionen kun, hvis målene
for den påtænkte handling ikke i tilstrækkelig grad opfyldes af
medlemsstaterne, men på grund af den påtænkte handlings omfang eller virkninger
bedre kan nås på EU-plan. 
Forslaget har hovedsagelig til formål at gøre
det europæiske værdipapirmarked sikrere og mere effektivt, og det kræver en
koordineret EU-indsats. En EU-indsats er endvidere berettiget på grund af
CSD'ernes systemiske karakter og deres stadig tættere indbyrdes forbindelser,
navnlig efter indførelsen af T2S. 
Med hensyn til godkendelse af og tilsyn med
CSD'er sigter forslaget til forordning mod at skabe balance mellem nationale
myndigheders kompetencer og andre kompetente myndigheders interesser. Den Europæiske
Værdipapir- og Markedstilsynsmyndighed (ESMA) vil spille en vigtig rolle med
hensyn til at bilægge konflikter, fremme samarbejdsordninger mellem nationale
myndigheder og udvikle tekniske standarder i samråd med medlemmerne af Det
Europæiske System af Centralbanker (ESCB).
Visse spørgsmål er allerede omfattet af
gældende EU-lovgivning. Værdipapirafviklingssystemer er f.eks. allerede
omfattet af direktiv 98/26/EF om endelig afregning i betalingssystemer og
værdipapirafviklingssystemer[3],
og direktiv 2004/39/EF (MiFID) indeholder visse bestemmelser om
markedsdeltageres adgang til værdipapirafviklingssystemer efter eget valg.
Forslaget til forordning er i overensstemmelse med disse EU-bestemmelser. 
Forslaget tager også i fuldt omfang hensyn til
proportionalitetsprincippet, jf. artikel 5, stk. 4, i traktaten om Den
Europæiske Union, dvs. at Unionens handling ikke går videre end nødvendigt for
at nå målene. Forslaget til forordning er foreneligt med dette princip og
skaber den rette balance mellem de offentlige interesser, der står på spil, og
de foreslåede foranstaltningers omkostningseffektivitet. Forslaget tager i
fuldt omfang hensyn til, at det er nødvendigt at skabe balance mellem
markedernes sikkerhed og effektivitet og de berørte parters omkostninger.
3.3.        Nærmere redegørelse for
forslaget
Forslaget til forordning består af to
hoveddele: foranstaltninger vedrørende alle markedsoperatører i forbindelse med
værdipapirafvikling (afsnit II) og foranstaltninger, som specielt vedrører
CSD'er (afsnit III, IV og V). De resterende afsnit om anvendelsesområde og
definitioner (afsnit I) samt overgangsbestemmelser og afsluttende bestemmelser
(afsnit VI) finder anvendelse på begge dele af forslaget.
3.3.1.     Forslagets anvendelsesområde
(afsnit I)
Forslaget til forordning omfatter alle CSD'er,
men fritager medlemmerne af ESCB og andre nationale eller offentlige organer,
som varetager lignende funktioner, f.eks. nationale organer i medlemsstaterne,
der har til opgave at forvalte eller intervenerer i forvaltningen af offentlig
gæld, som ellers ville svare til CSD'er, fra kravene om godkendelse og tilsyn.
Disse institutioner er dog fortsat omfattet af alle de krav, der gælder for
CSD'er. De er undtaget fra afsnit IV, som indeholder krav om adskillelse af
bankserviceydelser i forbindelse med afvikling og andre CSD-serviceydelser,
idet disse institutioner i sagens natur yder sådanne hjælpeydelser.
Forslaget omfatter alle finansielle
instrumenter, for så vidt angår kravene til CSD'er, men fortrinsvis
værdipapirer som defineret i artikel 4, stk. 1, nr. 18), i direktiv 2004/39/EF
(MiFID) (hovedsagelig aktier og obligationer), for så vidt angår afsnit II om
værdipapirafvikling.
3.3.2.     Værdipapirafvikling (afsnit
II)
Et af hovedformålene med forslaget til
forordning er at øge sikkerheden i forbindelse med afvikling. Afsnit II
omfatter tre sæt foranstaltninger, som skal medvirke til at nå dette mål. For
det første indfører forslaget såkaldt dematerialisering/immobilisering af
værdipapirer svarende til udstedelse af værdipapirer i elektronisk form. Denne
foranstaltning har til formål at gøre afviklingsprocessen mere effektiv, at
gøre det lettere at afkorte afviklingsperioder og at sikre
værdipapiremissioners integritet ved at bane vej for lettere afstemning af
værdipapirbeholdninger. Værdipapirer i elektronisk form skal ikke nødvendigvis
registreres i en CSD, inden de handles eller anvendes som sikkerhed. De kan
f.eks. registres af registre. Men hvis de handles på handelssystemer, som er
omfattet af direktiv 2004/39/EF (MiFID), skal de registreres i en CSD
dels for at drage fordel af beskyttelsen af værdipapirafviklingssystemer i
direktiv 98/26/EF, dels for at gøre det lettere at afstemme registrerede
værdipapirer med handlede værdipapirer. Forslaget til forordning omfatter en
tilstrækkelig lang overgangperiode, dvs. indtil den 1. januar 2018, således at
markedsoperatører fra de medlemsstater, hvor der stadig findes et betydeligt
antal værdipapirer i papirudgave, kan overholde denne foranstaltning.
For det andet harmoniserer afsnit II afviklingsperioden
for værdipapirtransaktioner i hele EU. I Europa afvikles de fleste
værdipapirtransaktioner enten to eller tre dage efter handelsdagen, afhængigt
af de enkelte markeder. Afviklingsperioden harmoniseres og fastsættes til to
dage efter handelsdagen, selv om der vil være mulighed for kortere
afviklingsperioder. For det tredje harmoniserer afsnit II kodekserne for
afviklingsdisciplin i hele EU. De består af forudgående foranstaltninger til at
forebygge forfejlet afvikling og efterfølgende foranstaltninger til at håndtere
forfejlet afvikling. Hovedformålet er at begrænse forfejlet afvikling og
modvirke konkurrence, som sænker standarderne for afviklingsdisciplin, f.eks.
mellem markeder, som har forskellige sanktionsordninger. De foreslåede bestemmelser
rækker videre end til CSD'er og sigter mod at underlægge markedsdeltagere, som
ikke leverer værdipapirer på den planlagte afviklingsdato, en harmoniseret
procedure for dækningskøb, som enten kan gennemføres af en CCP i tilfælde af en
clearet transaktion, eller indgå i handelssystemernes egne regler. 
3.3.3.     CSD'er (afsnit III)
Godkendelse af og tilsyn med CSD'er
(kapitel I)
I direktiv 98/26/EF defineres
værdipapirafviklingssystemer allerede som formelle arrangementer, der muliggør
overførsel af værdipapirer mellem forskellige deltagere. Nævnte direktiv
vedrører dog ikke de institutioner, som er ansvarlige for at drive sådanne
systemer. I betragtning af de stadigt mere komplicerede systemer og risici, der
er forbundet med afvikling, er det helt afgørende, at institutioner, som driver
værdipapirafviklingssystemer, defineres i lovgivningen, godkendes og
underkastes tilsyn i overensstemmelse med en række fælles tilsynsstandarder. En
CSD defineres som en juridisk person, der driver et værdipapirafviklingssystem,
og som mindst varetager yderligere en kerneserviceydelse (enten registreringsserviceydelse
eller central forvaltningsserviceydelse). Endvidere vil CSD'er kun få
tilladelse til at levere visse hjælpeydelser, som hovedsagelig er forbundet med
kerneserviceydelserne. Hvis sådanne hjælpeydelser omfatter
skatteserviceydelser, skal CSD'er sikre sig, at de overholder
skattelovgivningen i de pågældende medlemsstater. I procedurer vedrørende
kildeskattelettelser skal CSD'er overholde krav, som kildemedlemsstaten, hvor
indtægterne er kildeskattepligtige, pålægger finansielle formidlere som
betingelse for at give dem tilladelse til at opkræve kildeskatten og på vegne
af den retmæssige ejer af indtægterne anmode om kildeskattelettelse. Dette kan
indebære en forpligtelse til at indberette investoroplysninger direkte til
kildemedlemsstaten (til gengæld for at kunne anmode om skattelettelse ved
kilden), som herefter kan videregive oplysningerne til den medlemsstat, hvor
den retmæssige ejer af de finansielle instrumenter har sit hjemsted.
CSD'er skal godkendes og underkastes tilsyn af
de nationale kompetente myndigheder på det sted, hvor de er etableret. Men i
betragtning af det tiltagende grænseoverskridende aspekt ved deres aktiviteter
skal andre myndigheder, som er knyttet til det eller de
værdipapirafviklingssystemer, som CSD'en driver, og til andre gruppeenheder,
høres. ESMA kommer til at spille en vigtig rolle i forbindelse med
udarbejdelsen af udkast til tekniske standarder, der skal harmonisere
godkendelsesprocessen og sikre samarbejde mellem myndighederne.
Forslaget giver godkendte CSD'er et
"pas" til at levere serviceydelser i Unionen, enten ved at levere
serviceydelser direkte i en anden medlemsstat eller ved at oprette en filial i
den pågældende medlemsstat. CSD'er fra tredjelande kan få adgang til Unionen,
hvis ESMA anerkender dem. En sådan anerkendelse meddeles kun, hvis Kommissionen
har konstateret, at det pågældende tredjelands retlige og tilsynsmæssige rammer
er ækvivalente med Unionens rammer, samt at det pågældende tredjeland sikrer
effektiv ækvivalent anerkendelse af Unionens regulerings- og tilsynsmæssige
rammer, at CSD'en underkastes effektiv godkendelse og effektivt tilsyn i det
pågældende tredjeland, og at der findes samarbejdsaftaler mellem ESMA og det pågældende
tredjelands myndigheder.
Krav til CSD'er og lovvalg (kapitel II og
III)
CSD'er er systemisk vigtige og leverer
serviceydelser af afgørende betydning til værdipapirmarkedet. Derfor skal de
være underlagt høje tilsynsstandarder for at sikre, at de er levedygtige, og at
deres deltagere beskyttes. De krav, der stilles til CSD'er, er opdelt i flere
kategorier i kapitel II: Organisatoriske krav (afdeling 1), bestemmelser om god
forretningsskik (afdeling 2), krav til CSD-serviceydelser (afdeling 3), tilsynskrav
(afdeling 4) og krav til CSD-links (afdeling 5).
I afdeling 1 stilles der krav om, at CSD'er
har effektive ledelsesordninger, at den øverste ledelse, bestyrelsen og
aktionærerne er egnede og erfarne, og at der nedsættes brugerudvalg bestående
af repræsentanter for udstedere og deltagere for hvert
værdipapirafviklingssystem. Outsourcing af serviceydelser eller aktiviteter bør
ikke berøre CSD'ers ansvar over for deltagere og udstedere eller forskellige
myndigheders udøvelse af tilsyns- og overvågningsfunktioner. Der er dog taget
højde for en vigtig undtagelse, nemlig outsourcing til offentlige enheder,
f.eks. T25-projektet, som gennemføres af Eurosystem, der er omfattet af særlige
rammer aftalt de kompetente myndigheder.
Afdeling 2 indeholder vigtige krav til CSD'er
om at have ikke-diskriminerende, gennemsigtige og udelukkende risikobaserede
kriterier for deltagelse i værdipapirafviklingssystemer. Disse krav skærpes af
bestemmelserne om adgang i kapitel IV. Der indføres også vigtige principper om
gennemsigtighed i forbindelse med offentliggørelse af priser og orientering af
de kompetente myndigheder om de omkostninger og indtægter, der er forbundet med
de enkelte serviceydelser.
I afdeling 3 om krav til CSD-serviceydelser
fremgår det af artikel 34, at CSD'er spiller en vigtigt rolle med hensyn til at
sikre værdipapiremissioners integritet, og der stilles krav om intradagsafstemning
af konti. For så vidt angår adskillelse af konti med henblik på at beskytte
deltagernes aktiver, går forslaget længere end kravene i direktiv 2004/39/EF
(MiFID), og der stilles krav til CSD'er om at adskille de enkelte deltageres
konti fra andre deltageres konti og om at sætte deltagerne i stand til at
adskille deres kunders konti fra hinanden. Med hensyn til kontantafvikling stilles
der i forslaget krav til CSD'er om at afvikle over centralbankkonti, hvis det
er praktisk muligt. Kontantafvikling i forretningsbanker er tilladt, men det
skal i modsætning til gældende praksis flere steder foregå via et særskilt
kreditinstitut, der fungerer som afregningsfirma.
Tilsynskravene i afdeling 4 for CSD'erne selv
indeholder vigtige bestemmelser om begrænsning af operationelle risici. Da
CSD'er ikke har tilladelse til at levere bankmæssige serviceydelser direkte,
udgør de operationelle risici den største risiko for dem. Bestemmelserne
omfatter passende foranstaltninger til at sikre forretningskontinuitet og
afvikling til enhver tid. Kapitalkravene er også fastsat i forhold til
driftsomkostningerne - CSD'ers kapital, herunder tilbageholdt overskud og
reserver, bør kunne dække driftsomkostningerne i mindst seks måneder.
CSD'er er i stadig større grad indbyrdes
forbundne, og denne proces forventes at tage fart med indførelsen af T2S, og
derfor opstilles der i artikel 45 vigtige tilsynskrav til linkede CSD'er,
herunder indførelse af identiske bestemmelser om endelig afregning. 
Kapitel III har til formål at øge
retssikkerheden for værdipapirtransaktioner og indeholder derfor et forslag til
en bestemmelse om lovvalg i forhold til de ejendomsretlige aspekter ved
værdipapirer, som CSD'er opbevarer.
Adgang til CSD'er (kapital IV)
Dette initiativ har bl.a. til formål at åbne
markedet for CSD-serviceydelser og at fjerne hindringer for adgang. Kapitel IV
omhandler tre former for adgang: a) mellem udstedere og CSD'er, b) mellem
CSD'er og c) mellem CSD'er og andre markedsinfrastrukturer.
I mange medlemsstater er udstedere i henhold
til lovgivningen forpligtet til at udstede visse typer værdipapirer, navnlig
aktier, i den nationale CSD. I henhold til artikel 47 skal udstedere have ret
til at registrere deres værdipapirer i enhver godkendt CSD i Unionen, og CSD'er
skal have ret til at levere serviceydelser i forbindelse med værdipapirer, som
er oprettet i henhold til lovgivningen i en anden medlemsstat. Der tages højde
for særlige nationale forhold ved at anerkende, at retten ikke bør berøre den
selskabslovgivning, som gælder for værdipapirernes oprettelse. 
Afsnit 2 og 3 omhandler principperne for
adgang. CSD'er bør have ret til at deltage i en anden CSD's værdipapirafviklingssystem
på grundlag af ikke-diskriminerende og risikobaserede principper. CSD'er bør
også på grundlag af de samme pricipper have ret til at anmode en anden CSD om
at udvikle særlige funktioner, for hvilke der bør betales et gebyr beregnet efter
kostpris-plus-metoden. CSD'er bør på samme måde have ret til at modtage transaction
feeds fra CCP'er og handelssystemer, og disse infrastrukturer bør have adgang
til de værdipapirafviklingssystemer, som CSD'er driver. Eventuelle konflikter
mellem de relevante kompetente myndigheder bør henvises til ESMA med henblik på
bilæggelse.
3.3.4.     Kreditinstitutter udpeget til
at fungere som afregningsfirmaer (afsnit IV)
Som beskrevet ovenfor kan CSD'er tilbyde deres
deltagere afvikling via forretningsbanker, hvis afvikling via centralbanker
ikke er praktisk mulig. CSD'er bør ikke selv levere bankserviceydelser i
tilknytning til afviklingen, men bør hos deres kompetente myndigheder indhente
tilladelse til at udpege et kreditinstitut, der skal fungere som afregningsfirma
og åbne kontantkonti samt yde kreditfaciliteter for at lette afviklingen,
medmindre de kompetente myndigheder på grundlag af de tilgængelige oplysninger
kan påvise, at kreditinstituttets eksponering mod koncentrationen af kredit- og
likviditetsrisici ikke er tilstrækkeligt reduceret. Denne adskillelse mellem
CSD'er og afregningsfirmaer er en vigtig foranstaltning til opretholdelse og
forøgelse af CSD'ers sikkerhed. Bankserviceydelser i tilknytning til
afviklingen øger CSD'ernes risici og dermed sandsynligheden for, at CSD'er
misligholder deres forpligtelser eller udsættes for en alvorlig
stresspåvirkning. Bankserviceydelserne leveres almindeligvis af nogle CSD'er på
intradagsbasis og er begrænset til serviceydelser i tilknytning til
afviklingen, men der er alligevel tale om betydelige beløb, og misligholder
sådanne CSD'er deres forpligtelser, vil det få negative konsekvenser for
værdipapir- og betalingsmarkederne. Kravet om, at bankserviceydelser leveres af
en juridisk enhed adskilt fra den enhed, som leverer CSD'ers
kerneserviceydelser, vil forhindre, at risici fra bankserviceydelserne
overføres til CSD'ernes kerneserviceydelser, især når der er tale om insolvens
eller alvorlige stresspåvirkninger fremprovokeret af bankserviceydelserne. Kravet
vil også give CSD'erne og de offentlige myndigheder flere muligheder for at
finde passende løsninger, hvis det afregningsfirma, som leverer
bankserviceydelser, misligholder sine forpligtelser. For CSD'er, som på
nuværende tidspunkt leverer bankserviceydelser, vil de største omkostninger i
forbindelse med denne foranstaltning være de retlige omkostninger til
oprettelse af en separat juridisk enhed til levering af bankserviceydelser.
CSD'er, som i fremtiden vil være villige til at udvikle sådanne serviceydelser,
vil derimod ikke blive påført væsentlige ekstraomkostninger til oprettelse af
en separat juridiske enhed. Der findes ingen enkle alternativer til udskillelse
af bankserviceydelser, der fuldstændigt eliminerer faren for, at risici fra
bankserviceydelserne overføres til kerneserviceydelserne.
Af hensyn til den effektivitet, der opnås ved,
at enheder inden for samme koncern leverer både CSD- og bankserviceydelser, bør
kravet om, at bankserviceydelserne udføres af et separat kreditinstitut ikke
være til hinder for, at det pågældende kreditinstitut tilhører samme koncern
som CSD'en. Leveres både CSD- og bankserviceydelser af enheder inden for samme
koncern, bør de aktiviteter, som udøves af det kreditinstitut, der leverer
bankserviceydelser, være begrænset til bankserviceydelser i tilknytning til
afvikling. Hensigten med denne restriktion er at reducere koncernens generelle
risikoprofil, der følger af, at der også indgår et kreditinstitut i koncernen.
Den kompetente myndighed bør i hvert enkelt
tilfælde kunne påvise, at der ikke opstår nogen systemisk risiko ved, at samme
juridiske enhed leverer både CSD- og bankserviceydelser. I et sådant tilfælde
kan Europa-Kommissionen på grundlag af en begrundet anmodning give tilladelse
til en undtagelse. Under alle omstændigheder bør en CSD, der er meddelt
tilladelse som kreditinstitut, kun kunne levere bankserviceydelser i tilknytning
til afviklingen.
Et kreditinstitut, der fungerer som
afregningsfirma, skal have indhentet tilladelse i henhold til direktiv
2006/48/EF om adgang til at optage og udøve virksomhed som kreditinstitut[4]. Da
værdipapirafviklingssystem(er) drevet af CSD'er bør beskyttes bedst muligt mod
potentielle risici fra afregningsfirmaer, bør disse firmaer opfylde ekstra krav
for at begrænse kredit- og likviditetsrisiciene for hvert af de
værdipapirafviklingssystemer, de servicerer. 
Da direktiv 2006/48/EF ikke specifikt
omhandler intradagskredit- og likviditetsrisici, der følger af leveringen af
bankserviceydelser i tilknytning til afviklingen, bør kreditinstitutter, der
leverer sådanne serviceydelser, også være omfattet af specifikke skærpede krav
til reducering af kredit- og likviditetsrisici, som finder anvendelse på hvert
enkelt værdipapirafviklingssystem, for hvilket de fungerer som
afregningsfirmaer. De foreslåede krav til afregningsfirmaer er udarbejdet med
udgangspunkt i de internationale CPSS-IOSCO-standarder for finansielle
markedsinfrastrukturer og i aktuel markedspraksis. De omfatter
sikkerhedsstillelse til fuld dækning af krediteksponeringer, overvågning af intradagslikviditeten
under hensyn til den likviditetsrisiko, der opstår ved, at de to største
deltagere misligholder deres forpligtelser, samt koncentrationsgrænser for likviditetsudbydere.

3.3.5.     Sanktioner (afsnit V)
I Kommissionens meddelelse "Udvidelse af
sanktionsordningerne i sektoren for finansielle tjenesteydelser"[5] foretages en gennemgang af de
eksisterende sanktionsbeføjelser og den praktiske anvendelse heraf med det
formål at fremme konvergens mellem sanktioner i forbindelse med hele rækken af tilsynsaktiviteter.
En status over de eksisterende nationale ordninger har eksempelvis afsløret, at
der er stor forskel på størrelsen af de økonomiske sanktioner i de forskellige
medlemsstater, at nogle kompetente myndigheder ikke har visse vigtige sanktionsbeføjelser
til rådighed, og at nogle kompetente myndigheder ikke kan pålægge fysiske og
juridiske personer sanktioner. Kommissionen foreslår derfor, at medlemsstaterne
vedtager bestemmelser om, at der kan indføres administrative sanktioner og
foranstaltninger for overtrædelse af forordningen. Med henblik herpå bør de
kompetente myndigheder råde over et minimum af administrative sanktioner og
foranstaltninger, herunder tilbagetrækning af godkendelsen, offentlige
advarsler, afskedigelse af ledelsen, tilbagebetaling af gevinster opnået ved
overtrædelse af denne forordning, såfremt sådanne gevinster kan opgøres, samt
administrative bøder. Administrative bøders maksimale størrelse bør ikke være
mindre end det niveau, som er fastlagt i denne forordning, dvs. 10 % af en
juridisk persons årsomsætning eller fem mio. EUR eller 10 % af en fysisk
persons årsindkomst. Når de kompetente myndigheder skal træffe afgørelse om
sanktionernes art og størrelse, bør de tage hensyn til en række kriterier i
denne forordning, herunder den ansvarlige persons størrelse og finansielle
kapacitet, virkningerne af overtrædelserne og den ansvarlige persons
samarbejdsvilje. Dette forhindrer ikke de enkelte medlemsstater i at fastsætte
højere standarder.
3.3.6.     Overholdelse af artikel 290 og
291 i TEUF
Den 23. september 2009 vedtog Kommissionen
forslag til forordninger om oprettelse af hhv. EBA, EIOPA og ESMA. I den
forbindelse ønsker Kommissionen at minde om de erklæringer i forbindelse med
artikel 290 og 291 i TEUF, som den udarbejdede, da forordningerne om oprettelse
af de europæiske tilsynsmyndigheder blev vedtaget, og hvori det hedder:
"For så vidt angår proceduren for vedtagelse af reguleringsstandarder
understreger Kommissionen den unikke karakter af sektoren for finansielle tjenesteydelser
som følge af Lamfalussystrukturen, hvilket er udtrykkeligt anerkendt i
erklæring 39 til TEUF. Kommissionen er imidlertid i alvorlig tvivl om, hvorvidt
begrænsningerne i dens funktion i forbindelse med vedtagelsen af delegerede
retsakter og gennemførelsesretsakter er i overensstemmelse med artikel 290 og
291 i TEUF."
4.           Virkninger for budgettet
Virkningerne af forslaget for EU-budgettet
vedrører de opgaver, der tildeles ESMA som anført i den finansieringsoversigt,
der er vedlagt dette forslag.
2012/0029 (COD)
Forslag til
EUROPA-PARLAMENTETS OG RÅDETS FORORDNING
om forbedring af værdipapirafviklingen i Den
Europæiske Union og om værdipapircentraler (CSD'er) samt om ændring af direktiv
98/26/EF
(EØS-relevant tekst)
EUROPA-PARLAMENTET OG RÅDET FOR DEN
EUROPÆISKE UNION HAR —
under henvisning til traktaten om Den
Europæiske Unions funktionsmåde, særlig artikel 114,
under henvisning til forslag fra
Europa-Kommissionen,
efter fremsendelse af forslaget til
lovgivningsmæssig retsakt til de nationale parlamenter,
under henvisning til udtalelse fra Det
Europæiske Økonomiske og Sociale Udvalg[6],
under henvisning til udtalelse fra Den
Europæiske Centralbank[7],
efter den almindelige lovgivningsprocedure, og
ud fra følgende betragtninger:
(1)              
Værdipapircentraler (CSD'er) bidrager sammen med
centrale modparter (CCP'er) i stort omfang til at opretholde
efterhandelsinfrastrukturer, som beskytter de finansielle markeder og giver
markedsdeltagerne tillid til, at værdipapirtransaktioner gennemføres korrekt og
rettidigt og også i perioder med ekstrem stress. 
(2)              
Da værdipapirafviklingssystemerne, der drives af
CSD'er, befinder sig i den sidste fase af afviklingen, har de systemisk
betydning for værdipapirmarkedernes funktionsmåde. CSD'ernes
værdipapirafviklingssystemer, som er øverste led i værdipapirdeponeringskæden,
hvorigennem deres deltagere indberetter oplysninger om investorernes
værdipapirbeholdninger, fungerer også som et vigtigt redskab til at kontrollere
en udstedelses integritet og bidrager i stor udstrækning til at bevare investortilliden.
Endvidere spiller de af CSD'erne drevne værdipapirafviklingssystemer en stor
rolle i forbindelse med sikkerhedsstillelse i pengepolitiske operationer samt
ved sikkerhedsstillelse mellem kreditinstitutter og er derfor betydningsfulde
aktører på markederne for sikkerhedsstillelse.
(3)              
Selv om Europa-Parlamentets og Rådets direktiv
98/26/EF af 19. maj 1998 om endelig afregning i betalingssystemer og
værdipapirafviklingssystemer[8]
reducerer de forstyrrelser i et værdipapirafviklingssystem, som insolvensbehandlinger
mod en deltager i et sådant system medfører, er det nødvendigt at fokusere på
andre risici for værdipapirafviklingssystemer samt risikoen for insolvens eller
forstyrrelser i den måde, hvorpå CSD'er, der driver
værdipapirafviklingssystemer, fungerer. Visse CSD'er er udsat for yderligere
kredit- og likviditetsrisici, som skyldes, at de leverer bankserviceydelser i
tilknytning til afviklingen.
(4)              
Det stigende antal grænseoverskridende afviklinger,
der følger af linkaftalerne mellem CSD'er, rejser på baggrund af de manglende
fælles tilsynsregler spørgsmålet om CSD'ers modstandskraft, når de importerer
de risici, som andre medlemsstaters CSD'er bliver udsat for. Hertil kommer, at
afviklingsmarkederne i Unionen på trods af stigningen i de grænseoverskridende
afviklinger stadig er opsplittede og de grænseoverskridende afviklinger mere
bekostelige som følge af de forskellige nationale regler, som regulerer
afviklingen og CSD'ernes aktiviteter, og den begrænsede konkurrence mellem
CSD'erne. Denne opsplitning skaber hindringer og medfører yderligere risici og
omkostninger for den grænseoverskridende afvikling. I fraværet af identiske
forpligtelser for markedsaktørerne og fælles tilsynsstandarder for CDS'er vil
de uensartede foranstaltninger, der kan forventes truffet på nationalt plan, få
en direkte negativ indflydelse på sikkerheden, effektiviteten og konkurrencen
på Unionens afviklingsmarkeder. Det er nødvendigt at fjerne sådanne store
hindringer for et velfungerende indre marked og undgå konkurrenceforvridninger
samt at træffe foranstaltninger til at undgå, at sådanne hindringer og forvridninger
opstår i fremtiden. Retsgrundlaget for denne forordning bør derfor være artikel
114 i traktaten om Den Europæiske Unions funktionsmåde som fortolket i henhold
til Den Europæiske Unions Domstols praksis.
(5)              
Det er nødvendigt, at der ved en forordning
indføres ensartede forpligtelser for markedsdeltagere vedrørende visse aspekter
af afviklingsprocessen og -disciplinen og fastlægge en række fælles krav for
CSD'er, som driver værdipapirafviklingssystemer. De umiddelbart gældende
bestemmelser i en forordning bør sikre, at alle markedsaktører og CSD'er er
underkastet identiske umiddelbart gældende forpligtelser og regler. En
forordning bør øge sikkerheden og effektiviteten i afviklinger i Unionen, da en
forordning forhindrer indførelse af uensartede nationale regler som følge af
gennemførelsen af et direktiv. En forordning bør mindske den regelkompleksitet
for markedsaktører og CSD'er, der følger af forskellige nationale regler, og
bør give CSD'er mulighed for at levere grænseoverskridende serviceydelser uden
at skulle rette sig efter forskellige nationale bestemmelser om CSD'er, f.eks. godkendelse,
tilsyn, organisation og risici. En forordning med identiske krav til CSD'er bør
også medvirke til at fjerne konkurrenceforvridninger.
(6)              
Den 20. oktober 2010[9]
opfordrede Rådet for Finansiel Stabilitet (FSB) til en styrkelse af
kernemarkedsinfrastrukturerne og efterlyste revision og forbedring af de
eksisterende standarder. Den Internationale Betalingsbanks (BIS) udvalg om
betalings- og clearingssystemer (CPSS) og Den Internationale
Børstilsynsorganisation (IOSCO) er ved at færdiggøre et udkast til globale
standarder. Disse skal erstatte BIS-anbefalingerne fra 2001, som af Det
Europæiske System af Centralbanker (ESCB) og Det Europæiske
Værdipapirtilsynsudvalg (CESR) blev tilpasset det europæiske niveau i 2009 via
ikke-bindende retningslinjer.
(7)              
I Rådets konklusioner af 2. december 2008[10] understregede Rådet
nødvendigheden af at forbedre sikkerheden og soliditeten i
værdipapirafviklingssystemerne og sætte ind over for de juridiske hindringer
for efterhandelen i Unionen.
(8)              
En af ESCB's centrale opgaver er at forbedre
betalingssystemernes virkemåde. I denne forbindelse fører medlemmerne af ESCB
tilsyn og sikrer derved effektive og solide clearing- og betalingssystemer.
Medlemmerne af ESCB fungerer ofte som afregningsfirmaer for kontantdelen af
værdipapirtransaktioner. De er også vigtige kunder hos CSD'er, som ofte står
for sikkerhedsstillelsen i pengepolitiske operationer. Medlemmerne af ESCB bør
i stort omfang medvirke, idet de bør høres i forbindelse med godkendelse af og
tilsyn med CSD'er, anerkendelse af tredjelandes CSD'er og godkendelse af
CSD-links. De bør også i stort omfang medvirke, idet de høres ved fastsættelse
af reguleringsmæssige og gennemførelsesmæssige tekniske standarder og ved
fastlæggelse af retningslinjer og anbefalinger. Denne forordnings bestemmelser
berører ikke det ansvar, som påhviler Den Europæiske Centralbank (ECB) og de nationale
centralbanker at sikre effektive og solide clearing- og betalingssystemer inden
for Unionen og i forhold til andre lande.
(9)              
Medlemsstaternes centralbanker eller andre organer,
som udøver lignende funktioner i visse medlemsstater, f.eks. medlemsstaternes
nationale organer, som har ansvaret for eller intervenerer i forvaltningen af
den offentlige gæld, kan selv levere en række serviceydelser, der kan
kvalificere dem som CSD'er. Sådanne institutioner bør undtages fra kravene om godkendelse
og tilsyn, men bør være underlagt samtlige risikobaserede tilsynskrav
vedrørende CSD'er. Da centralbanker fungerer som afregningsfirmaer ved
afviklinger, bør de også undtages fra kravene i denne forordnings afsnit IV.
(10)          
Denne forordning bør finde anvendelse på
afviklingen af transaktioner i alle finansielle instrumenter og
CSD-aktiviteter, medmindre andet er anført. Denne forordning bør ikke
berøre anden EU-lovgivning vedrørende specifikke finansielle instrumenter som
Europa-Parlamentets og Rådets direktiv 2003/87/EF af 13. oktober 2003 om en
ordning for handel med kvoter for drivhusgasemissioner i Fællesskabet og om
ændring af Rådets direktiv 96/61/EF[11]
og foranstaltninger vedtaget i overensstemmelse med dette direktiv.
(11)          
Registreringen af værdipapirer i elektronisk form
er et vigtigt skridt i retning af at effektivisere afviklingen og sikre
integriteten i en værdipapirudstedelse, især på baggrund af stadig mere
komplekse opbevarings- og overførselsmetoder. Af sikkerhedsgrunde medfører
denne forordning elektronisk registrering af alle værdipapirer. Denne
forordning bør ikke foreskrive en bestemt metode ved den første elektroniske
registrering, som kan ske i form af immobilisering gennem udstedelse af en
global note eller ved dematerialisering direkte ved udstedelsen. Forordningen
bør ikke foreskrive en bestemt type institution, som registrerer værdipapirerne
elektronisk efter udstedelsen, men give mulighed for, at forskellige aktører,
herunder registre, kan udøve denne funktion. Når sådanne værdipapirer handles i
handelssystemer, der er reguleret ved Europa-Parlamentets og Rådets direktiv
2004/39/EF af 21. april 2004 om markeder for finansielle instrumenter, om
ændring af Rådets direktiv 85/611/EØF og 93/6/EØF samt Europa-Parlamentets og
Rådets direktiv 2000/12/EF og om ophævelse af Rådets direktiv 93/22/EØF[12], eller stilles som sikkerhed i overensstemmelse med
Europa-Parlamentets og Rådets direktiv 2002/47/EF af 6. juni 2002 om aftaler om
finansiel sikkerhedsstillelse[13], bør sådanne værdipapirer dog registreres i et elektronisk registreringssystem
hos en CSD for bl.a. at sikre, at alle sådanne værdipapirer kan afvikles i et
værdipapirafviklingssystem.
(12)          
For at sikre korrekt afvikling bør deltagere i et
værdipapirafviklingssystem, som køber eller sælger visse finansielle
instrumenter, bl.a. værdipapirer, pengemarkedsinstrumenter, andele i
institutter for kollektiv investering og emissionskvoter, afvikle deres
forpligtelser på den planlagte afviklingsdato.
(13)          
Længere afviklingsperioder for transaktioner i
værdipapirer skaber usikkerhed og øget risiko for deltagerne i
værdipapirafviklingssystemer. Varierende afviklingsperioder alt efter
medlemsstat vanskeliggør afstemningen og er fejlkilder for udstedere,
investorer og mellemled. Det er derfor nødvendigt at fastsætte en fælles
afviklingsperiode, som gør det lettere at indkredse den planlagte
afviklingsdato og gennemføre foranstaltninger til at forbedre
afviklingsdisciplinen. Den planlagte afviklingsdato for transaktioner i
værdipapirer, som er optaget til handel i handelssystemer omfattet af direktiv
2004/39/EF, bør være senest den anden forretningsdag efter handelens indgåelse.
(14)          
CSD'er og andre markedsinfrastrukturer bør træffe
foranstaltninger til at forebygge og afhjælpe forfejlet afvikling. Det er
vigtigt, at sådanne regler anvendes på samme måde og direkte i hele Unionen.
Navnlig bør det kræves, at CSD'er og andre markedsinfrastrukturer indfører
procedurer, som gør det muligt for dem at suspendere deltagere, som systematisk
er årsag til forfejlet afvikling, og at offentliggøre deres identitet, forudsat
at de pågældende deltagere har haft mulighed for at fremsætte bemærkninger, før
afgørelsen træffes.
(15)          
En af de mest effektive måder, hvorpå forfejlede
afviklinger kan afhjælpes, er at gøre misligholdende deltagere til genstand for
et dækningskøb, hvorved de værdipapirer, som skulle have været leveret, købes
på markedet efter den planlagte afviklingsdato og leveres til den modtagende
deltager. Denne forordning bør indeholde ensartede regler for visse aspekter af
dækningskøb for alle værdipapirer, pengemarkedsinstrumenter, andele i
institutter for kollektive investeringer og emissionskvoter, som f.eks.
tidspunkt, frist, prisfastsættelse og sanktioner.
(16)          
Da hovedsigtet med denne forordning er at indføre
en række juridiske forpligtelser, som pålægges markedsaktørerne direkte, og som
bl.a. består i elektronisk registrering hos en CSD af alle værdipapirer, når
disse er handlet i handelssystemer reguleret af direktiv 2004/39/EF eller
stillet som sikkerhed i overensstemmelse med direktiv 2002/47/EF, og i afvikling
af deres forpligtelser senest den anden forretningsdag efter handelens
indgåelse, og da CSD'er er ansvarlige for driften af
værdipapirafviklingssystemer og anvendelsen af foranstaltninger til rettidig
afvikling i Unionen, er det vigtigt at sikre, at alle CSD'er er sikre og solide
og til enhver tid overholder de organisatoriske bestemmelser, regler for god
forretningsskik og tilsynskrav, som er fastsat i denne forordning. Ensartede og
direkte gældende regler for godkendelse af og løbende tilsyn med CSD'er er en
nødvendig følge af og er tæt knyttet til de juridiske forpligtelser, som denne
forordning pålægger markedsdeltagerne. Det er derfor nødvendigt at inkorporere
reglerne om godkendelse af og tilsyn med CSD'er i samme retsakt som de
juridiske forpligtelser, der pålægges markedsdeltagerne. 
(17)          
Da CSD'er bør være underkastet et sæt fælles krav
og for at nedbryde de eksisterende hindringer for grænseoverskridende
afvikling, bør enhver godkendt CSD frit kunne udbyde sine serviceydelser inden
for Unionen, enten ved at etablere en filial eller ved at levere
serviceydelserne direkte. 
(18)          
Inden for et EU-afviklingsmarked uden grænser er
det nødvendigt at definere den kompetence, der tillægges de forskellige
myndigheder, som medvirker ved anvendelsen af denne forordning. Medlemsstaterne
bør specifikt udpege de myndigheder, som er kompetente i forbindelse med
anvendelsen af denne forordning, og som bør tillægges de tilsyns- og
undersøgelsesbeføjelser, der er nødvendige for, at de kan udføre deres opgaver.
En CSD bør godkendes og underkastes tilsyn af den kompetente myndighed på det
sted, hvor CSD'en er etableret, og denne myndighed bør være i stand til og
tillægges beføjelse til at undersøge CSD'ens daglige drift, at foretage
regelmæssig kontrol og om nødvendigt tage passende forholdsregler. Den
pågældende myndighed bør så tidligt som muligt høre og samarbejde med andre
relevante myndigheder, som omfatter de myndigheder, der er ansvarlige for
tilsynet med de enkelte værdipapirafviklingssystemer, som drives af CSD'en, og i
givet fald de relevante centralbanker, der fungerer som afregningsfirma for de
enkelte værdipapirafviklingssystemer, samt i givet fald de kompetente
myndigheder for andre enheder i koncernen. Samarbejdet omfatter også omgående
underretning af de involverede myndigheder i krisesituationer, som har
indvirkning på likviditeten og stabiliteten i det finansielle system i en af de
medlemsstater, hvor CSD'en eller dens deltagere er etableret. Når en CSD
leverer serviceydelser i en anden medlemsstat end den, hvor den er etableret,
enten ved at oprette en filial eller ved at levere serviceydelserne direkte, er
den kompetente myndighed på etableringsstedet hovedsagelig ansvarlig for
tilsynet med den pågældende CSD.
(19)          
Enhver juridisk person, som falder inden for
definitionen af en CSD, skal være godkendt af de kompetente nationale
myndigheder, før den påbegynder sin virksomhed. Da der findes forskellige
forretningsmodeller, bør en CSD defineres ud fra visse kerneserviceydelser, der
består i afvikling, som forudsætter drift af et værdipapirafviklingssystem, registreringsserviceydelser
og central forvaltning af værdipapirkonti. En CSD bør mindst drive et
værdipapirafviklingssystem og levere en anden kerneserviceydelse. Denne
definition skulle derfor udelukke enheder, der ikke driver
værdipapirafviklingssystemer, f.eks. registre eller offentlige myndigheder og
organer, der forvalter et registreringssystem, og som er etableret i henhold
til direktiv 2003/87/EF. Denne kombination er af stor betydning, for at CSD'er
kan spille den rolle, der tilkommer dem ved afviklingen af værdipapirer og
sikringen af integriteten i en værdipapirudstedelse.
(20)          
For at undgå, at CSD'er påtager sig risici inden
for andre aktiviteter end dem, der er omfattet af godkendelsen i henhold til
denne forordning, bør de aktiviteter, som udøves af godkendte CSD'er, være
begrænset til levering af de serviceydelser, som er omfattet af godkendelsen,
og de bør ikke have kapitalinteresser som defineret i forordningen med
henvisning til Rådets fjerde direktiv 78/660/EØF af 25. juli 1978 på grundlag
af traktatens artikel 54, stk. 3, litra g), om årsregnskaberne for visse
selskabsformer[14],
eller direkte eller indirekte besidde 20 % eller derover af
stemmerettighederne eller kapitalen i institutter, som ikke leverer tilsvarende
serviceydelser.
(21)          
For at værdipapirafviklingssystemerne kan fungere
korrekt, bør de kun drives af CSD'er, som er underlagt reglerne i denne
forordning, eller af centralbanker.
(22)          
Uden at det berører specifikke krav i
medlemsstaternes skattelovgivning, bør CSD'er i tilknytning til deres
kerneserviceydelser kunne levere serviceydelser, som forbedrer
værdipapirmarkedernes sikkerhed, effektivitet og gennemsigtighed. Er der tale
om serviceydelser i forbindelse med procedurer vedrørende kildeskattelettelser,
skal serviceydelserne fortsat leveres i overensstemmelse med lovgivningen i de
pågældende medlemsstater.
(23)          
En CSD, som har til hensigt at outsource en
kerneserviceydelse til tredjemand eller levere en ny kerneserviceydelse eller
hjælpeydelse, at drive et andet værdipapirafviklingssystem, at benytte en anden
centralbank som afregningsfirma eller at etablere et CSD-link, bør ansøge om godkendelse
efter samme procedure som for den første godkendelse med den undtagelse, at den
kompetente myndighed inden for tre måneder bør underrette den ansøgende CSD om
resultatet af ansøgningen.
(24)          
CSD'er etableret i tredjelande kan tilbyde deres
serviceydelser via en filial eller direkte til udstedere og deltagere, som er
etableret og udøver aktiviteter i Unionen, og kan oprette links med CSD'er, der
er etableret i Unionen, og som skal godkendes af ESMA. Som følge af de
finansielle markeders globale karakter er ESMA bedst egnet til at anerkende
tredjelandes CSD'er. ESMA kan kun anerkende CSD'er fra tredjelande, hvis
Kommissionen kommer til den konklusion, at de er underlagt lov- og
tilsynsregler svarende til reglerne i denne forordning, forudsat at de rent
faktisk er blevet godkendt og underkastet tilsyn i deres land, og såfremt der er
indgået samarbejdsaftaler mellem ESMA og de pågældende kompetente myndigheder.
ESMA's anerkendelse forudsætter en tilsvarende anerkendelse af de tilsynskrav,
der gælder for CSD'er, der er etableret i Unionen og er godkendt i henhold til
denne forordning.
(25)          
I kraft af de finansielle markeders globale
karakter og CSD'ernes systemiske betydning er det nødvendigt at sikre
international konvergens i de tilsynskrav, de er underlagt. Bestemmelserne i
denne forordning bør følge de eksisterende af CPSS-IOSCO og ESCB-CESR
udarbejdede anbefalinger. Når ESMA udarbejder eller planlægger at revidere de
reguleringsmæssige tekniske og gennemførelsesmæssige standarder samt
retningslinjerne og anbefalingerne foreskrevet i denne forordning, bør den tage
højde for de eksisterende standarder og videreudviklingen af dem.
(26)          
I betragtning af CSD'ernes kompleksitet og deres
systemiske karakter samt de serviceydelser, de leverer, bør gennemsigtige
ledelsesregler sikre, at den øverste ledelse, bestyrelsesmedlemmer, aktionærer
og deltagere, som er i stand til at udøve kontrol, jf. Rådets syvende direktiv
83/349/EØF af 13. juni 1983 på grundlag af traktatens artikel 54, stk. 3, litra
g), om konsoliderede regnskaber[15],
over CSD'ens drift, er egnede til at sikre pålidelig og forsvarlig ledelse af
CSD'en.
(27)          
Gennemsigtige ledelsesprincipper bør sikre, at dels
CSD-aktionærernes, -ledelsens og ‑personalets interesser, dels brugernes
interesser varetages. Disse ledelsesprincipper bør anvendes, uden at det
berører CSD'ens ejerskabsmodel. Der bør for hvert værdipapirafviklingssystem,
CSD'en driver, oprettes brugerudvalg, der skal rådgive CSD'ens bestyrelse i
vigtige spørgsmål, som har betydning for medlemmerne.
(28)          
I betragtning af betydningen af CSD'ernes opgaver
bør denne forordning indeholde bestemmelser om, at CSD'er ikke overdrager deres
ansvar til tredjeparter ved outsourcing af deres aktiviteter. Outsourcing af
sådanne aktiviteter bør kun ske på strenge betingelser, som sikrer, at CSD'erne
forbliver ansvarlige for deres aktiviteter, og at tilsynet og kontrollen med
CSD'erne ikke forringes. En CSD's outsourcing af sine aktiviteter til
offentlige enheder kan under særlige omstændigheder undtages fra disse krav.
(29)          
Regler for god forretningsskik bør sikre
gennemsigtige relationer mellem CSD'er og deres brugere. En CSD bør navnlig
anvende offentligt tilgængelige, gennemsigtige, objektive og
ikke-diskriminerende kriterier for deltagelse i værdipapirafviklingssystemet,
hvortil adgangen kun kan begrænses ud fra risikoens omfang. Kompetente
myndigheder bør råde over hurtige og egnede foranstaltninger til at imødegå CSD'ers
uberettigede afslag på levering af serviceydelser til deltagerne. En CSD bør
offentliggøre priser og gebyrer for sine serviceydelser. For at sikre åben og
ikke-diskriminerende adgang til CSD-serviceydelser og i kraft af den stærke
markedsposition, som CSD'er indtager i deres respektive medlemsstater, bør en
CSD ikke afvige fra sine offentliggjorte priser. En CSD bør anvende anerkendte
kommunikationsprocedurer. Disse deltagelsesbestemmelser supplerer og
konsoliderer den ret, som markedsdeltagerne i henhold direktiv 2004/39/EF har
til at anvende et afviklingssystem i en anden medlemsstat.
(30)          
Som følge af den centrale rolle, som
værdipapirafviklingssystemer spiller på de finansielle markeder, bør CSD'erne
ved leveringen af deres serviceydelser sikre rettidig afvikling, udstedelsens
integritet, særskilt forvaltning af værdipapirkonti for hver enkelt deltager og
samtidig efter anmodning herom tilbyde deltagerne yderligere opdeling af deres
kunders konti. CSD'erne bør sikre, at disse krav finder anvendelse på hvert
enkelt værdipapirafviklingssystem, de driver.
(31)          
For at undgå afviklingsrisici som følge af
afregningsfirmaets insolvens bør en CSD, når det er praktisk muligt, afvikle
kontantdelen af værdipapirtransaktionen via konti åbnet hos en centralbank. Er
det ikke muligt, bør en CSD kunne afvikle via konti hos et kreditinstitut
etableret efter bestemmelserne i Europa-Parlamentets og Rådets direktiv
2006/48/EF af 14. juni 2006 om adgang til at optage og udøve virksomhed som
kreditinstitut[16]
og underkastet en specifik godkendelsesprocedure samt tilsynskravene i denne
forordnings afsnit IV. Når dette kreditinstitut fungerer som afregningsfirma,
bør det til CSD'ens deltagere kunne levere de i denne forordning omhandlede
serviceydelser, som er omfattet af godkendelsen, og kan desuden levere andre
serviceydelser, som ikke er omfattet af denne forordning. 
(32)          
Da direktiv 2006/48/EF ikke specifikt omhandler
intradagskredit- og likviditetsrisici, der følger af leveringen af
bankserviceydelser i tilknytning til afviklingen, bør kreditinstitutter, der
leverer sådanne serviceydelser, også være underkastet specifikke skærpede krav
til reducering af kredit- og likviditetsrisici, som finder anvendelse på hvert
enkelt værdipapirafviklingssystem, for hvilket de fungerer som afregningsfirmaer.
For at de specifikke foranstaltninger til reducering af kredit- og
likviditetsrisiciene overholdes fuldt ud, bør de kompetente myndigheder kunne
stille krav om, at CSD'er udpeger mere end ét kreditinstitut, hvis
myndighederne på grundlag af de tilgængelige oplysninger kan påvise, at det ene
kreditinstituts eksponering mod koncentrationen af kredit- og
likviditetsrisiciene ikke er tilstrækkeligt reduceret.
(33)          
Kravet om, at afviklingen af kontantdelen af
værdipapirtransaktionen gennemføres af en separat juridisk enhed, der fungerer
som afregningsfirma, er en vigtig foranstaltning til forbedring af CSD'ers
sikkerhed og modstandsdygtighed. Sondringen mellem CSD'ers kerneserviceydelser
og bankserviceydelser i tilknytning til afviklingen forekommer påkrævet for i
enhver henseende at undgå, at risici i forbindelse med bankserviceydelser,
f.eks. kredit- og likviditetsrisici, overføres til CSD'ernes
kerneserviceydelser. Der findes ingen mindre indgribende foranstaltninger, som
kan eliminere disse kredit- og likviditetsrisici for at opnå den tilstræbte
sikkerhed og modstandsdygtighed for CSD'er. Af hensyn til den effektivitet, der
opnås ved, at enheder inden for samme koncern leverer både CSD- og
bankserviceydelser, bør kravet om, at bankserviceydelserne udføres af et
separat kreditinstitut dog ikke være til hinder for, at det pågældende
kreditinstitut tilhører samme koncern som CSD'en. Leveres både CSD- og
bankserviceydelser af enheder inden for samme koncern for at forbedre
serviceydelsernes sikkerhed og effektivitet, bør de aktiviteter, som udøves af
det kreditinstitut, der leverer bankserviceydelser, være begrænset til
bankserviceydelser i tilknytning til afviklingen. Hertil kommer, at en
undtagelse fra forpligtelsen til at adskille bankserviceydelser i tilknytning
til afviklingen fra CSD'ers kerneserviceydelser bør kunne indrømmes, hvis der
ikke er nogen fare for, at kredit- og likviditetsrisici fra
bankserviceydelserne overføres til CSD'ernes kerneserviceydelser. For at sikre
konsekvent anvendelse af muligheden for at indrømme undtagelse fra CSD'ers
forpligtelse til ikke at levere bankmæssige hjælpeydelser bør Kommissionen
tillægges beføjelser til efter anmodning fra en national kompetent myndighed at
træffe afgørelse om, hvorvidt en sådan undtagelse kan indrømmes, når der ikke
er systemiske risici forbundet med, at samme juridiske enhed leverer både
CSD-kerneserviceydelser og bankserviceydelser. Under alle omstændigheder bør de
aktiviteter, der udøves af en CSD, som er indrømmet en sådan undtagelse, og som
er meddelt tilladelse som kreditinstitut, være begrænset til levering af
bankserviceydelser i tilknytning til afviklingen.
(34)          
For at opnå tilstrækkelig sikkerhed og kontinuitet
i CSD'ernes levering af serviceydelser bør de underkastes specifikke ensartede
og umiddelbart gældende tilsyns- og kapitalkrav, som begrænser deres juridiske,
operationelle og investeringsmæssige risici.
(35)          
Der bør stilles specifikke krav til linkaftaler
mellem CSD'er, for at deres respektive deltagere kan få adgang til andre
værdipapirafviklingssystemer. Kravet om, at bankmæssige hjælpeydelser leveres
af en separat juridisk enhed, bør ikke forhindre CSD'er i at få leveret sådanne
serviceydelser, i særdeleshed hvis de er deltagere i et
værdipapirafviklingssystem drevet af en anden CSD. Det er særlig vigtigt, at
potentielle risici, der opstår som følge af linkaftaler, f.eks. kredit- og
likviditetsrisici og organisatoriske og alle andre relevante risici for CSD'er,
reduceres i fuldt omfang. For interoperable links er det vigtigt, at forbundne
værdipapirafviklingssystemer har identiske tidspunkter for overførselsordrers
indgang i systemet, overførselsordrers uigenkaldelighed og endelige overførsler
af værdipapirer og kontanter. De samme principper bør også finde anvendelse på
CSD'er, som har en fælles it-afviklingsinfrastruktur.
(36)          
Som operatører af værdipapirafviklingssystemer
spiller CSD'er en central rolle ved overførslen af værdipapirer på
værdipapirkonti. For at forbedre retssikkerheden, især ved grænseoverskridende
aktiviteter, er det vigtigt at fastlægge klare regler for, hvilken lovgivning
der finder anvendelse på ejerforhold i forbindelse med værdipapirer, som en CSD
opbevarer på sine konti. Ud fra de eksisterende lovvalgsregler er det
lovgivningen i det land, hvor en CSD's konti forvaltes, som finder anvendelse.
(37)          
I mange medlemsstater er udstedere i henhold til
den nationale lovgivning forpligtet til at udstede visse typer værdipapirer,
især aktier, via deres nationale CSD'er. For at fjerne denne hindring for et
velfungerende EU-efterhandelsmarked og give udstederne mulighed for at vælge
den mest effektive måde til forvaltning af deres værdipapirer bør udstederne
have ret til at vælge en hvilken som helst CSD etableret i Unionen til
registrering af deres værdipapirer og levering af relevante CSD-serviceydelser.
Kompetente myndigheder bør råde over hurtige og egnede foranstaltninger til at
imødegå CSD'ers uberettigede afslag på levering af serviceydelser til
udstederne. Af hensyn til aktionærernes rettigheder bør udstedernes ret til
frit at vælge en CSD ikke berøre anvendelsen af de nationale
selskabslovgivninger, i henhold til hvilke værdipapirerne er oprettet, og som
regulerer forholdet mellem udstedere og aktionærer.
(38)          
Den europæiske adfærdskodeks for clearing og
afvikling af 7. november 2006[17]
indeholder frivillige rammebestemmelser for adgang mellem CSD'er og andre
markedsinfrastrukturer. Efterhandelssektoren er dog fortsat opdelt efter
nationale linjer, hvilket øger omkostningerne ved grænseoverskridende handel.
Det er nødvendigt at fastsætte ensartede betingelser for links mellem CSD'er og
for den indbyrdes adgang mellem CSD'er og andre markedsinfrastrukturer. CSD'er
bør for at kunne tilbyde deres deltagere adgang til andre markeder have ret til
at blive deltagere i en anden CSD eller anmode en anden CSD om at udvikle
særlige funktioner og få adgang hertil. Kompetente myndigheder bør råde over
hurtige og egnede foranstaltninger til at imødegå CSD'ers uberettigede afslag
på adgang til en anden CSD. Da CSD-links kan medføre yderligere risici for
afviklingen, bør de være underlagt godkendelse og tilsyn fra de relevante
kompetente myndigheder.
(39)          
CSD'er bør også have adgang til transaction feeds
fra en CCP eller et handelssystem, og disse markedsinfrastrukturer bør have
adgang til værdipapirafviklingssystemer drevet af CSD'er, medmindre adgangen
udgør en risiko for deres aktiviteter. De kompetente myndigheder bør råde over
hurtige og egnede foranstaltninger til at imødegå CSD'ers eller
markedsinfrastrukturers uberettigede afslag på adgang til deres serviceydelser.
(40)          
Forsvarlige tilsynsregler og regler for god
forretningsskik for den finansielle sektor bør bygge på solide tilsyns- og
sanktionsordninger. Tilsynsmyndighederne bør i denne forbindelse have
tilstrækkelige handlebeføjelser og sætte afskrækkende sanktionsordninger ind
over for enhver retsstridig adfærd. I Kommissionens meddelelse af 8. december
2010 til Europa-Parlamentet, Rådet, Det Europæiske Økonomiske og Sociale Udvalg
og Regionsudvalget om udvidelse af sanktionsordningerne i sektoren for
finansielle serviceydelser foretages der en gennemgang af de eksisterende
sanktionsbeføjelser og anvendelsen heraf i praksis med det formål at forbedre
konvergensen i sanktionerne i forbindelse med hele rækken af
tilsynsaktiviteter.
(41)          
For at sikre, at CSD'er, kreditinstitutter udpeget
som afregningsfirmaer, medlemmerne af deres ledelsesorganer og enhver anden
person, som reelt kontrollerer deres aktiviteter, samt enhver anden person
overholder kravene i denne forordning, bør de kompetente myndigheder kunne
anvende administrative sanktioner og foranstaltninger, som er effektive, står i
rimeligt forhold til overtrædelsen og har afskrækkende virkning.
(42)          
For at sanktionerne får afskrækkende virkning og
anvendes konsekvent i alle medlemsstater, bør denne forordning indeholde en liste
over væsentlige administrative sanktioner og foranstaltninger, som de
kompetente myndigheder skal have til rådighed, bestemmelser om beføjelser til
at pålægge alle juridiske eller fysiske personer, som er ansvarlige for en
overtrædelse af forordningen, disse sanktioner og foranstaltninger, en liste
over væsentlige kriterier til bestemmelse af omfanget og arten af sådanne
sanktioner og foranstaltninger samt bestemmelser om størrelsen af de
administrative økonomiske sanktioner. Ved fastsættelsen af administrative bøder
bør der tages højde for faktorer som eventuelle konstaterede økonomiske
gevinster som følge af overtrædelsen, overtrædelsens grovhed og varighed,
eventuelle skærpende eller formildende omstændigheder, nødvendigheden af bøders
afskrækkende virkning, og i givet fald ydes der nedsættelse for samarbejde med
den kompetente myndighed. Ved indførelsen og offentliggørelsen af sanktioner
bør de grundlæggende rettigheder som fastsat i Den Europæiske Unions charter om
grundlæggende rettigheder overholdes, især retten til respekt for privatliv og
familieliv (artikel 7) og retten til beskyttelse af personoplysninger (artikel
8) samt retten til effektive retsmidler og en retfærdig rettergang (artikel
47).
(43)          
Der bør for at afdække potentielle overtrædelser indføres
effektive mekanismer, der tilskynder til at indberette potentielle eller
faktiske overtrædelser af denne forordning til de kompetente myndigheder. Disse
mekanismer bør omfatte passende garantier for de personer, som indberetter
potentielle eller faktiske overtrædelser af denne forordning, og de personer,
som anklages for sådanne overtrædelser. Der bør indføres passende procedurer
for at sikre overholdelse af den anklagede persons ret til beskyttelse af
personoplysninger, denne persons ret til forsvar og ret til at blive hørt, før
der træffes endelig afgørelse om den pågældende, samt ret til at søge effektiv
retslig klageadgang mod enhver afgørelse eller foranstaltning, der vedrører
denne. 
(44)          
Denne forordning bør ikke berøre bestemmelser i
medlemsstaternes lovgivning vedrørende strafferetlige sanktioner.
(45)          
Europa-Parlamentets og Rådets direktiv 95/46/EF af
24. oktober 1995 om beskyttelse af fysiske personer i forbindelse med
behandling af personoplysninger og om fri udveksling af sådanne oplysninger[18] finder anvendelse på
behandling af personoplysninger i medlemsstaterne i henhold til denne
forordning. Enhver udveksling eller videregivelse af personoplysninger mellem
kompetente myndigheder i medlemsstaterne bør ske i overensstemmelse med
reglerne om videregivelse af personoplysninger som fastsat i direktiv 95/46/EF.
Europa-Parlamentets og Rådets forordning (EF) nr. 45/2001 af 18. december
2000 om beskyttelse af fysiske personer i forbindelse med behandling af
personoplysninger i fællesskabsinstitutionerne og ‑organerne og om fri
udveksling af sådanne oplysninger[19]
regulerer ESMA's behandling af personoplysninger i henhold til denne
forordning. Enhver udveksling eller videregivelse af personoplysninger, som
ESMA foretager, bør ske i overensstemmelse med reglerne om videregivelse af
personoplysninger i forordning (EF) nr. 45/2001.
(46)          
Denne forordning overholder de grundlæggende
rettigheder og de principper, som bl.a. Den Europæiske Unions charter om
grundlæggende rettigheder anerkender, især retten til respekt for privatliv og
familieliv, retten til beskyttelse af personoplysninger, adgang til effektive
retsmidler og til en upartisk domstol, retten til ikke at blive retsforfulgt
eller straffet to gange for samme lovovertrædelse, friheden til at oprette og
drive egen virksomhed, og forordningen skal gennemføres i overensstemmelse med
disse rettigheder og principper.
(47)          
Den Europæiske Værdipapir-
og Markedstilsynsmyndighed (ESMA) oprettet ved Europa-Parlamentets og
Rådets forordning (EU) nr. 1095/2010 af 24. november 2010 om oprettelse af en
europæisk tilsynsmyndighed (ESMA), om ændring af afgørelse nr. 716/2009/EF og
om ophævelse af Kommissionens afgørelse 2009/77/EF[20] bør spille en central rolle
ved anvendelsen af denne forordning ved at sikre, at EU-bestemmelserne anvendes
konsekvent af de nationale kompetente myndigheder og ved at bilægge tvister
mellem dem. 
(48)          
Da ESMA sidder inde med højt specialiseret faglig
kompetence inden for værdipapirer og værdipapirmarkeder, er det effektivt og
hensigtsmæssigt at lade denne myndighed få til opgave at udarbejde udkast til
reguleringsmæssige og gennemførelsesmæssige tekniske standarder, som ikke
indebærer politikbeslutninger, med henblik på forelæggelse for Kommissionen.
Når det er nærmere angivet, bør ESMA også indlede et nært samarbejde med
medlemmerne af ESCB og Den Europæiske Banktilsynsmyndighed (EBA) oprettet ved
Europa-Parlamentets og Rådets forordning (EU) nr. 1093/2010 af 24. november
2010 om oprettelse af en europæisk tilsynsmyndighed (Den Europæiske
Banktilsynsmyndighed), om ændring af afgørelse nr. 716/2009/EF og om ophævelse
af Kommissionens afgørelse 2009/78/EF[21].
(49)          
Kommissionen bør tillægges beføjelser til at
vedtage reguleringsmæssige tekniske standarder i overensstemmelse med artikel
290 i traktaten om Den Europæiske Unions funktionsmåde og proceduren i artikel
10-14 i forordning (EU) nr. 1095/2010 vedrørende de detaljerede elementer i
afviklingsdisciplinen; de oplysninger og andre elementer, som en CSD skal
medtage i sin ansøgning om godkendelse; de oplysninger, som de forskellige
myndigheder skal udveksle med hinanden ved tilsynet med CSD'er; de nærmere
enkeltheder i samarbejdsaftalerne mellem hjemlandets og værtslandets
myndigheder; enkelthederne i ledelsesordningerne for CSD'er; de nærmere
enkeltheder om de registre, som CSD'erne skal føre; de nærmere enkeltheder i de
foranstaltninger, som CSD'er skal træffe for at sikre integriteten i
udstedelsen; beskyttelsen af deltagernes værdipapirer; rettidig gennemførelse
af afviklingen; reducering af de operationelle risici og de risici, der følger
af CSD-linkene; de nærmere enkeltheder i kapitalkravene for CSD'er; de nærmere
enkeltheder i tilsynskravene vedrørende kredit- og likviditetsrisiciene for de
udpegede kreditinstitutter. 
(50)          
Kommissionen bør også tillægges beføjelser til at
vedtage gennemførelsesmæssige tekniske standarder ved hjælp af
gennemførelsesretsakter i henhold til artikel 291 i traktaten om Den Europæiske
Unions funktionsmåde og i overensstemmelse med proceduren i artikel 15 i
forordning (EU) nr. 1095/2010 vedrørende standardformularer og -modeller til
CSD'ers ansøgning om godkendelse; til levering af oplysninger mellem de
forskellige kompetente myndigheder til brug for tilsynet med CSD'erne; til de
relevante samarbejdsaftaler mellem hjemlandets og værtslandets myndigheder; til
de registre, som CSD'erne skal føre; til de procedurer, som skal anvendes, når
en deltager eller en udsteder nægtes adgang til en CSD, når CSD'er nægtes
adgang mellem hinanden indbyrdes eller mellem CSD'er og andre
markedsinfrastrukturer; til høring af forskellige myndigheder forud for
meddelelse af tilladelse til et afregningsfirma.
(51)          
Kommissionen bør tillægges beføjelser til at
vedtage delegerede retsakter i overensstemmelse med traktatens artikel 290.
Navnlig bør der vedtages delegerede retsakter om de specifikke oplysninger
vedrørende definitioner; de kriterier, der lægges til grund for vurderingen af,
hvorvidt en CSD's aktiviteter i en værtsmedlemsstat anses for at være af
væsentlig betydning for denne medlemsstat; de serviceydelser, for hvilke et
tredjelands CSD ansøger om godkendelse hos ESMA og de oplysninger, som den
ansøgende CSD skal indgive til ESMA i sin ansøgning om godkendelse; de risici,
som kan begrunde en CSD's afslag på adgang til deltagere og nærmere enkeltheder
om den procedure, som står til rådighed for de ansøgende deltagere; vurdering
af situationer, hvor afvikling i centralbankpenge ikke er hensigtsmæssig og
mulig; enkelthederne i proceduren for udstederes adgang til CSD'er, adgangen
mellem CSD'er og mellem CSD'er og andre markedsinfrastrukturer.
(52)          
For at sikre ensartede betingelser for
gennemførelsen af denne forordning bør Kommissionen tillægges beføjelser til at
træffe afgørelser om vurderingen af tredjelandes regler med henblik på anerkendelse
af tredjelandes CSD'er og om undtagelser fra forpligtelsen til at adskille
bankserviceydelser i tilknytning til afviklingen fra CSD'ernes
kerneserviceydelser. Disse beføjelser bør udøves i overensstemmelse med
Europa-Parlamentets og Rådets forordning (EU) nr. 182/2011 af 16. februar 2011
om de generelle regler og principper for, hvordan medlemsstaterne skal
kontrollere Kommissionens udøvelse af gennemførelsesbeføjelser[22].
(53)          
Målene for denne forordning, nemlig at fastsætte
ensartede krav for afvikling samt for CSD'er, kan ikke i tilstrækkelig grad
opfyldes af medlemsstaterne og kan derfor, på grund af det påtænkte tiltags
rækkevidde, bedre gennemføres på EU-plan; Unionen kan derfor træffe
foranstaltninger i overensstemmelse med nærhedsprincippet, jf. EU-traktatens
artikel 5. I overensstemmelse med proportionalitetsprincippet, jf. nævnte
artikel, går denne forordning ikke ud over, hvad der er nødvendigt for at nå
disse mål.
(54)          
Det er nødvendigt at ændre direktiv 98/26/EF for at
bringe det i overensstemmelse med Europa-Parlamentets og Rådets direktiv 2010/78/EU
af 24. november 2010 om ændring af direktiv 98/26/EF, 2002/87/EF, 2003/6/EF,
2003/41/EF, 2003/71/EF, 2004/39/EF, 2004/109/EF, 2005/60/EF, 2006/48/EF,
2006/49/EF og 2009/65/EF for så vidt angår de beføjelser, der er tillagt Den
Europæiske Tilsynsmyndighed (Den Europæiske Banktilsynsmyndighed), Den
Europæiske Tilsynsmyndighed (Den Europæiske Tilsynsmyndighed for Forsikrings-
og Arbejdsmarkedspensionsordninger) og Den Europæiske Tilsynsmyndighed (Den
Europæiske Værdipapir- og Markedstilsynsmyndighed)[23], hvorefter udpegede
værdipapirafviklingssystemer ikke længere anmeldes til Kommissionen men til
ESMA.
(55)          
Anvendelsen af denne forordnings bestemmelser om godkendelse
og anerkendelse bør udskydes for at give CSD'er, som er etableret i Unionen
eller tredjelande, tilstrækkelig tid til at ansøge om den i denne forordning
foreskrevne godkendelse og anerkendelse. 
(56)          
Det er også nødvendigt at udskyde anvendelsen af
bestemmelserne om registrering af visse værdipapirer i elektronisk form og
afviklingen af forpligtelserne i værdipapirafviklingssystemer senest den anden
forretningsdag efter handelen for at give markedsdeltagere, der besidder
værdipapirer i papirform eller anvender længere afviklingsperioder,
tilstrækkelig tid til at efterleve disse krav -
VEDTAGET DENNE FORORDNING:
Afsnit I
Genstand, anvendelsesområde og definitioner
Artikel 1
Genstand og anvendelsesområde
1.                      
Ved denne forordning fastsættes der fælles krav til
afvikling af finansielle instrumenter i Unionen og regler om
værdipapircentralers organisation og adfærd med henblik på at fremme sikker og
gnidningsfri afvikling. 
2.                      
Denne forordning finder anvendelse på afvikling af
alle finansielle instrumenter og CSD-aktiviteter, medmindre andet følger af
bestemmelserne i denne forordning.
3.                      
Denne forordning berører ikke bestemmelser i
EU-lovgivningen vedrørende specifikke finansielle instrumenter, navnlig
direktiv 2003/87/EF.
4.                      
Artikel 9-18 og 20 samt bestemmelserne i afsnit IV
finder ikke anvendelse på medlemmerne af Det Europæiske System af Centralbanker
(ESCB), andre nationale organer i medlemsstaterne, som varetager lignende
funktioner, eller offentlige organer i medlemsstaterne, der har til opgave at
forvalte eller intervenerer i forvaltningen af offentlig gæld.
Artikel 2
Definitioner
1.                      
I denne forordning forstås ved:
1)      "værdipapircentral (CSD)": en
juridisk person, som driver et værdipapirafviklingssystem, jf. afsnit A, punkt
3, i bilaget, og som mindst varetager yderligere en af de kerneserviceydelser,
der er opført i bilagets afsnit A 
2)      "afvikling": afslutning af en
værdipapirtransaktion med det formål at opfylde deltagernes forpligtelser ved
at overføre finansielle midler eller værdipapirer
3)      "værdipapirafviklingssystem":
et system som omhandlet i artikel 2, litra a), første og andet led, i direktiv
98/26/EF, hvis virksomhed består i at udføre overførselsordrer som defineret i
artikel 2, litra i), andet led, i direktiv 98/26/EF 
4)      "afviklingsperiode":
tidsperioden mellem handelsdatoen og den planlagte afviklingsdato
5)      "forretningsdag":
forretningsdag som defineret i artikel 2, litra n), i direktiv 98/26/EF
6)      "forfejlet afvikling":
ikke-afvikling af en værdipapirtransaktion på den planlagte afviklingsdato på
grund af manglende værdipapirer eller kontanter, uanset den underliggende årsag
7)      "planlagt afviklingsdato": den
dato, hvor parterne i forbindelse med en værdipapirtransaktion har aftalt, at
afviklingen skal finde sted
8)      "central modpart (CCP)": en
enhed, som træder ind mellem modparterne i kontrakter, der handles på et eller
flere finansielle markeder, og som bliver køber i forhold til enhver sælger og
sælger i forhold til enhver køber
9)      "kompetent myndighed": den
myndighed, der udpeges af hver medlemsstat i overensstemmelse med artikel 10
10)    "deltager": enhver deltager som
defineret i artikel 2, litra f), i direktiv 98/26/EF, herunder en CCP, i et
værdipapirafviklingssystem 
11)    "kapitalinteresse": en
kapitalinteresse som omhandlet i artikel 17, første punktum, i direktiv
78/660/EØF eller direkte eller indirekte besiddelse af 20 % eller mere af
stemmerettighederne eller kapitalen i en virksomhed
12)    "hjemland": den medlemsstat,
hvor en CSD er godkendt
13)    "værtsland": en anden
medlemsstat end hjemlandet, hvor en CSD har en filial eller leverer
CSD-serviceydelser
14)    "filial": et andet
forretningssted end hovedkontoret, som er en del af en CSD, som ikke har status
som juridisk person, og som leverer CSD-serviceydelser, som CSD'en er godkendt
til at levere
15)    "kontrol": forholdet mellem to
virksomheder som defineret i artikel 1 i direktiv 83/349/EØF
16)    "deltagers misligholdelse": en
situation, hvor der indledes insolvensbehandling som defineret i artikel 2,
litra j), i direktiv 98/26/EF mod en deltager
17)    "levering mod betaling (DvP)":
en værdipapirafviklingsmekanisme, hvorved værdipapirer udveksles med finansielle
midler på en sådan måde, at værdipapirerne kun overføres, hvis den tilsvarende
betaling finder sted
18)    "værdipapirkonto": en konto,
hvor værdipapirer kan krediteres eller debiteres
19)    "CSD-link": en foranstaltning
mellem CSD'er, hvor en CSD opretter en konto i en anden CSD's
værdipapirafviklingssystem for at lette overførsel af værdipapirer fra sine
deltagere til deltagerne i den pågældende CSD. CSD-links omfatter
standardiseret linkadgang, skræddersyet linkadgang og interoperable links.
20)    "standardiseret linkadgang": et
CSD-link, hvor en CSD er forbundet med en anden CSD som enhver anden deltager i
det værdipapirafviklingssystem, som sidstnævnte driver
21)    "skræddersyet linkadgang": et
CSD-link, hvor en CSD leverer særlige serviceydelser til en anden CSD, som er
forskellige fra de serviceydelser, som leveres til andre deltagere i dens
værdipapirafviklingssystem
22)    "interoperable links":
CSD-links, hvor værdipapirafviklingssystemer, som drives af CSD'er, bliver
interoperable som defineret i artikel 2, litra o), i direktiv 98/26/EF
23)    "værdipapirer": værdipapirer som
defineret i artikel 4, nr. 18), i direktiv 2004/39/EF
24)    "pengemarkedsinstrumenter":
pengemarkedsinstrumenter som defineret i artikel 4, nr. 19), i direktiv
2004/39/EF
25)    "andele i institutter for kollektiv
investering": andele i institutter for kollektiv investering som omhandlet
i afsnit C, punkt 3, i bilag I til direktiv 2004/39/EF
26)    "emissionskvoter": alle enheder,
der anses for at overholde kravene i direktiv 2003/87/EF
27)    "reguleret marked": reguleret
marked som defineret i artikel 4, nr. 14), i direktiv 2004/39/EF
28)    "multilateral handelsfacilitet
(MTF)": multilateral handelsfacilitet som defineret i artikel 4, nr. 15),
i direktiv 2004/39/EF
29)    "organiseret handelsfacilitet (OTF)":
ethvert system eller enhver facilitet, som ikke er et reguleret marked eller en
MTF, der drives af et investeringsselskab eller en markedsoperatør, hvor
forskellige tredjeparters købs- og salgsinteresser i finansielle instrumenter
kan interagere i systemet på en sådan måde, at det medfører indgåelse af en
kontrakt efter bestemmelserne i afsnit II i direktiv 2004/39/EF
30)    "datterselskab": en
dattervirksomhed som defineret i artikel 1 i direktiv 83/349/EØF
31)    "afregningsfirma":
afregningsfirma som defineret i artikel 2, litra d), i direktiv 98/26/EF.
2.                      
Kommissionen tillægges beføjelser til at vedtage
delegerede retsakter i overensstemmelse med artikel 64 vedrørende
foranstaltninger til præcisering af de tekniske elementer i de i stk. 1, nr.
17), 20), 21) og 22), anførte definitioner, samt til at præcisere de i afsnit
B, punkt 1-4, i bilaget anførte hjælpeydelser og de i afsnit C, punkt 1 og 2, i
bilaget anførte serviceydelser.
Afsnit II
Værdipapirafvikling 
Kapitel I
Elektronisk form
Artikel 3
Elektronisk form
1.                      
Selskaber, som udsteder værdipapirer, der optages
til handel på regulerede markeder, sørger for, at værdipapirerne foreligger i
elektronisk form gennem immobilisering ved udstedelse af en "global
note", der repræsenterer hele emissionen, eller efter en direkte
udstedelse af værdipapirer i dematerialiseret form.
2.                      
Hvis de værdipapirer, der er omhandlet i stk. 1,
handles på regulerede markeder, handles på multilaterale handelsfaciliteter
(MTF'er) eller organiserede handelsfaciliteter (OTF'er) eller overføres ifølge
en aftale om finansiel sikkerhedsstillelse som defineret i artikel 2, litra a),
i direktiv 2002/47/EF, registreres værdipapirerne i elektronisk form i en CSD
forud for handelsdatoen, medmindre en sådan registrering allerede har fundet
sted.
Artikel 4
Håndhævelse
1.                      
Myndighederne i den medlemsstat, hvor det selskab,
der udsteder værdipapirer, er etableret, har kompetence til at sikre, at
artikel 3, stk. 1, finder anvendelse.
2.                      
De myndigheder, der har kompetence til at føre
tilsyn med regulerede markeder, MTF'er og OTF'er, sikrer, at artikel 3, stk. 2,
finder anvendelse, når de i artikel 3, stk. 1, omhandlede værdipapirer handles
på regulerede markeder, MTF'er eller OTF'er.
3.                      
De myndigheder i medlemsstaterne, der er ansvarlige
for at sikre, at direktiv 2002/47/EF finder anvendelse, har kompetence til at
sikre, at denne forordnings artikel 3, stk. 2, finder anvendelse, når de i
denne forordnings artikel 3, stk. 1, omhandlede værdipapirer overføres ifølge
en aftale om finansiel sikkerhedsstillelse som defineret i artikel 2, litra a),
i direktiv 2002/47/EF. 
Kapitel II
Afviklingsperioder
Artikel 5
Planlagte afviklingsdatoer
1.                      
Deltagere i et værdipapirafviklingssystem, som for
egen regning eller på tredjemands vegne køber eller sælger værdipapirer,
pengemarkedsinstrumenter, andele i kollektive investeringsinstitutter og
emissionskvoter, afvikler deres forpligtelser i forhold til
værdipapirafviklingssystemet på den planlagte afviklingsdato.
2.                      
For så vidt angår de værdipapirer, der er omhandlet
i stk. 1, som handles på regulerede markeder, MTF'er eller OTF'er, er den
planlagte afviklingsdato senest den anden forretningsdag efter, at handelen har
fundet sted.
3.                      
Den relevante myndighed i den medlemsstat, hvis
lovgivning finder anvendelse på det værdipapirafviklingssystem, som drives af
en CSD, har kompetence til at sikre, at stk. 1 og 2 finder anvendelse.
Kapitel III
Afviklingsdisciplin
Artikel 6 
Foranstaltninger til forebyggelse af forfejlet afvikling
1.                      
Regulerede markeder, MTF'er og OTF'er indfører
procedurer, som gør det muligt at bekræfte relevante oplysninger vedrørende
transaktioner med de i artikel 5, stk. 1, omhandlede finansielle instrumenter
på den dato, hvor ordrerne er blevet sendt til dem. 
2.                      
CSD'er indfører for hvert af de
værdipapirafviklingssystemer, som de driver, procedurer, som letter afviklingen
af transaktioner med de i artikel 5, stk. 1, omhandlede finansielle
instrumenter på den planlagte afviklingsdato. De fremmer tidlig afvikling på
den planlagte afviklingsdato gennem passende mekanismer, f.eks. progressive
takststrukturer.
3.                      
CSD'er indfører for hvert af de
værdipapirafviklingssystemer, som de driver, overvågningsværktøjer, som gør det
muligt for dem på forhånd at identificere de transaktioner med de i artikel 5,
stk. 1, omhandlede finansielle instrumenter, som har størst sandsynlighed for
at føre til forfejlet afvikling, og kræver, at deltagerne afvikler sådanne
transaktioner på den planlagte afviklingsdato.
4.                      
Den Europæiske Værdipapir- og
Markedstilsynsmyndighed (ESMA)
udarbejder i samråd med medlemmerne af Det Europæiske System af Centralbanker
(ESCB) udkast til reguleringsmæssige tekniske standarder med henblik på at
præcisere de procedurer, som gør det muligt at bekræfte relevante oplysninger
vedrørende transaktioner og lette afviklingen, jf. stk. 1 og 2, samt de
overvågningsværktøjer, som gør det muligt at identificere sandsynlige tilfælde
af forfejlet afvikling, jf. stk. 3. 
ESMA forelægger disse udkast til
reguleringsmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med proceduren i artikel 10-14 i forordning (EU) nr.
1095/2010. 
Artikel 7
Foranstaltninger til håndtering af forfejlet afvikling
1.                      
CSD'er indfører for hvert af de
værdipapirafviklingssystemer, som de driver, et system, som overvåger forfejlet
afvikling af transaktioner med de i artikel 5, stk. 1, omhandlede finansielle
instrumenter. De aflægger regelmæssigt rapport til den kompetente myndighed
eller til personer med en legitim interesse heri om antal tilfælde af forfejlet
afvikling og de nærmere enkeltheder i forbindelse hermed og indsender andre
relevante oplysninger. De kompetente myndigheder videregiver relevante
oplysninger om forfejlet afvikling til ESMA. 
2.                      
CSD'er indfører for hvert af de
værdipapirafviklingssystemer, som de driver, procedurer, som letter afviklingen
af transaktioner med de i artikel 5, stk. 1, omhandlede finansielle instrumenter,
som ikke afvikles på den planlagte afviklingsdato. Procedurerne omfatter en
sanktionsmekanisme med en tilstrækkelig afskrækkende virkning på deltagere, som
forårsager forfejlet afvikling. 
3.                      
Deltagere i et værdipapirafviklingssystem, som ikke
leverer de i artikel 5, stk. 1, omhandlede finansielle instrumenter til den
modtagende deltager på den planlagte afviklingsdato, gøres til genstand for et
dækningskøb, som indebærer, at instrumenterne købes på markedet senest fire
dage efter den planlagte afviklingsdato og leveres til den pågældende
modtagende deltager, og for andre foranstaltninger i overensstemmelse med stk.
4. 
4.                      
Foranstaltningerne i stk. 3 skal mindst fastlægge
følgende:
a)      dagsbøden, som den misligholdende
deltager betaler for hver forretningsdag mellem den planlagte og den faktiske
afviklingsdag
b)      den misligholdende deltagers frist, inden
dækningskøbet gennemføres
c)      prisen for dækningskøb og omkostningerne
d)      den part, som gennemfører dækningskøbet,
hvis det er relevant
e)      størrelsen af den modtagende deltagers
kompensation, hvis dækningskøbet ikke kan gennemføres.
5.                      
Foranstaltningerne i stk. 3 skal sikre, at:
a)      den modtagende deltager mindst får den
pris for de finansielle instrumenter, som blev aftalt på handelstidspunktet
b)      den dagsbøde, som den misligholdende
deltager betaler, har en tilstrækkelig afskrækkende virkning på den
misligholdende deltager
c)      hvis det ikke er muligt at gennemføre
dækningskøbet, er den modtagende deltagers kontante kompensation større end den
pris på de finansielle instrumenter, som blev aftalt på handelstidspunktet, og
den seneste offentligt tilgængelige pris for sådanne instrumenter i det
handelssystem, hvor handelen fandt sted, og har en tilstrækkelig afskrækkende
virkning på den misligholdende deltager
d)      de i stk. 7 omhandlede parter, herunder
CCP'er, som gennemfører dækningskøbet, oplyser deltagerne om de gebyrer, der
kræves for denne serviceydelse
e)      hvis en part, som ikke er den
misligholdende deltager, gennemfører dækningskøbet, godtgør den misligholdende
deltager alle de beløb, som den gennemførende part har betalt i
overensstemmelse med stk. 3 og 4. 
6.                      
CSD'er, CCP'er, regulerede markeder, MTF'er og
OTF'er indfører procedurer, som gør det muligt for dem at suspendere deltagere,
som systematisk undlader at levere de finansielle instrumenter, der er
omhandlet i stk. 1, eller kontantbeløb på den planlagte afviklingsdato, og at
offentliggøre deres identitet, dog først efter at de pågældende deltagere har
haft mulighed for at fremsætte bemærkninger.
7.                      
Stk. 2-6 finder anvendelse på alle transaktioner i
forbindelse med de i artikel 5, stk. 1, omhandlede instrumenter, som optages
til handel på regulerede markeder, handles på MTF'er eller OTF'er eller cleares
af en CCP. 
I forbindelse med transaktioner, som cleares af en
CCP, inden de afvikles i et værdipapirafviklingssystem, gennemføres
foranstaltningerne i stk. 3-5 af den pågældende CCP. 
I forbindelse med transaktioner, som ikke cleares
af en CCP, gøres deltagerne i henhold til interne regler for regulerede
markeder, MTF'er og OTF'er til genstand for foranstaltningerne i stk. 3-5.
8.                      
ESMA udarbejder i samråd med medlemmerne af ESCB
udkast til reguleringsmæssige tekniske standarder med henblik på at præcisere
det system, som overvåger forfejlet afvikling, og de rapporter om forfejlet
afvikling, der er omhandlet i stk. 1, de procedurer, som letter afviklingen af
transaktioner efter forfejlet afvikling, der er omhandlet i stk. 2, samt
foranstaltningerne i stk. 3-5. 
ESMA forelægger disse udkast til
reguleringsmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med proceduren i artikel 10-14 i forordning (EU) nr.
1095/2010.
Artikel 8
Håndhævelse 
1.                      
Den relevante myndighed i den medlemsstat, hvis
lovgivning finder anvendelse på det værdipapirafviklingssystem, som en CSD
driver, skal have kompetence til at sikre, at artikel 6 og 7 finder anvendelse,
og til at overvåge de pålagte sanktioner, i tæt samarbejde med de myndigheder,
som har kompetence til at føre tilsyn med de regulerede markeder, MTF'er,
OTF'er og CCP'er, der er omhandlet i artikel 7. Myndighederne skal navnlig
overvåge anvendelsen af de sanktioner, der er omhandlet i artikel 7, stk. 2 og
4, af de foranstaltninger, der er omhandlet i artikel 7, stk. 6.
2.                      
ESMA kan udstede retningslinjer i overensstemmelse
med artikel 16 i forordning (EU) nr. 1095/2010 med henblik på at fastlægge en
konsekvent og effektiv overvågningspraksis i Unionen i forbindelse med artikel
6 og 7 i nærværende forordning.
Afsnit III
Værdipapircentraler
Kapitel I
Godkendelse af og tilsyn med CSD'er 
Afdeling 1
Myndigheder med ansvar for godkendelse af og tilsyn med CSD'er
Artikel 9
Kompetent myndighed
CSD'er godkendes og underkastes tilsyn af den
kompetente myndighed i den medlemsstat, hvor de er etableret. 
Artikel 10
Udpegelse af den kompetente myndighed
1.                      
Hver medlemsstat udpeger den kompetente myndighed,
der er ansvarlig for at udføre de i denne forordning fastsatte opgaver med
hensyn til godkendelse af og tilsyn med CSD'er, der er etableret på dens
område, og giver ESMA meddelelse herom.
Hvis en medlemsstat udpeger flere kompetente
myndigheder, fastlægger den de forskellige myndigheders roller og udpeger en
bestemt myndighed til at være ansvarlig for samarbejdet med andre
medlemsstaters kompetente myndigheder, de relevante myndigheder, der er
omhandlet i artikel 11, ESMA og EBA, når der specifik henvises hertil i denne forordning.

2.                      
ESMA offentliggør på sit websted en liste over de
kompetente myndigheder, der er udpeget i overensstemmelse med stk. 1.
3.                      
De kompetente myndigheder tillægges alle de
tilsyns- og undersøgelsesbeføjelser, der er nødvendige for, at de kan udføre
deres opgaver.
Artikel 11
Relevante myndigheder
1.                      
Følgende myndigheder inddrages i godkendelsen af og
tilsynet med CSD'er, når der specifik henvises hertil i denne forordning:
a)      den myndighed, som er ansvarlig for at
føre tilsyn med det værdipapirafviklingssystem, der drives af CSD'en i den
medlemsstat, hvis lovgivning finder anvendelse på det pågældende
værdipapirafviklingssystem
b)      den centralbank i Unionen, over hvis
regnskaber kontantdelen af det værdipapirafviklingssystem, som CSD'en driver,
afvikles, eller i tilfælde af afvikling gennem et kreditinstitut i
overensstemmelse med afsnit IV, den centralbank i Unionen, hvor den relevante
valuta udstedes, hvis det er relevant.
2.                      
ESMA offentliggør på sit websted listen over de
relevante myndigheder, der er omhandlet i stk. 1.
Artikel 12
Samarbejde mellem myndigheder
1.                      
De myndigheder, der er omhandlet i artikel 9 og 11,
og ESMA indgår i et tæt samarbejde om denne forordnings anvendelse, navnlig i
akutte situationer, jf. artikel 13. Et sådant samarbejde omfatter, når det er
passende og relevant, andre offentlige myndigheder og organer, navnlig dem, der
er etableret eller udpeget i henhold til direktiv 2003/87/EF.
ESMA kan i overensstemmelse med artikel 16 i
forordning (EU) nr. 1095/2010 udstede retningslinjer til de myndigheder, der er
omhandlet i artikel 9, med henblik på at fastlægge en konsekvent og effektiv
tilsynspraksis i Unionen, herunder samarbejde mellem de myndigheder, der er
omhandlet i artikel 9 og 11, i forbindelse med de forskellige vurderinger, som
er nødvendige for nærværende forordnings anvendelse.
2.                      
De kompetente myndigheder tager ved udførelsen af
deres generelle opgaver behørigt hensyn til de potentielle virkninger, som
deres beslutninger kan have på stabiliteten af det finansielle system i alle
andre berørte medlemsstater, navnlig i akutte situationer som omhandlet i
artikel 13, på grundlag af de oplysninger, der er til rådighed.
Artikel 13
Akutte situationer
De myndigheder, der er omhandlet i artikel 9
og 11, informerer omgående ESMA og hinanden om enhver akut situation vedrørende
en CSD, herunder enhver udvikling i de finansielle markeder, der kan have en
negativ indvirkning på markedets likviditet og det finansielle systems
stabilitet i en af de medlemsstater, hvor CSD'en eller en af dens deltagere er etableret.
Afdeling 2
Betingelser og procedurer for godkendelse af CSD'er
Artikel 14
Godkendelse af CSD'er
1.                      
Juridiske personer, som svarer til definitionen af
en CSD, skal godkendes af den kompetente myndighed i den medlemsstat, hvor de
er etableret, inden de påbegynder deres aktiviteter. 
2.                      
Det skal af godkendelsen fremgå, hvilke
serviceydelser i afsnit A og B i bilaget den pågældende CSD er godkendt til at
levere. 
3.                      
CSD'er skal til enhver tid opfylde de betingelser,
der er gældende for godkendelsen.
CSD'er underretter hurtigst muligt de kompetente
myndigheder om alle væsentlige ændringer, der påvirker de betingelser, der er
gældende for godkendelsen.
Artikel 15
Procedure for meddelelse af godkendelse
1.                      
Den ansøgende CSD indgiver en ansøgning om
godkendelse til den kompetente myndighed.
2.                      
Ansøgningen om godkendelse vedlægges alle de
oplysninger, som er nødvendige, for at den kompetente myndighed kan sikre sig,
at den ansøgende CCP på tidspunktet for godkendelsen har truffet alle nødvendige
foranstaltninger for at opfylde kravene i denne forordning. Ansøgningen om
godkendelse skal indeholde en driftsplan, hvori angives arten af de
forretninger, der påtænkes udført, samt CSD'ens organisatoriske struktur.
3.                      
Senest 20 arbejdsdage efter modtagelsen af
ansøgningen vurderer den kompetente myndighed, hvorvidt ansøgningen er
fuldstændig. Er ansøgningen ikke fuldstændig, fastsætter den kompetente
myndighed en tidsfrist, inden for hvilken den ansøgende CSD skal levere
supplerende oplysninger. Den kompetente myndighed retter henvendelse til den
ansøgende CSD, når ansøgningen betragtes som fuldstændig.
4.                      
Når ansøgningen betragtes som fuldstændig,
videregiver den kompetente myndighed alle oplysningerne i ansøgningen til de
relevante myndigheder i artikel 11 og hører myndighederne om de nærmere
detaljer ved det værdipapirafviklingssystem, som den ansøgende CSD driver.
5.                      
De kompetente myndigheder skal, inden de meddeler
den ansøgende CSD godkendelse, høre de kompetente myndigheder i en anden
medlemsstat i følgende tilfælde: 
a)      CSD'en er et datterselskab af en CSD, der
er godkendt i en anden medlemsstat 
b)      CSD'en er et datterselskab af
moderselskabet for en CSD, der er godkendt i en anden medlemsstat 
c)      CSD'en kontrolleres af de samme fysiske
eller juridiske personer, som kontrollerer en anden CSD, der er godkendt i en
anden medlemsstat.
Den i første afsnit nævnte høring skal omfatte
følgende:
d)      aktionærernes og deltagernes egnethed,
jf. artikel 25, stk. 4, samt omdømme og erfaring, for så vidt angår de
personer, der faktisk leder CSD'ens forretninger, når de pågældende aktionærer,
deltagere og personer er fælles for både CSD'en og en CSD, der er godkendt i en
anden medlemsstat 
e)      spørgsmålet om, hvorvidt de i stk. 5
omhandlede forbindelser mellem den CSD, der er godkendt i en anden medlemsstat,
og den ansøgende CSD påvirker sidstnævntes evne til at opfylde kravene i denne
forordning. 
6.                      
Senest seks måneder efter indgivelsen af en
fuldstændig ansøgning meddeler den kompetente myndighed den ansøgende CSD
skriftligt, hvorvidt der kan meddeles godkendelse, og giver en behørig begrundelse
for afgørelsen.
7.                      
ESMA udarbejder i samråd med medlemmerne af ESCB
udkast til reguleringsmæssige tekniske standarder med henblik på at præcisere,
hvilke oplysninger den ansøgende CSD skal give til den kompetente myndighed i
ansøgningen om godkendelse. 
ESMA forelægger disse udkast til
reguleringsmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med proceduren i artikel 10-14 i forordning (EU) nr.
1095/2010. 
8.                      
ESMA udarbejder i samråd med medlemmerne af ESCB
udkast til gennemførelsesmæssige tekniske standarder for at fastlægge
standardformularer, -modeller og -procedurer til brug for ansøgningen om
godkendelse.
ESMA forelægger disse udkast til
gennemførelsesmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede gennemførelsesmæssige tekniske standarder efter
proceduren i artikel 15 i forordning (EU) nr. 1095/2010.
Artikel 16
Virkningerne af godkendelsen
1.                      
Den godkendte CSD's aktiviteter begrænses til
levering af de serviceydelser, som godkendelsen omfatter. 
2.                      
Værdipapirafviklingssystemer må kun drives af
godkendte CSD'er og centralbanker.
3.                      
En godkendt CSD udsættes ikke for de risici, der er
forbundet med levering af de bankmæssige hjælpeydelser, som leveres af det
kreditinstitut, der er udpeget til at levere sådanne serviceydelser, jf. afsnit
IV.
4.                      
En godkendt CSD må kun have en kapitalinteresse i
en juridisk person, hvis aktiviteter er begrænset til levering af de
serviceydelser, der er omhandlet i afsnit A og B i bilaget.
Artikel 17
Udvidelse og outsourcing af aktiviteter og serviceydelser
1.                      
En godkendt CSD indgiver en ansøgning om
godkendelse til den kompetente myndighed i den medlemsstat, hvor den er
etableret, hvis den ønsker at outsource en kerneserviceydelse til tredjemand,
jf. artikel 28, eller at udvide sine aktiviteter til at omfatte en eller flere
af følgende:
a)      supplerende kerneserviceydelser eller hjælpeydelser
i afsnit A og B i bilaget, som ikke er omfattet af den første godkendelse 
b)      drift af yderligere et
værdipapirafviklingssystem
c)      afvikling af hele eller en del af
værdipapirafviklingssystemets kontantdel over en anden centralbanks regnskaber 
d)      oprettelse af et CSD-link.
2.                      
Meddelelsen af godkendelse i stk. 1 følger
proceduren i artikel 15. 
Den kompetente myndighed giver senest tre måneder
efter indgivelsen af en fuldstændig ansøgning den ansøgende CSD meddelelse om,
hvorvidt der kan meddeles godkendelse. 
Artikel 18
Tilbagetrækning af godkendelse
1.                      
Den kompetente myndighed i den medlemsstat, hvor
CSD'en er etableret, tilbagetrækker godkendelsen, hvis en af følgende
omstændigheder er til stede: 
a)      hvis CSD'en ikke har gjort brug af sin
godkendelse i en periode på 12 måneder, udtrykkeligt giver afkald på
godkendelsen eller ikke har leveret serviceydelser eller udøvet aktiviteter i
de forudgående seks måneder
b)      hvis CSD'en har opnået godkendelsen på
grundlag af urigtige erklæringer eller på anden uretmæssig vis
c)      hvis CSD'en ikke længere opfylder de
betingelser, hvorpå godkendelsen blev meddelt, og ikke har truffet de
afhjælpende foranstaltninger, som den kompetente myndighed har anmodet om,
inden for en given frist
d)      hvis CCP'en har gjort sig skyldig i
alvorlig og systematisk overtrædelse af kravene i denne forordning.
2.                      
Når den kompetente myndighed får kendskab til en af
de omstændigheder, der er omhandlet i stk. 1, hører den omgående de relevante
myndigheder i artikel 11 om nødvendigheden af at tilbagetrække godkendelsen,
medmindre en sådan afgørelse skal træffes straks.
3.                      
ESMA og enhver relevant myndighed i artikel 11 kan
til enhver tid anmode om, at den kompetente myndighed i den medlemsstat, hvor
CSD'en er etableret, undersøger, hvorvidt CSD'en fortsat opfylder de
betingelser, hvorpå godkendelsen blev meddelt. 
4.                      
Den kompetente myndighed kan begrænse
tilbagetrækningen til en bestemt serviceydelse eller aktivitet eller et bestemt
finansielt instrument.
Artikel 19
CSD-register
1.                      
ESMA underrettes straks om de afgørelser, som de
kompetente myndigheder har truffet i henhold til artikel 14, 17 og 18.
2.                      
Centralbanker underretter straks ESMA om enhver
CSD, som de driver. 
3.                      
Navnet på de CSD'er, som drives i overensstemmelse
med denne forordning, og som har fået meddelt godkendelse eller anerkendelse i
henhold til artikel 14, 17 og 23, opføres på en liste med nærmere angivelse af
de serviceydelser og klasser af finansielle instrumenter, som CSD'ens
godkendelse omfatter. Listen omfatter filialer, som CSD'en driver i andre
medlemsstater, og CSD-links. ESMA offentliggør listen på sit websted og holder
den opdateret.
4.                      
De kompetente myndigheder, som er omhandlet i
artikel 9, underretter ESMA om de institutioner, der fungerer som CSD'er,
senest 90 dage efter denne forordnings ikrafttræden. 
Afdeling 3
Tilsyn med CSD'er
Artikel 20
Revision og evaluering
1.                      
Den kompetente myndighed foretager mindst én gang
om året en revision af de foranstaltninger, strategier, procedurer og
mekanismer, som en CSD har indført til gennemførelse af denne forordning, samt
evaluerer de risici, som CSD'en er eller kan blive udsat for. 
2.                      
Den kompetente myndighed fastsætter hyppigheden og
omfanget af den revision og evaluering, der er omhandlet i stk. 1, under
hensyntagen til størrelsen, den systemiske betydning, arten, omfanget og
kompleksiteten af den berørte CSD's aktiviteter. Der foretages revision og
evaluering mindst én gang om året.
3.                      
Den kompetente myndighed kan gøre CSD'en til
genstand for kontrolbesøg. 
4.                      
I forbindelse med den revision og evaluering, der
er omhandlet i stk. 1, underretter den kompetente myndighed på et tidligt
tidspunkt de relevante myndigheder i artikel 11 om den måde, som de
værdipapirafviklingssystemer, CSD'en driver, fungerer på.
5.                      
Den kompetente myndighed underretter regelmæssigt
og mindst én gang om året de relevante myndigheder i artikel 11 om resultaterne
af revisionen og evalueringen i stk. 1, herunder afhjælpende foranstaltninger
eller sanktioner.
6.                      
I forbindelse med den revision og evaluering, der
er omhandlet i stk. 1, giver de kompetente myndigheder, som er ansvarlige for
at føre tilsyn med CSD'er, der har den form for forbindelser, som er omhandlet
i artikel 15, stk. 5, første afsnit, litra a), b) og c), hinanden alle
relevante oplysninger, som må formodes at lette deres opgaver.
7.                      
Den kompetente myndighed kræver, at CSD'er, som
ikke opfylder kravene i denne forordning, på et tidligt tidspunkt træffer de
nødvendige afhjælpende foranstaltninger.
8.                      
ESMA udarbejder i samråd med medlemmerne af ESCB
udkast til reguleringsmæssige tekniske standarder med henblik på at præcisere
følgende:
a)      de oplysninger, som CSD'er skal indgive
til den kompetente myndighed med henblik på revisionen i stk. 1
b)      de oplysninger, som den kompetente
myndighed skal indgive til de relevante myndigheder i stk. 5
c)      de oplysninger, som de kompetente
myndigheder i stk. 6 skal give hinanden.
ESMA forelægger disse udkast til
reguleringsmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med proceduren i artikel 10-14 i forordning (EU) nr.
1095/2010.
9.           ESMA udarbejder i samråd med
medlemmerne af ESCB udkast til gennemførelsesmæssige tekniske standarder til
fastlæggelse af standardformularer, -modeller og -procedurer for indgivelse af
oplysninger, som fastsat i stk. 8, første afsnit.
ESMA forelægger disse udkast til
gennemførelsesmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede gennemførelsesmæssige tekniske standarder efter
proceduren i artikel 15 i forordning (EU) nr. 1095/2010.
Afdeling 4
Levering af serviceydelser i andre medlemsstater
Artikel 21
Fri adgang til levering af serviceydelser i andre medlemsstater 
1.                      
En godkendt CSD kan udøve sine aktiviteter på
Unionens område, enten ved oprettelse af en filial eller ved direkte levering
af serviceydelser, under forudsætning af at denne type aktiviteter er omfattet
af godkendelsen.
2.                      
Enhver CSD, der ønsker at levere serviceydelser for
første gang på en anden medlemsstats område eller at ændre udvalget af de
udbudte serviceydelser, meddeler den kompetente myndighed i den medlemsstat,
hvor CSD'en er etableret:
a)      i hvilken medlemsstat den har til hensigt
at drive virksomhed
b)      en driftsplan, hvori det bl.a. angives,
hvilke former for serviceydelser den har til hensigt at levere
c)      i tilfælde af en filial, filialens
organisatoriske struktur og navnene på de personer, der er ansvarlige for
filialens ledelse.
3.                      
Den kompetente myndighed fremsender senest tre
måneder efter modtagelsen af oplysningerne i stk. 2 de pågældende oplysninger
til den kompetente myndighed i værtslandet, medmindre den under hensyn til
leveringen af de påtænkte serviceydelser har grund til at betvivle, at de
administrative strukturer og den finansielle situation i den CSD, der ønsker at
levere serviceydelser i værtslandet, er egnede.
4.                      
Nægter den kompetente myndighed at videresende
oplysningerne til den kompetente myndighed i værtslandet, skal den begrunde
dette afslag over for den berørte CSD senest tre måneder efter modtagelsen af
samtlige oplysninger.
5.                      
CSD'en kan påbegynde levering af serviceydelser i
værtslandet:
a)      så snart der foreligger en meddelelse fra
den kompetente myndighed i værtslandet om, at sidstnævnte har modtaget den
meddelelse, der er omhandlet i stk. 3
b)      to måneder fra datoen for fremsendelse af
meddelelsen i stk. 3, hvis der ikke der modtaget en meddelelse.
6.                      
Hvis der sker ændringer i de oplysninger, der er
afgivet i henhold til stk. 2, underretter CSD'en mindst en måned, inden de
foretages, skriftligt den kompetente myndighed i hjemlandet herom. Den
kompetente myndighed i hjemlandet underretter også den kompetente myndighed i
værtslandet om sådanne ændringer.
Artikel 22
Samarbejde mellem myndigheder i hjem- og værtslande
1.                      
Når en CSD, der er godkendt i en medlemsstat, har
oprettet en filial i en anden medlemsstat, kan den kompetente myndighed i
CSD'en hjemland under udøvelsen af sit hverv og efter at have underrettet den
kompetente myndighed i værtslandet herom foretage kontrolbesøg i den pågældende
filial.
2.                      
De kompetente myndigheder i værtslandene kan kræve,
at CSD'er, som leverer serviceydelser i overensstemmelse med artikel 21,
regelmæssigt aflægger rapport om deres aktiviteter i de pågældende værtslande,
navnlig med henblik på indsamling af statistiske oplysninger.
3.                      
Den kompetente myndighed i CSD'ens hjemland
fremsender efter anmodning fra den kompetente myndighed i værtslandet og inden
for en rimelig tidsfrist oplysninger om identiteten af udstederne og deltagerne
i de værdipapirafviklingssystemer, som drives af den CSD, der leverer
serviceydelser i det pågældende værtsland, og alle andre relevante oplysninger
om den pågældende CSD's aktiviteter i værtslandet.
4.                      
Når en CSD's aktiviteter i værtslandet, under
hensyn til situationen på værdipapirmarkederne i det pågældende værtsland, hvor
CSD'en har etableret en filial eller interoperable links med andre CSD'er eller
værdipapirafviklingssystemer, er blevet af væsentlig betydning for
værdipapirmarkedernes virkemåde og beskyttelsen af investorerne i det
pågældende værtsland, etablerer de kompetente myndigheder i hjem- og
værtslandet passende samarbejdsordninger for tilsyn med CSD'ens aktiviteter i
værtslandet.
5.                      
Hvis den kompetente myndighed i værtslandet har
klare og påviselige grunde til at tro, at en CSD, der leverer serviceydelser på
dens område i henhold til artikel 21, har tilsidesat de forpligtelser, der
følger af bestemmelserne i denne forordning, forelægger den resultaterne for
den kompetente myndighed i hjemlandet.
Hvis CSD'en på trods af de forholdsregler, som
hjemlandets kompetente myndighed har truffet, eller fordi sådanne
forholdsregler viser sig at være utilstrækkelige, fortsat tilsidesætter de
forpligtelser, der følger af bestemmelserne i denne forordning, træffer
værtslandets kompetente myndighed efter at have underrettet hjemlandets
kompetente myndighed herom samtlige passende forholdsregler for at sikre, at
bestemmelserne i denne forordning overholdes inden for værtslandets område.
ESMA underrettes straks om sådanne foranstaltninger.
Den kompetente myndighed i værtslandet kan
indbringe sagen for ESMA, som kan handle inden for rammerne af de beføjelser,
den er tillagt i henhold til artikel 19 i forordning (EU) nr. 1095/2010.
6.                      
Kommissionen tillægges beføjelser til at vedtage
delegerede retsakter i overensstemmelse med artikel 64 vedrørende
foranstaltninger til fastlæggelse af de kriterier, hvorefter en CSD's aktiviteter
i et værtsland kan anses for at være af væsentlig betydning for
værdipapirmarkedets virkemåde og beskyttelsen af investorerne i det pågældende
værtsland.
7.                      
ESMA udarbejder udkast til gennemførelsesmæssige
tekniske standarder for at fastlægge standardformularer, -modeller og
-procedurer for de i stk. 1, 3 og 5 nævnte samarbejdsordninger.
ESMA forelægger disse udkast til
gennemførelsesmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede gennemførelsesmæssige tekniske standarder efter
proceduren i artikel 15 i forordning (EU) nr. 1095/2010.
Afdeling 5
Forbindelser med tredjelande
Artikel 23
Tredjelande
1.                      
CSD'er, der er etableret i et tredjeland, kan
levere CSD-serviceydelser enten gennem en filial eller direkte til udstedere og
deltagere, der er etableret i Unionen, i forbindelse med deres aktiviteter i
Unionen og etablere links til en CSD, der er etableret i Unionen, hvis de er
anerkendt af ESMA. 
2.                      
ESMA anerkender, efter høring af myndighederne i
stk. 3, en CSD etableret i et tredjeland, der har ansøgt om anerkendelse med
henblik på at levere serviceydelserne i stk. 1, hvis følgende betingelser er
opfyldt: 
a)      Kommissionen har truffet en afgørelse i
overensstemmelse med stk. 6
b)      CSD'en er omfattet af bestemmelser om
godkendelse og tilsyn, der sikrer fuldstændig overensstemmelse med de
tilsynsmæssige krav, som finder anvendelse i tredjelandet
c)      samarbejdsaftalerne mellem ESMA og de
kompetente myndigheder i tredjelandet er indgået som omhandlet i stk. 7.
3.                      
Når ESMA vurderer, om betingelserne i stk. 2 er
opfyldt, høres:
a)      de kompetente myndigheder i de
medlemsstater, hvor tredjelandets CSD har til hensigt at levere
CSD-serviceydelser
b)      de kompetente myndigheder, som fører
tilsyn med de CSD'er etableret i Unionen, som et tredjelands CSD har etableret
links med
c)      de myndigheder, der er omhandlet i
artikel 11, stk. 1, litra a)
d)      den myndighed i tredjelandet, som har
kompetence til at godkende og føre tilsyn med CSD'er.
4.                      
Den CSD, der er omhandlet i stk. 1, indgiver sin
ansøgning om anerkendelse til ESMA. 
Den ansøgende CSD skal give ESMA alle de
oplysninger, der anses for nødvendige for anerkendelsen. Senest 30 arbejdsdage
efter modtagelsen af ansøgningen vurderer ESMA, hvorvidt ansøgningen er
fuldstændig. Er ansøgningen ikke fuldstændig, fastsætter ESMA en tidsfrist,
inden for hvilken den ansøgende CSD skal levere supplerende oplysninger. 
Afgørelsen om anerkendelse er baseret på de i stk.
2 fastsatte kriterier.
Senest seks måneder efter indgivelsen af en
fuldstændig ansøgning meddeler ESMA den ansøgende CSD skriftligt, hvorvidt der
kan meddeles godkendelse, og giver en behørig begrundelse for afgørelsen.
5.                      
ESMA tager i samråd med myndighederne i stk. 3
anerkendelsen af den CSD, der er etableret i et tredjeland, op til revision i
henhold til proceduren i stk. 1-4, hvis den pågældende CSD udvider de
serviceydelser i stk. 1, som den leverer i Unionen. 
ESMA tilbagetrækker anerkendelsen af den
pågældende CSD, hvis betingelserne og kravene i stk. 2 ikke længere er opfyldt,
eller under de omstændigheder, der er omhandlet i artikel 18.
6.                      
Kommissionen kan træffe en afgørelse i
overensstemmelse med proceduren i artikel 66, hvori det konstateres, at et
tredjelands retlige og tilsynsmæssige rammer sikrer, at CSD'er, der er godkendt
i det pågældende tredjeland, opfylder retligt bindende krav, som er ækvivalente
med kravene i denne forordning, at disse CSD'er til enhver tid er underlagt
effektivt tilsyn og håndhævelse i det pågældende tredjeland, og at
tredjelandets retlige rammer indeholder bestemmelser om et effektivt ækvivalent
system for anerkendelse af CSD'er, som er godkendt i henhold til tredjelandes
lovgivninger.
7.                      
I overensstemmelse med artikel 33, stk. 1, i
forordning (EU) nr. 1095/2010 indgår ESMA samarbejdsaftaler med de relevante
kompetente myndigheder i tredjelande, hvis retlige og tilsynsmæssige rammer er
blevet anerkendt som værende ækvivalente med denne forordning i henhold til
stk. 6. Aftalerne præciserer som et minimum:
a)      mekanismerne for udveksling af
oplysninger mellem ESMA og de kompetente myndigheder i de berørte tredjelande,
herunder adgang til alle de oplysninger vedrørende CSD'er, der er godkendt i
tredjelande, som ESMA anmoder om
b)      mekanismerne for omgående underretning af
ESMA, hvis et tredjelands kompetente myndighed ikke anser en CSD, som den fører
tilsyn med, for at opfylde betingelserne for godkendelse eller for at følge
anden lovgivning, som den er forpligtet til at overholde
c)      procedurerne vedrørende koordination af
tilsynsaktiviteter, herunder i givet fald kontrolbesøg.
Hvis samarbejdsaftaler indeholder bestemmelser om,
at en medlemsstat overfører personoplysninger, skal overførslerne være i
overensstemmelse med direktiv 95/46/EF, og hvis samarbejdsaftaler indeholder
bestemmelser om, at ESMA overfører personoplysninger, skal overførslerne være i
overensstemmelse med forordning (EU) nr. 45/2001.
8.                      
Kommissionen tillægges beføjelser til at vedtage
delegerede retsakter i overensstemmelse med artikel 64 vedrørende foranstaltninger
til præcisering af de serviceydelser i forbindelse med hvilke en CSD, der er
etableret i et tredjeland, skal ansøge ESMA om anerkendelse, jf. stk. 1, og af
de oplysninger, som den ansøgende CSD skal give ESMA i ansøgningen om
anerkendelse, jf. stk. 4. 
Kapitel II
Krav til CSD'er
Afdeling 1
Organisatoriske krav
Artikel 24
Almindelige bestemmelser
1.                      
CSD'er har effektive ledelsesordninger, hvilket
omfatter en klar organisatorisk struktur med en veldefineret, gennemskuelig og
konsekvent ansvarsfordeling og effektive procedurer til at identificere, styre,
overvåge og indberette de risici, som de er eller kan blive udsat for, samt
hensigtsmæssige aflønningspolitikker og interne kontrolmekanismer, herunder en
god administrativ praksis og solide regnskabsmæssige procedurer.
2.                      
CSD'er indfører politikker og procedurer, som er
tilstrækkeligt effektive til at sikre, at denne forordning overholdes, herunder
at deres ledere og ansatte overholder alle bestemmelser i denne forordning.
3.                      
CSD'er opretholder og anvender effektive,
skriftlige organisatoriske og administrative retningslinjer til at identificere
og styre potentielle interessekonflikter mellem dem selv, herunder deres
ledelse, ansatte, bestyrelsesmedlemmer eller enhver anden person, der direkte
eller indirekte er forbundet med dem, og deres deltagere eller deres kunder. De
opretholder og gennemfører passende tvistbilæggelsesprocedurer til håndtering
af eventuelle interessekonflikter. 
4.                      
CSD'er offentliggør deres forvaltningsordning og
forretningsorden.
5.                      
CSD'er har passende procedurer, som gør det muligt
for de ansatte at indberette potentielle overtrædelser internt gennem en særlig
kanal. 
6.                      
CSD'er er underlagt hyppig og uafhængig revision.
Resultaterne af disse revisioner fremlægges for bestyrelsen og stilles til rådighed
for den kompetente myndighed.
7.                      
CSD'er, som via kapitalinteresser er bundet til en
anden CSD, et holdingselskab eller et kreditinstitut, jf. afsnit IV, opstiller
nærmere regler og procedurer for, hvordan kravene i denne artikel finder
anvendelse på koncernen og de forskellige enheder i koncernen.
8.                      
ESMA udarbejder i samråd med medlemmerne af ESCB
udkast til reguleringsmæssige tekniske standarder med henblik på at præcisere
redskaberne til overvågning af de risici, som CSD'er udsættes for, jf. stk. 1,
og nøglepersonalets ansvar i forhold til disse risici, potentielle
interessekonflikter, jf. stk. 3, og revisionsmetoderne, jf. stk. 6, på
CSD-niveau og koncernniveau. 
ESMA forelægger disse udkast til
reguleringsmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med proceduren i artikel 10-14 i forordning (EU) nr. 1095/2010.
Artikel 25
Den øverste ledelse, bestyrelsen og aktionærerne
1.                      
CSD'ers øverste ledelse skal have et tilstrækkeligt
godt omdømme og tilstrækkelig erfaring til at sikre en sund og forsigtig
forvaltning af CSD'en.
2.                      
CSD'er skal have en bestyrelse, hvoraf mindst en
tredjedel, dog ikke mindre end to, af medlemmerne er uafhængige. 
3.                      
Aflønningen af de uafhængige medlemmer og andre
menige medlemmer af bestyrelsen må ikke stå i forhold til CSD'ens
driftsresultat. 
4.                      
Bestyrelsen skal være sammensat af egnede medlemmer
med en passende blanding af kvalifikationer, erfaring og kendskab til enheden
og markedet. 
5.                      
CSD'er fastsætter på entydig vis bestyrelsens
opgaver og ansvarsområder samt stiller referatet af bestyrelsesmøderne til
rådighed for den kompetente myndighed.
6.                      
Aktionærer og deltagere i CSD'er, som er i stand
til at udøve kontrol med CSD'ens ledelse, direkte eller indirekte, skal være
egnede til at sikre en sund og forsigtig ledelse af CSD'en.
7.                      
CSD'er skal:
a)      offentliggøre og give den kompetente
myndighed oplysning om CSD'ens ejerstruktur og især om, hvilke parter der
eventuelt er i stand til at udøve kontrol med CSD'ens drift, og om størrelsen
af deres interesser
b)      offentliggøre og give den kompetente
myndighed oplysning om et eventuelt ejerskifte, som indebærer en ændring af,
hvilke personer der udøver kontrol med CSD'ens drift.
8.                      
Senest 60 arbejdsdage efter modtagelse af
oplysningerne i stk. 7 træffer den kompetente myndighed afgørelse om de
foreslåede ændringer i kontrollen med CSD'en. Den kompetente myndighed nægter
at godkende foreslåede ændringer i kontrollen med CSD'en, hvis der er objektive
og påviselige grunde til at tro, at disse ændringer vil true den sunde og
forsigtige forvaltning af CSD'en eller CSD'ens evne til at overholde denne
forordning.
Artikel 26
Brugerudvalg
1.                      
CSD'er nedsætter et brugerudvalg for hvert af de
værdipapirafviklingssystemer, som de driver, bestående af repræsentanter for
udstedere og deltagere i sådanne værdipapirafviklingssystemer. Brugerudvalgets
anbefalinger skal være uafhængige af enhver direkte indflydelse fra CSD'ens
ledelse.
2.                      
CSD'er skal definere mandatet for hvert af de
nedsatte brugerudvalg, forvaltningsordningen til sikring af uafhængighed,
arbejdsgangen og adgangskravene for brugerudvalgets medlemmer samt, hvorledes
de vælges. Forvaltningsordningen skal offentliggøres og sikre, at
brugerudvalget rapporterer direkte til bestyrelsen, og at det afholder
regelmæssige møder.
3.                      
Brugerudvalgene giver anbefaling til CSD'ens
bestyrelse om væsentlige ordninger, der påvirker deres medlemmer, som f.eks.
kriterierne for accept af udstedere eller deltagere i deres respektive
værdipapirafviklingssystemer, serviceniveau og prisstruktur. 
4.                      
Brugervalgenes medlemmer er underlagt
tavshedspligt, dog med forbehold af de kompetente myndigheders ret til at blive
behørigt informeret. Konstaterer brugerudvalgets formand, at et medlem har en
faktisk eller potentiel interessekonflikt vedrørende et bestemt emne, skal det
pågældende medlem ikke have stemmeret om dette emne.
5.                      
CSD'er giver straks den kompetente myndighed
meddelelse om enhver afgørelse, hvor bestyrelsen beslutter ikke at følge
brugerudvalgets anbefaling.
Artikel 27
Registrering

1.                      
CSD'er opbevarer i en periode på mindst fem år alle
registre om de serviceydelser, der leveres, og aktiviteter, der udføres, for
således at give den kompetente myndighed mulighed for at kontrollere, om
kravene i denne forordning er opfyldt.
2.                      
CSD'er stiller efter anmodning de i stk. 1
omhandlede registre til rådighed for den kompetente myndighed og de relevante
myndigheder, der er omhandlet i artikel 11, med henblik på opfyldelse af deres
mandater. 
3.                      
ESMA udarbejder i samråd med medlemmerne af ESCB
udkast til reguleringsmæssige tekniske standarder med henblik på at præcisere
de i stk. 1 omhandlede registre, der skal opbevares for kunne at kontrollere,
om CSD'er opfylder kravene i denne forordning.
ESMA forelægger disse udkast for Kommissionen
senest seks måneder efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med proceduren i artikel 10-14 i forordning (EU) nr.
1095/2010.
4.                      
ESMA udarbejder i samråd med medlemmerne af ESCB
udkast til gennemførelsesmæssige tekniske standarder med henblik på at fastlægge
formatet af de i stk. 1 omhandlede registre, der skal opbevares for at kunne
kontrollere, om CSD'er opfylder kravene i denne forordning.
ESMA forelægger disse udkast til
gennemførelsesmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede gennemførelsesmæssige tekniske standarder efter
proceduren i artikel 15 i forordning (EU) nr. 1095/2010.
Artikel 28
Outsourcing
1.                      
CSD'er, der outsourcer serviceydelser eller
aktiviteter, har fortsat det fulde ansvar for opfyldelsen af deres
forpligtelser i henhold til denne forordning og skal til enhver tid opfylde
følgende betingelser:
a)      outsourcing må ikke medføre overdragelse
af deres ansvar
b)      der må ikke ske ændringer i forholdet
mellem CSD'en og dens deltagere eller udstedere eller ændringer af de
forpligtelser, som CSD'en har over for deres deltagere eller udstedere
c)      der må ikke forekomme væsentlige
ændringer af de betingelser, på grundlag af hvilke CSD'en er blevet godkendt
d)      outsourcing må ikke forhindre
gennemførelsen af tilsyns- og overvågningsfunktioner, herunder adgang på stedet
til relevante oplysninger, som er nødvendige for at varetage de pågældende
funktioner
e)      outsourcing må ikke medføre, at CSD'en
ikke længere har adgang til de nødvendige systemer og kontrolforanstaltninger
til at styre de risici, den er udsat for
f)       CSD'en skal bevare den nødvendige
ekspertise og de nødvendige ressourcer til at vurdere kvaliteten af de
serviceydelser, der leveres, og serviceyderens organisatoriske og
kapitalmæssige egnethed, til at overvåge de outsourcede serviceydelser
effektivt og til at styre de risici, der er forbundet med outsourcingen 
g)      CSD'en har direkte adgang til de relevante
oplysninger om de outsourcede serviceydelser
h)      serviceyderen arbejder sammen med den
kompetente myndighed og de relevante myndigheder, jf. artikel 11, i forbindelse
med de outsourcede aktiviteter
i)       CSD'en sikrer, at serviceyderen
overholder de standarder, der er fastsat i den relevante
databeskyttelseslovgivning, som ville finde anvendelse, hvis serviceyderne var
etableret i Unionen. CSD'en er ansvarlig for at sikre, at disse standarder
indgår i en kontrakt mellem parterne, og at disse standarder opretholdes.
2.                      
CSD'er fastlægger deres egne og serviceyderens
rettigheder og forpligtelser i en skriftlig aftale. Aftalen om outsourcing
indeholder en bestemmelse om, at CSD'en kan bringe aftalen til ophør.
3.                      
CSD'er stiller efter anmodning alle nødvendige
oplysninger til rådighed for den kompetente myndighed og de relevante
myndigheder, jf. artikel 11, således at de er i stand til at vurdere, hvorvidt
de outsourcede aktiviteter er i overensstemmelse med kravene i denne
forordning.
4.                      
Outsourcing af kerneserviceydelser skal godkendes
af den kompetente myndighed i henhold til artikel 17. 
5.                      
Stk. 1-4 finder ikke anvendelse, hvis CSD'er
outsourcer nogle af deres serviceydelser eller aktiviteter til en offentlig
enhed, og hvis den pågældende outsourcing er omfattet af særlige retlige,
reguleringsmæssige og operationelle rammer, aftalt i fællesskab og formaliseret
af den offentlige enhed og den relevante CSD og accepteret af de kompetente
myndigheder på grundlag af kravene i denne forordning. 
Afdeling 2
Bestemmelser om god forretningsskik
Artikel 29
Almindelige bestemmelser
1.                      
CSD'er udformes således, at de dækker deltagernes
og de betjente markeders behov.
2.                      
CSD'er har klart definerede mål og målsætninger,
som kan måles og er realistiske, f.eks. med hensyn til mindstemål af serviceydelser,
forventet risikostyring og forretningsprioriteter.
3.                      
CSD'er skal have gennemsigtige regler for
behandling af klager. 
Article 30
Deltagelsesbetingelser
1.                      
CSD'er offentliggør for hvert af de
værdipapirafviklingssystemer, som de driver, adgangskriterier, som giver fair
og åben adgang. Kriterierne skal være gennemsigtige, objektive, risikobaserede
og ikke-diskriminerende, således at de sikrer fair og åben adgang til CSD'en.
Kriterier, der begrænser adgangen, må kun anvendes, hvis formålet er at styre de
risici, som CSD'en udsættes for.
2.                      
CSD'er behandler anmodninger om adgang omgående ved
at besvare sådanne anmodninger i løbet af højst en måned og offentliggør
procedurerne for behandling af anmodninger om adgang.
3.                      
CSD'er må kun nægte anmodende deltagere, som
opfylder kriterierne i stk. 1, adgang, hvis der foreligger en behørig skriftlig
begrundelse, som har belæg i en omfattende risikoanalyse.
Hvis deltagere nægtes adgang, har de ret til at
klage til den kompetente myndighed for den CSD, der har nægtet adgang. 
Den ansvarlige kompetente myndighed undersøger
klagen behørigt ved at vurdere begrundelserne for at nægte adgang og giver den
anmodende deltager et begrundet svar. 
Den ansvarlige kompetente myndighed hører den
kompetente myndighed på det sted, hvor den anmodende deltager er etableret, om
en vurdering af klagen. Hvis den anmodende deltagers myndighed er uenig i den
givne vurdering, indbringes sagen for ESMA, som kan handle inden for rammerne
af de beføjelser, der er tillagt den i henhold til artikel 19 i forordning (EU)
nr. 1095/2010.
Hvis CSD'ens afslag med hensyn til at give den
anmodende deltager adgang anses for uberettiget, udsteder den ansvarlige
kompetente myndighed et påbud til CSD'en om at give den anmodende deltager
adgang.
4.                      
CSD'er skal have objektive og gennemsigtige
procedurer for suspension og velordnet udtræden af deltagere, som ikke længere
opfylder kriterierne for deltagelse i stk. 1. 
5.                      
Kommissionen tillægges beføjelser til at vedtage
delegerede retsakter i overensstemmelse med artikel 64 vedrørende
foranstaltninger til præcisering af de risici, som kan gøre det berettiget for
en CSD at nægte deltagere adgang, og trinnene i den procedure, der er omhandlet
i stk. 3.
6.                      
ESMA udarbejder i samråd med medlemmerne af ESCB
udkast til gennemførelsesmæssige tekniske standarder for at fastlægge
standardformularer og -modeller for proceduren i stk. 3.
ESMA forelægger disse udkast til
gennemførelsesmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede gennemførelsesmæssige tekniske standarder efter
proceduren i artikel 15 i forordning (EU) nr. 1095/2010.
Artikel 31
Gennemsigtighed
1.                      
CSD'er offentliggør for hvert af de værdipapirafviklingssystemer,
som de driver, og for hver af de andre serviceydelser, som de leverer, de
priser og gebyrer, der er forbundet med serviceydelserne. De skal give
oplysning om prisen og gebyrerne for enkeltstående serviceydelser og opgaver,
som leveres eller varetages særskilt, herunder om nedslag og rabatter og
betingelserne for at kunne drage fordel af nævnte reduktioner. De skal give
kunderne særskilt adgang til specifikke serviceydelser.
2.                      
CSD'er offentliggør prislisten, således at det
bliver lettere at sammenligne tilbud, og således at kunderne ved, hvilken pris
de kan forvente at skulle betale for brug af serviceydelser.
3.                      
CSD'er er bundet af deres offentliggjorte
prispolitik. 
4.                      
CSD'er giver kunderne oplysninger, som sætter dem i
stand til at sammenholde fakturaen med de offentliggjorte prislister.
5.                      
CSD'er skal underrette alle deltagere om de risici,
der er forbundet med serviceydelserne.
6.                      
CSD'er skal redegøre separat for omkostningerne og
indtægterne i forbindelse med de serviceydelser, der leveres, og skal forelægge
disse oplysninger for den kompetente myndighed.
Artikel 32 
Procedurer for kommunikation med deltagere og andre markedsinfrastrukturer
CSD'er anvender i procedurerne for
kommunikation med deltagere i de værdipapirafviklingssystemer, som de driver,
og med de markedsinfrastrukturer, som de har en grænseflade med, de anerkendte
kommunikationsprocedurer og -standarder for meddelelser og referencedata for at
fremme effektiv registrering, betaling og afvikling.
Afdeling 3
Krav til CSD-serviceydelser
Artikel 33
Almindelige bestemmelser
CSD'er har for hvert af de
værdipapirafviklingssystemer, som de driver, passende regler og procedurer,
herunder solide regnskabsmetoder og kontroller, som skal medvirke til at sikre
værdipapiremissioners integritet samt reducere og styre de risici, der er
forbundet med opbevaring og afvikling af transaktioner med værdipapirer. 
Artikel 34 
Emissioners integritet
1.                      
CSD'er træffer passende afstemningsforanstaltninger
for at kontrollere, om det antal værdipapirer, der udgør en værdipapiremission
eller en del af en værdipapiremission, og som er indgivet til CSD'en, svarer
til summen af de værdipapirer, der er registreret på de værdipapirkonti, som
tilhører deltagerne i det værdipapirafviklingssystem, som CSD'en driver. Afstemningen
foretages på intradagsbasis. 
2.                      
Hvis andre enheder er involveret i
afstemningsprocessen for en bestemt værdipapiremission, f.eks. udstederen,
registre, emissionsinstitutter, overførselsfirmaer, værdipapircentraler, andre
CSD'er eller andre enheder, kan CSD'er kræve, at sådanne enheder indgår aftale
om passende samarbejds- og informationsudveklingsforanstaltninger med CSD'en,
således at emissionens integritet opretholdes.
3.                      
Overtræk på værdipapirer, debetsaldi og
værdipapiroprettelse er ikke tilladt i et værdipapirafviklingssystem, som
drives af en CSD.
4.                      
ESMA udarbejder i samråd med medlemmerne af ESCB
udkast til reguleringsmæssige tekniske standarder med henblik på at præcisere,
hvilke afstemningsforanstaltninger CSD'er skal træffe, jf. stk. 1-3.
ESMA forelægger disse udkast til
reguleringsmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med proceduren i artikel 10-14 i forordning (EU) nr.
1095/2010.
Artikel 35
Beskyttelse af deltageres værdipapirer
1.                      
CSD'er har for hvert af de
værdipapirafviklingssystemer, som de driver, fortegnelser og konti, som til
enhver tid sætter dem i stand til omgående at skelne mellem en given deltagers
værdipapirer og enhver anden deltagers værdipapirer og, hvis det er relevant,
CSD'ens egne aktiver. 
2.                      
CSD'er har fortegnelser og konti, som sætter en
given deltager i stand til at skelne mellem den pågældende deltagers
værdipapirer og værdipapirer, som den pågældende deltager opbevarer på vegne af
kunder. 
3.                      
CSD'er tilbyder at have fortegnelser og konti, som
sætter en given deltager i stand til at skelne mellem værdipapirer, som den
pågældende deltager opbevarer på vegne af kunder ("individuel
kundeadskillelse"). 
4.                      
CSD'er offentliggør beskyttelsesniveauet og de
omkostninger, der er forbundet med de forskellige adskillelsesniveauer, og
tilbyder disse serviceydelser på rimelige forretningsmæssige vilkår.
5.                      
CSD'er anvender ikke deltageres værdipapirer,
medmindre de har indhentet de pågældende deltageres udtrykkelige samtykke. 
6.                      
ESMA udarbejder i samråd med medlemmerne af ESCB
udkast til reguleringsmæssige tekniske standarder med henblik på at præcisere
de registreringsmetoder og kontostrukturer, der gør det muligt at skelne mellem
beholdningerne i stk. 1-3, og metoderne til vurdering deraf. 
ESMA forelægger disse udkast til
reguleringsmæssige tekniske standarder for Kommissionen senest seks måneder efter
datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med proceduren i artikel 10-14 i forordning (EU) nr.
1095/2010.
Artikel 36
Endelig afregning
1.                      
CSD'er sikrer, at det værdipapirafviklingssystem,
som de driver, giver deltagerne tilstrækkelig beskyttelse.
Værdipapirafviklingssystemer, som drives af en CSD, udformes og anmeldes i
overensstemmelse med procedurerne i artikel 2, litra a), i direktiv 98/26/EF.
2.                      
CSD'er indfører procedurer for deres
værdipapirafviklingssystemer, som muliggør rettidig endelig afvikling, minimal
eksponering for deres deltagere over for modpartsrisici og likviditetsrisici og
relativt få tilfælde af forfejlet afvikling. 
3.                      
CSD'er definerer klart, hvornår overførselsordrer i
et værdipapirafviklingssystem er uigenkaldelige, har retsvirkning og er
bindende for tredjeparter. 
4.                      
CSD'er oplyser, hvornår overførsler af finansielle
midler og værdipapirer i et værdipapirafviklingssystem er uigenkaldelige, har
retsvirkning og er bindende for tredjeparter. 
5.                      
Stk. 3 og 4 berører ikke anvendelsen af
bestemmelserne vedrørende links og fælles it-afviklingsinfrastruktur i artikel
45.
6.                      
CSD'er sikrer endelig afregning senest ved forretningsdagens
slutning på den planlagte afviklingsdato. De indfører efter anmodning fra
brugerudvalget systemer, som muliggør intradags- eller realtidsafvikling.
7.                      
Modtagere har adgang til at anvende det kontante
nettoprovenu af værdipapirafviklinger senest ved forretningsdagens slutning på
den planlagte afviklingsdato. 
8.                      
Alle værdipapirtransaktioner mod kontantbeløb
mellem direkte deltagere i værdipapirafviklingssystemer, som drives af en CSD,
afvikles på DvP-basis. 
9.                      
ESMA udarbejder i samråd med medlemmerne af ESCB
udkast til reguleringsmæssige tekniske standarder med henblik på at præcisere
de procedurer i stk. 2, som muliggør rettidig endelig afvikling.
ESMA forelægger disse udkast til
reguleringsmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med proceduren i artikel 10-14 i forordning (EU) nr.
1095/2010.
Artikel 37
Kontantafvikling 
1.                      
I forbindelse med transaktioner i den valuta, som
anvendes i det land, hvor afviklingen finder sted, afvikler CSD'er
kontantbetalingerne for deres respektive værdipapirafviklingssystemer over
konti oprettet hos en centralbank, som anvender en sådan valuta, hvis det er
praktisk muligt.
2.                      
Hvis det ikke er praktisk muligt at afvikle
kontantbetalingerne over centralbankkonti, kan CSD'er tilbyde at afvikle dem
for alle eller en del af deres værdipapirafviklingssystemer over konti oprettet
hos et kreditinstitut. Hvis CSD'er tilbyder at afvikle kontantbetalinger over
konti oprettet hos et kreditinstitut, gennemføres afviklingen i
overensstemmelse med bestemmelserne i afsnit IV. 
3.                      
Hvis CSD'er både tilbyder afvikling over
centralbankkonti og over konti oprettet hos et kreditinstitut, har deltagerne
ret til at vælge mellem de to muligheder. 
4.                      
CSD'er giver markedsdeltagerne tilstrækkelige
oplysninger til, at de kan identificere og evaluere de risici og omkostninger,
der er forbundet med disse serviceydelser.
5.                      
Kommissionen tillægges beføjelser til at vedtage
delegerede retsakter i overensstemmelse med artikel 64 vedrørende
foranstaltninger til præcisering af de tilfælde, hvor afvikling af
kontantbetalinger i en bestemt valuta over konti oprettet hos en centralbank
ikke er praktisk mulig, og af metoderne til vurdering deraf. 
Artikel 38
Regler og procedurer vedrørende deltageres misligholdelse
1.                      
CSD'er har for hvert af de
værdipapirafviklingssystemer, som de driver, effektive og klart definerede
regler og procedurer til håndtering af deltageres misligholdelse, som sikrer,
at CSD'en kan træffe rettidige foranstaltninger med henblik på at begrænse tab
og likviditetspres og fortsat opfylde sine forpligtelser. 
2.                      
CSD'er offentliggør deres regler og procedurer vedrørende
misligholdelse.
3.                      
Sammen med deltagere og andre relevante
interesserede parter afprøver og reviderer CSD'er regelmæssigt procedurerne
vedrørende misligholdelse med henblik på at sikre, at de er praktiske og
effektive.
4.                      
ESMA kan udstede retningslinjer i overensstemmelse
med artikel 16 i forordning (EU) nr. 1095/2010 med henblik på at sikre
konsekvent anvendelse af denne artikel.
Afdeling 4
Tilsynskrav
Artikel 39
Generelle krav 
CSD'er indfører en solid
risikostyringsstruktur med henblik på både at styre retlige,
forretningsmæssige, operationelle og andre risici. 
Artikel 40
Retlige risici
1.                      
CSD'er skal af hensyn til godkendelse og tilsyn
samt oplysninger til kunder have regler, procedurer og aftaler, som er tydelige
og letforståelige, herunder også vedrørende de værdipapirafviklingssystemer,
som de driver.
2.                      
CSD'er udformer regler, procedurer og aftaler
således, at de kan håndhæves i alle relevante jurisdiktioner, herunder i
tilfælde af deltageres misligholdelse. 
3.                      
CSD'er, som driver forretninger i forskellige jurisdiktioner,
identificerer og begrænser de risici, der opstår som følge af potentielle
lovkonflikter på tværs af jurisdiktioner.
Artikel 41
Generel forretningsmæssig risiko
CSD'er skal have solide it-forvaltnings- og
kontrolværktøjer til at identificere, overvåge og styre generelle
forretningsmæssige risici, herunder forretningsstrategi, pengestrømme og
driftsudgifter.
Artikel 42
Operationelle risici 
1.                      
CSD'er skal identificere alle potentielle kilder
til operationelle risici, både interne og eksterne, og begrænse deres
indvirkning ved at anvende passende it-værktøjer, kontroller og procedurer,
herunder for alle de værdipapirafviklingssystemer, som de driver.
2.                      
CSD'er skal til enhver tid have passende
it-værktøjer, som garanterer en høj grad af sikkerhed og operationel
pålidelighed, og som har tilstrækkelig kapacitet. De informationsteknologiske
værktøjer skal kunne håndtere de komplekse og forskelligartede serviceydelser
og aktiviteter, der leveres og udføres, for således at garantere et højt
sikkerhedsniveau og beskytte oplysningernes integritet og fortrolighed.
3.                      
CSD'er udarbejder, gennemfører og opretholder for
deres registreringsserviceydelser og centrale forvaltningsserviceydelser samt
for hvert af de værdipapirafviklingssystemer, som de driver, en passende
forretningskontinuitetsplan og en katastrofeberedskabsplan, som har til formål
at sikre beskyttelse af deres serviceydelser, rettidig genopretning af
transaktioner og opfyldelse af deres forpligtelser i tilfælde af hændelser, som
i høj grad risikerer at afbryde transaktioner. 
4.                      
Planerne i stk. 3 skal som et minimum give mulighed
for at genoptage alle transaktioner fra det tidspunkt, hvor de blev afbrudt,
for at give deltagerne i en CSD mulighed for at opretholde driftssikkerheden og
foretage afvikling på den planlagte dato. De indebærer, at der oprettes endnu
et afviklingssted med de fornødne centrale ressourcer, kapaciteter og
funktionaliteter, herunder personale med passende kvalifikationer og erfaring. 
5.                      
CSD'er planlægger og gennemfører programmerede test
af foranstaltningerne i stk. 1-4.
6.                      
CSD'er identificerer, overvåger og forvalter de
risici, som de vigtigste deltagere i de værdipapirafviklingssystemer, de
driver, samt serviceydere og andre CSD'er eller andre markedsinfrastrukturer
kan indebære for deres transaktioner.
7.                      
ESMA udarbejder i samråd med medlemmerne af ESCB
udkast til reguleringsmæssige tekniske standarder med henblik på at præcisere
de operationelle risici i stk. 1 og 6, metoderne til at teste, håndtere eller
begrænse de pågældende risici, herunder forretningskontinuitetsplanerne og
katastrofeberedskabsplanerne i stk. 3 og 4 og metoderne til vurdering deraf. 
ESMA forelægger disse udkast til
reguleringsmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med proceduren i artikel 10-14 i forordning (EU) nr.
1095/2010.
Artikel 43
Investeringsrisici 
1.                      
CSD'er opbevarer deres finansielle aktiver i
centralbanker eller godkendte kreditinstitutter, der har solide
regnskabspraksisser, opbevaringsprocedurer og interne kontroller, som beskytter
aktiverne fuldt ud.
2.                      
CSD'er skal, hvis det er nødvendigt, have
umiddelbar adgang til deres aktiver.
3.                      
CSD'er investerer kun finansielle midler i
kontantinstrumenter eller i særdeles likvide finansielle instrumenter med
minimal markeds- og kreditrisiko. Investeringerne skal kunne realiseres hurtigt
med en minimal negativ indvirkning på prisen til følge.
4.                      
CSD'er tager hensyn til den samlede
risikoeksponering over for individuelle institutter, når der træffes beslutning
om at investere, og sikrer, at den samlede risikoeksponering over for ethvert
individuelt institut forbliver inden for rimelige koncentrationsgrænser. 
Artikel 44
Kapitalkrav
1.                      
CSD'ers kapital, herunder tilbageholdt overskud og
reserver, står til enhver tid i forhold til de risici, som følger af CSD'ens
aktiviteter. Den skal til enhver tid være tilstrækkelig til at:
a)      garantere, at CSD'er er passende sikret
mod operationelle, juridiske og forretningsmæssige risici samt depot- og
investeringsrisici
b)      dække potentielle generelle
forretningsmæssige tab, således at CSD'erne fortsat kan levere serviceydelser
som en going concern
c)      sikre en velordnet afvikling eller
omstrukturering af CSD'ernes aktiviteter over en passende periode i tilfælde af
misligholdelse
d)      give CSD'erne mulighed for at dække
løbende og forventede driftsomkostninger i mindst seks måneder under en række
stressscenarier.
2.                      
CSD'er skal have en plan for følgende:
a)      tilvejebringelse af yderligere kapital,
hvis egenkapitalen nærmer sig minimumsgrænsen eller ikke opfylder kravene i
stk. 1 
b)      en velordnet afvikling eller
omstrukturering af deres aktiviteter og serviceydelser, hvis CSD'en ikke kan
tilvejebringe ny kapital. 
Planen godkendes af bestyrelsen eller et passende
bestyrelsesudvalg og opdateres regelmæssigt.
3.                      
ESMA udarbejder i samråd med medlemmerne af ESCB
udkast til reguleringsmæssige tekniske standarder med henblik på at præcisere
CSD'ers kapital, tilbageholdte overskud og reserver, jf. artikel 1, og planen i
stk. 2. 
ESMA forelægger disse udkast til
reguleringsmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med proceduren i artikel 10-14 i forordning (EU) nr.
1095/2010. 
Afdeling 5
Krav til CSD-links
Artikel 45
CSD-links
1.                      
Alle berørte CSD'er skal, før de opretter et
CSD-link, og løbende, når linket er oprettet, identificere, vurdere, overvåge
og forvalte alle potentielle risikokilder for dem selv og deres deltagere som
følge af linkaftalen.
2.                      
Linkaftalen skal godkendes, jf. artikel 17, stk. 1,
litra d).
3.                      
Links skal give tilstrækkelig beskyttelse til de
linkede CSD'er og deres deltagere, især hvad angår eventuelle lån optaget af
CSD'er og koncentrationen og de likviditetsrisici, der opstår som følge af
linkaftalerne.
Links skal understøttes af en passende
kontraktmæssig foranstaltning med en præcisering af de linkede CSD'ers, og om
nødvendigt CSD-deltagernes respektive rettigheder og forpligtelser.
Kontraktmæssige foranstaltninger med konsekvenser på tværs af jurisdiktioner
skal omfatte et utvetydigt lovvalg for de enkelte aspekter ved linkets
aktiviteter.
4.                      
I tilfælde af foreløbige værdipapiroverførsler
mellem linkede CSD'er er genoverførsel af værdipapirer, inden den første
overførsel bliver endelig, forbudt. 
5.                      
CSD'er, som anvender et mellemled til at drive
linket med en anden CSD, måler, overvåger og forvalter de yderligere risici,
som følger af anvendelsen af det pågældende mellemled.
6.                      
Linkede CSD'er skal have solide
afstemningsprocedurer for at sikre, at deres respektive registre indeholder
nøjagtige oplysninger.
7.                      
Links mellem CSD'er skal tillade DvP-afvikling af
transaktioner mellem deltagere i linkede CSD'er, hvis det er praktisk muligt.
Begrundelserne for eventuelt manglende DvP-afvikling indberettes til de
kompetente myndigheder.
8.                      
Interoperable værdipapirafviklingssystemer og
CSD'er, som anvender en fælles afviklingsinfrastruktur, indfører identiske
tidspunkter for: 
a)      overførselsordrers indgang i systemet
b)      overførselsordrers uigenkaldelighed
c)      endelige overførsler af værdipapirer og
kontanter.
9.                      
ESMA udarbejder i samråd med medlemmerne af ESCB
udkast til reguleringsmæssige tekniske standarder med henblik på at præcisere
kravet i stk. 3 om, at de forskellige typer linkaftaler skal give tilstrækkelig
beskyttelse til de linkede CSD'er og deres deltagere, især når en CSD har til
hensigt at deltage i et værdipapirafviklingssystem drevet af en anden CSD, overvågningen
og forvaltningen af yderligere risici i stk. 5 som følge af brug af mellemled,
afstemningsmetoderne i stk. 6, de tilfælde, hvor DvP-afvikling gennem links er
praktisk mulig, jf. stk. 7, og metoderne til vurdering deraf.
ESMA forelægger disse udkast til
reguleringsmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder efter
proceduren i artikel 10-14 i forordning (EU) nr. 1095/2010.
Kapitel III
Lovvalg
Artikel 46
Lovgivning, der finder anvendelse på de ejendomsretlige aspekter
1.                      
Spørgsmål vedrørende de ejendomsretlige aspekter
ved finansielle instrumenter, som CSD'er opbevarer, afgøres efter lovgivningen
i det land, hvor kontoen føres. 
2.                      
Hvis kontoen anvendes til afvikling i et
værdipapirafviklingssystem, afgøres de efter den lovgivning, som finder
anvendelse på værdipapirafviklingssystemet. 
3.                      
Hvis kontoen ikke anvendes til afvikling i et
værdipapirafviklingssystem, antages den pågældende konto at føres på det sted,
hvor CSD'en har sit sædvanlige opholdssted. jf. artikel 19 i
Europa-Parlamentets og Rådets forordning (EF) nr. 593/2008[24]. 
4.                      
Ved anvendelse af lovgivningen i et land som anført
i denne artikel forstås anvendelse af de gældende retsregler i det pågældende
land med undtagelse af international privatret.
Kapitel IV
Adgang til CSD'er
Afdeling 1
Udstederes adgang til CSD'er
Artikel 47
Fri adgang til at udstede værdipapirer i en CSD godkendt i EU
1.                      
Udstedere har ret til at få registreret deres
værdipapirer i CSD'er, som er oprettet i en medlemsstat, uden at det berører
den selskabslovgivning, som gælder for værdipapirernes oprettelse.
2.                      
Når udstedere indgiver anmodning om at få
registreret deres værdipapirer i en CSD, behandler sidstnævnte en sådan
anmodning omgående og afgiver svar til den anmodende udsteder i løbet af tre
måneder.
3.                      
CSD'er kan nægte at levere serviceydelser til
udstedere. Et sådant afslag skal have belæg i en samlet risikoanalyse eller
begrundes med manglende adgang for CSD'en til transaction feeds fra det marked,
hvor den anmodende udsteders værdipapirer handles eller vil blive handlet. 
4.                      
Hvis CSD'er nægter at levere serviceydelser til en
udsteder, skal den anmodende udsteder have en fuldstændig begrundelse for
afslaget. 
I tilfælde af afslag har den anmodende udsteder
ret til at klage til den kompetente myndighed for den CSD, der har nægtet at
levere serviceydelser. 
Den kompetente myndighed for den pågældende CSD
undersøger klagen behørigt ved at vurdere CSD'ens begrundelser for afslaget og
giver udstederen et begrundet svar. 
Den kompetente myndighed for CSD'en hører den
kompetente myndighed på det sted, hvor den anmodende udsteder er etableret, om
vurderingen af klagen. Hvis myndigheden på det sted, hvor den anmodende
udsteder er etableret, er uenig i den givne vurdering, indbringes sagen for
ESMA, som kan handle inden for rammerne af de beføjelser, den er tillagt i
henhold til artikel 19 i forordning (EU) nr. 1095/2010.
Hvis CSD'ens afslag med hensyn til at levere
serviceydelser til en udsteder anses for uberettiget, udsteder den ansvarlige
kompetente myndighed et påbud til CSD'en om at levere serviceydelser til den
anmodende udsteder.
5.                      
Kommissionen tillægges beføjelser til at vedtage
delegerede retsakter i overensstemmelse med artikel 64 vedrørende
foranstaltninger til præcisering af de risici, som kan gøre det berettiget for
en CSD at nægte udstedere adgang, og trinnene i den procedure, der er omhandlet
i stk. 4. 
6.                      
ESMA udarbejder i samråd med medlemmerne af ESCB
udkast til gennemførelsesmæssige tekniske standarder for at fastlægge
standardformularer og -modeller for proceduren i stk. 2.
ESMA forelægger disse udkast til
gennemførelsesmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede gennemførelsesmæssige tekniske standarder efter
proceduren i artikel 15 i forordning (EU) nr. 1095/2010.
Afdeling 2
Adgang mellem CSD'er
Artikel 48
Standardiseret linkadgang
CSD'er har ret til at deltage i en anden CSD,
jf. artikel 30, forudsat at CSD-linket godkendes som omhandlet i artikel 17.
Artikel 49
Skræddersyet linkadgang
1.                      
Hvis en CSD anmoder en anden CSD om at udvikle
særlige funktioner for at få adgang hertil, kan den modtagende CSD kun afslå en
sådan anmodning af hensyn til risikoen. Den kan ikke afslå anmodningen med den
begrundelse, at den mister markedsandele.
2.                      
Den modtagende CSD kan af den anmodende CSD opkræve
et gebyr beregnet efter kostpris-plus-metoden for at give skræddersyet
linkadgang, medmindre andet aftales mellem parterne.
Artikel 50
Procedure for CSD-links
1.                      
Når CSD'er indgiver anmodning om adgang til en
anden CSD, behandler sidstnævnte en sådan anmodning omgående og afgiver svar
til den anmodende CSD i løbet af tre måneder.
2.                      
CSD'er kan kun nægte at give en anmodende CSD
adgang, hvis dette vil berøre de finansielle markeders virkemåde og forårsage
systemiske risici. Et sådant afslag skal have belæg i en samlet risikoanalyse. 
Hvis CSD'er nægter at give adgang, skal den
anmodende CSD have en fuldstændig begrundelse for afslaget.
Hvis anmodende CSD'er nægtes adgang, har de ret
til at klage til den kompetente myndighed for den CSD, der har nægtet adgang. 
Den ansvarlige kompetente myndighed undersøger
klagen behørigt ved at vurdere begrundelserne for afslaget og giver den
anmodende CSD et begrundet svar. 
Den ansvarlige kompetente myndighed hører den
kompetente myndighed for den anmodende CSD om vurderingen af klagen. Hvis den
anmodende CSD'ers myndighed er uenig i den givne vurdering, kan hver af de to
myndigheder indbringe sagen for ESMA, som kan handle inden for rammerne af de
beføjelser, den er tillagt i henhold til artikel 19 i forordning (EU) nr.
1095/2010.
Hvis CSD'ens afslag med hensyn til at give den
anmodende CSD adgang anses for uberettiget, udsteder den ansvarlige kompetente
myndighed et påbud til CSD'en om at give den anmodende CSD adgang.
3.                      
Hvis CSD'er indvilliger i at oprette et link,
indgiver de i overensstemmelse med artikel 17 deres ansøgning om godkendelse
til deres respektive kompetente myndigheder, som skal vurdere, om de
potentielle risici, der opstår som følge af linkaftaler, f.eks. kredit- og
likviditetsrisici og operationelle og andre relevante risici, er reduceret
tilstrækkeligt.
De kompetente myndigheder for de respektive CSD'er
skal nægte at godkende et link, hvis det kan påvirke den måde, som de
værdipapirafviklingssystemer, de anmodende CSD'er driver, fungerer på.
4.                      
De kompetente myndigheder for de respektive CSD'er
hører hinanden om godkendelsen af linket og kan om nødvendigt i tilfælde af
divergerende afgørelser indbringe sagen for ESMA, som kan handle inden for
rammerne af de beføjelser, den er tillagt i henhold til artikel 19 i
forordning (EU) nr. 1095/2010. 
5.                      
Kommissionen tillægges beføjelser til at vedtage
delegerede retsakter i overensstemmelse med artikel 64 vedrørende
foranstaltninger til præcisering af trinnene i de procedurer, der er omhandlet
i stk. 1-3.
6.                      
ESMA udarbejder i samråd med medlemmerne af ESCB
udkast til gennemførelsesmæssige tekniske standarder for at fastlægge standardformularer
og -modeller for procedurerne i stk. 1-3.
ESMA forelægger disse udkast til
gennemførelsesmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede gennemførelsesmæssige tekniske standarder efter
proceduren i artikel 15 i forordning (EU) nr. 1095/2010.
Afdeling 3
Adgang mellem en CSD og en anden markedsinfrastruktur
Artikel 51
Adgang mellem en CSD og en anden markedsinfrastruktur 
1.                      
CCP'er og handelssystemer formidler efter anmodning
på et ikke-diskriminerende og gennemsigtigt grundlag transaction feeds til
CSD'er og kan af den anmodende CSD opkræve et gebyr beregnet efter
kostpris-plus-metoden for sådanne transaction feeds, medmindre parterne har
aftalt andet med hinanden.
CSD'er giver CCP'er og handelssystemer adgang til
deres værdipapirafviklingssystemer på et ikke-diskriminerende og gennemsigtigt
grundlag og kan opkræve et gebyr beregnet efter kostpris-plus-metoden for en
sådan adgang, medmindre parterne har aftalt andet med hinanden.
2.                      
Når en part indgiver anmodning om adgang til en
anden part, jf. stk. 1, behandles en sådan anmodning omgående, og der afgives
svar til den anmodende part i løbet af en måned.
3.                      
Den modtagende part kan kun nægte adgang, hvis en
sådan adgang ville berøre de finansielle markeders virkemåde og forårsage
systemiske risici. Den kan ikke afslå anmodningen med den begrundelse, at den
mister markedsandele.
Hvis en part nægter at give adgang, skal den
anmodende part have en fuldstændig begrundelse for afslaget med belæg i en
samlet risikoanalyse. Hvis den anmodende part nægtes adgang, har den ret til at
klage til den kompetente myndighed for den part, der har nægtet adgang. 
Den ansvarlige kompetente myndighed undersøger
klagen behørigt ved at vurdere begrundelserne for at nægte adgang og giver den
anmodende part et begrundet svar. 
Den ansvarlige kompetente myndighed hører den
kompetente myndighed for den anmodende part om vurderingen af klagen. Hvis den
anmodende parts myndighed er uenig i den givne vurdering, kan hver af de to
myndigheder indbringe sagen for ESMA, som kan handle inden for rammerne af de
beføjelser, den er tillagt i henhold til artikel 19 i forordning (EU) nr.
1095/2010.
Hvis en parts afslag med hensyn til at give adgang
anses for uberettiget, udsteder den ansvarlige kompetente myndighed et påbud
til den pågældende part om at give adgang til dens serviceydelser.
4.                      
Kommissionen tillægges beføjelser til at vedtage
delegerede retsakter i overensstemmelse med artikel 64 vedrørende
foranstaltninger til præcisering af trinnene i den procedure, der er omhandlet
i stk. 1-3.
5.                      
ESMA udarbejder i samråd med medlemmerne af ESCB
udkast til gennemførelsesmæssige tekniske standarder for at fastlægge
standardformularer og -modeller for proceduren i stk. 1-3.
ESMA forelægger disse udkast til
gennemførelsesmæssige tekniske standarder for Kommissionen senest seks måneder
efter datoen for denne forordnings ikrafttræden.
Kommissionen tillægges beføjelser til at vedtage
de i andet afsnit omhandlede gennemførelsesmæssige tekniske standarder efter
proceduren i artikel 15 i forordning (EU) nr. 1095/2010.
Afsnit IV 
Kreditinstitutter udpeget til at levere bankmæssige
hjælpeydelser til CSD-deltagere
Artikel 52
Tilladelse til at levere bankmæssige hjælpeydelser 
1.                      
En CSD må ikke selv levere nogen af de i bilagets
afdeling C omhandlede bankmæssige hjælpeydelser. 
2.                      
Når en national kompetent myndighed som omhandlet i
denne forordnings artikel 53, stk. 1, finder det godtgjort, at en CSD har
truffet alle de nødvendige beskyttelsesforanstaltninger for at kunne levere
hjælpeydelser, kan den kompetente myndighed som undtagelse fra stk. 1 indgive
en anmodning til Kommissionen om at give denne CSD tilladelse til også at levere
de hjælpeydelser, som er nævnt i bilagets afdeling C. Denne anmodning skal
indeholde følgende:
a) dokumentation til støtte for anmodningen med en
detaljeret redegørelse for de foranstaltninger, CSD'en har truffet for at
imødegå alle risici, der er forbundet med hjælpeydelserne
b) en begrundet vurdering af, at denne løsning er
den mest effektive måde til at sikre den systemiske modstandskraft
c) en analyse af de forventede virkninger for det
relevante finansielle marked og den finansielle stabilitet.
Efter at have foretaget en detaljeret konsekvensanalyse,
en høring af de pågældende virksomheder og efter at have taget højde for
udtalelser fra EBA, ESMA og ECB vedtager Kommissionen en
gennemførelsesafgørelse efter proceduren i artikel 66. Kommissionen skal give
en begrundelse for gennemførelsesafgørelsen.
En CSD, som er indrømmet en undtagelse, skal
meddeles tilladelse til at drive virksomhed som kreditinstitut efter
bestemmelserne i afsnit II i direktiv 2006/48/EF. Denne tilladelse begrænses
til levering af de bankmæssige hjælpeydelser, som den har tilladelse til at
levere i overensstemmelse med stk. 4, og forudsætter opfyldelse af kravene i
artikel 57 og 58.
3.                      
En CSD, som agter at afvikle de kontante betalinger
i hele eller dele af sit værdipapirafviklingssystem efter bestemmelserne i
artikel 37, stk. 2, i denne forordning, skal indhente tilladelse til at udpege et
kreditinstitut, som er meddelt tilladelse i henhold til bestemmelserne i afsnit
II i direktiv 2006/48/EF, medmindre den i artikel 53, stk. 1, i denne
forordning nævnte kompetente myndighed på grundlag af de tilgængelige
oplysninger kan påvise, at kreditinstituttets eksponering for den
risikokoncentration, som er omhandlet i artikel 57, stk. 3, og 4, i denne
forordning, ikke er tilstrækkelig reduceret. I sidstnævnte tilfælde kan den i
artikel 53, stk. 1, nævnte kompetente myndighed kræve, at CSD'en udpeger mere
end et kreditinstitut. De udpegede kreditinstitutter betragtes som
afregningsfirmaer.
4.                      
Den tilladelse, der er omhandlet i stk. 3, omfatter
de i bilagets afdeling C nævnte hjælpeydelser, som det udpegede kreditinstitut eller
en CSD, som er indrømmet en undtagelse i henhold til stk. 2, kan tilbyde
CSD-deltagerne.
5.                      
Når CSD'en og det udpegede kreditinstitut hører til
en koncern, som i sidste er kontrolleret af samme moderselskab, er den
tilladelse, som er meddelt det udpegede kreditinstitut i henhold til afsnit II
i direktiv 2006/48/EF begrænset til levering af de bankmæssige hjælpeydelser,
som det har fået tilladelse til at levere i henhold til stk. 3. Det samme krav
finder anvendelse på en CSD, som er indrømmet en undtagelse i henhold til stk.
2.
6.                      
CSD'en og de udpegede kreditinstitutter skal til
enhver tid opfylde betingelserne for opnåelse af tilladelse i henhold til denne
forordning.
CSD'en underretter hurtigst muligt de kompetente
myndigheder om alle væsentlige ændringer, som berører de betingelser, der skal
opfyldes for at opnå tilladelse.
Artikel 53
Procedure for meddelelse eller nægtelse af tilladelse 
1.                      
CSD'en indgiver ansøgning om tilladelse til at udpege
et kreditinstitut, jf. artikel 52, til den kompetente myndighed i den
medlemsstat, hvor CSD'en er etableret. 
2.                      
Ansøgningen skal indeholde alle de oplysninger, som
er nødvendige, for at den kompetente myndighed kan sikre sig, at CSD'en og det
udpegede kreditinstitut på tidspunktet for tilladelsen har truffet alle
foranstaltninger for at opfylde kravene i denne forordning. Den skal indeholde
en driftsplan for de påtænkte bankmæssige hjælpeydelser, den organisatoriske
struktur i relationen mellem CSD'en og det udpegede kreditinstitut samt nærmere
oplysninger om, hvordan kreditinstituttet agter at opfylde kravene i artikel
57, stk. 1, 3 og 4. 
3.                      
Den kompetente myndighed anvender proceduren i
artikel 15, stk. 3 og 6.
4.                      
Før den kompetente myndighed meddeler CSD'en
tilladelse, hører den følgende myndigheder:
a)      den i artikel 11, stk. 1, litra a),
nævnte relevante myndighed i spørgsmålet om, hvorvidt de udpegede
kreditinstitutters påtænkte tjenesteydelser vil berøre den ansøgende CSD's
værdipapirafviklingssystem
b)      den i artikel 58, stk. 1, nævnte
kompetente myndighed i spørgsmålet om, hvorvidt kreditinstitutterne kan opfylde
kravene i artikel 57.
5.                      
ESMA udarbejder i samråd med medlemmerne af ESCB
udkast til reguleringsmæssige tekniske standarder med henblik på at præcisere,
hvilke oplysninger den ansøgende CSD skal give til den kompetente myndighed.
ESMA forelægger disse udkast til
reguleringsmæssige tekniske standarder for Kommissionen senest seks måneder at
regne fra datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder i
overensstemmelse med proceduren i artikel 10-14 i forordning (EU) nr.
1095/2010.
6.                      
ESMA udarbejder i samråd med medlemmerne af ESCB
udkast til gennemførelsesmæssige tekniske standarder til fastlæggelse af
standardformularer, standardmodeller og standardprocedurer for høring af de i
stk. 4 nævnte myndigheder forud for meddelelse af tilladelse.
ESMA forelægger disse udkast til
gennemførelsesmæssige tekniske standarder for Kommissionen senest seks måneder
at regne fra datoen for denne forordnings ikrafttræden.
Kommissionen tillægges beføjelser til at vedtage
de i første afsnit omhandlede gennemførelsesmæssige tekniske standarder efter
proceduren i artikel 15 i forordning (EU) nr. 1095/2010.
Artikel 54
Udvidelse af de bankmæssige hjælpeydelser 
1.                      
En CSD, der har til hensigt at udvide de
bankmæssige hjælpeydelser, for hvilke den udpeger et kreditinstitut, indgiver
en anmodning om udvidelse til den kompetente myndighed i den medlemsstat, hvor
CSD'en er etableret. 
2.                      
Anmodningen om udvidelse er omfattet af proceduren
i artikel 53. 
Artikel 55
Tilbagetrækning af tilladelse
1.                      
Den kompetente myndighed i den medlemsstat, hvor
CSD'en er etableret, trækker tilladelsen tilbage i følgende tilfælde: 
a)      hvis CSD'en ikke har gjort brug af sin
tilladelse i en periode på 12 måneder, udtrykkeligt giver afkald på
tilladelsen, eller det udpegede kreditinstitut ikke har leveret serviceydelser
eller udøvet aktiviteter i de forudgående seks måneder
b)      hvis CSD'en har opnået tilladelsen på
grundlag af urigtige erklæringer eller på anden uretmæssig vis
c)      hvis CSD'en og de udpegede
kreditinstitutter ikke længere opfylder betingelserne for opnåelse af
tilladelsen, og ikke har truffet de afhjælpende foranstaltninger, som den
kompetente myndigheder har anmodet om, inden for en given frist
d)      hvis CSD'en og de udpegede
kreditinstitutter har gjort sig skyldige i alvorlig og systematisk overtrædelse
af kravene i denne forordning.
2.                      
Før den kompetente myndighed trækker tilladelsen
tilbage, hører den de i artikel 11, stk. 1, litra a), omhandlede myndigheder og
myndighederne i artikel 58, stk. 1, i spørgsmålet om nødvendigheden af at trække
tilladelsen tilbage, medmindre en sådan afgørelse skal træffes straks. 
3.                      
ESMA, enhver relevant myndighed i artikel 11, stk.
1, litra a), og enhver af de i artikel 58, stk. 1, nævnte myndigheder, kan til
enhver tid anmode om, at den kompetente myndighed i den medlemsstat, hvor
CSD'en er etableret, undersøger, hvorvidt CSD'en og det udpegede kreditinstitut
fortsat opfylder betingelserne for opnåelse af tilladelsen. 
4.                      
Den kompetente myndighed kan begrænse tilbagetrækningen
til en bestemt serviceydelse eller aktivitet eller et bestemt finansielt
instrument.
Artikel 56
CSD-register
1.                      
ESMA underrettes om de afgørelser, som de
kompetente myndigheder har truffet i henhold til artikel 52, 54 og 55.
2.                      
ESMA opfører følgende oplysninger på den liste, som
den i henhold til artikel 19, stk. 3, skal offentliggøre på sit særlige websted:
a)      navnet på hver CSD, som var genstand for
en afgørelse i henhold til artikel 52, 54 og 55 
b)      navnet på hver udpeget kreditinstitut 
c)      listen over bankmæssige hjælpeydelser,
som en udpeget kreditinstitut har tilladelse til at levere til CSD-deltagerne.
3.                      
Inden for 90 dage efter denne forordnings
ikrafttrædelse underretter de kompetente myndigheder ESMA om, hvilke
institutter der leverer bankmæssige hjælpeydelser i henhold til den nationale
lovgivning.
Artikel 57
Tilsynskrav for kreditinstitutter, som er udpeget til at levere bankmæssige
hjælpeydelser 
1.                      
Et kreditinstitut, der er udpeget til at levere
bankmæssige hjælpeydelser, leverer de i bilagets afdeling C nævnte
serviceydelser, som er omfattet af tilladelsen.
2.                      
Et kreditinstitut, som er udpeget til at levere
bankmæssige hjælpeydelser, skal overholde al nuværende og fremtidig lovgivning,
som finder anvendelse på kreditinstitutter. 
3.                      
Et kreditinstitut, som er udpeget til at levere
bankmæssige hjælpeydelser, skal overholde følgende specifikke tilsynskrav vedrørende
de kreditrisici, der er forbundet med disse serviceydelser, for hvert
værdipapirafviklingssystem:
a)      det skal indføre et robust system til
styring af kreditrisici
b)      det skal indkredse kilderne til sådanne
kreditrisici, hyppigt og regelmæssigt måle og overvåge krediteksponeringerne og
anvende egnede risikostyringsværktøjer til at holde disse risici under kontrol
c)      det skal ved hjælp af sikkerhedsstillelse
og andre tilsvarende finansielle midler sørge for fuld dækning af
krediteksponeringer mod individuelle lånere 
d)      hvis sikkerhedsstillelse er nødvendig for
at styre den pågældende kreditrisiko, skal det kun acceptere sikkerhed med lav
kredit-, likviditets- og markedsrisiko
e)      det skal fastsætte og anvende passende
konservative haircuts og koncentrationsgrænser for værdien af sikkerhed, der
stilles til dækning af de i litra c) nævnte krediteksponeringer 
f)       det skal indføre juridisk bindende
ordninger, der gør det muligt at sælge eller pantsætte sikkerhed hurtigt,
særligt når der er tale om sikkerhed på tværs af grænser 
g)      det skal fastsætte grænser for
krediteksponeringer
h)      det skal analysere og planlægge, hvordan
eventuelle restkrediteksponeringer skal dækkes, vedtage regler og procedurer
til implementering af sådanne planer
i)       det skal kun yde kredit til deltagere,
som har en kontantkonto hos det
j)       det skal indføre en automatisk
tilbagebetalingsprocedure for intradagskreditter og forsøge at begrænse
dag-til-dag-kreditter via afskrækkende høje satser.
4.                      
Et kreditinstitut, som er udpeget til at levere
bankmæssige hjælpeydelser, skal overholde følgende specifikke tilsynskrav
vedrørende de likviditetsrisici, der er forbundet med disse serviceydelser, for
hvert værdipapirafviklingssystem:
a)      det skal have et robust system til at
måle, overvåge og styre sine likviditetsrisici for hver valuta i det
værdipapirafviklingssystem, for hvilket det fungerer som afregningsfirma 
b)      det skal løbende overvåge sin beholdning
af likvide aktiver og bestemme værdien af de til rådighed værende likvide
aktiver under hensyntagen til passende haircuts i disse aktiver 
c)      det skal løbende måle sine
likviditetsbehov og -risici; i denne forbindelse skal det tage højde for den
likviditetsrisiko, der opstår, hvis de to deltagere, mod hvem det har den
største eksponering, misligholder deres forpligtelser
d)      det skal reducere de tilsvarende
likviditetsrisici med umiddelbart tilgængelige ressourcer som f.eks.
forfinansieringsordninger, og dersom dette ikke er muligt, forsøge at opnå de
nødvendige kreditlinjer eller lignende faciliteter til dækning af
likviditetsbehovene og kun hos institutter med en passende risiko- og
markedsprofil, og det skal desuden indkredse, måle og overvåge sin
likviditetsrisiko, der opstår i forbindelse med disse institutter 
e)      det skal fastsætte og anvende passende
koncentrationsgrænser for hver af de pågældende likviditetsudbydere samt for
deres moder- og datterselskaber
f)       det skal ved regelmæssige og strenge
stresstest fastslå, om de pågældende ressourcer er tilstrækkelige
g)      det skal analysere og planlægge, hvordan
eventuelle likviditetsmangler skal dækkes og vedtage regler og procedurer til
implementering af sådanne planer
h)      det skal basere sine intradagskreditter
på forholdsmæssige midler med i det mindste samme forfaldstidspunkt sammensat
af kapital, kontantindskud og låneordninger
i)       det skal indsætte de tilsvarende
kontantbeholdninger på særlige konti hos centralbanker, når det er praktisk
muligt
j)       det skal sikre, at det med kundens
informerede samtykke er muligt at genanvende den sikkerhed, som den misligholdende
kunde har stillet.
5.                      
EBA udarbejder i samråd med ESMA og medlemmerne af
ESCB udkast til reguleringsmæssige tekniske standarder med henblik på at
præcisere følgende: 
a)      hvor hyppigt den i stk. 3, litra b),
omhandlede krediteksponering skal måles og overvåges, og hvilken type
risikostyringsværktøjer der skal anvendes til kontrol af de risici, som følger
af disse eksponeringer
b)      hvad der forstås ved tilsvarende
finansielle midler med henblik på anvendelse af stk. 3, litra c) 
c)      hvilken type sikkerhed der kan anses for
at være forbundet med lav kredit-, likviditets- og markedsrisiko med henblik på
anvendelse af stk. 3, litra d)
d)      hvad der forstås ved passende haircuts
med henblik på anvendelse af stk. 3, litra e), og stk. 4, litra b)
e)      koncentrationsgrænser for de i stk. 3,
litra e), nævnte sikkerhedsværdier, for de i stk. 3, litra g), nævnte
krediteksponeringer og for de i stk. 4, litra e), nævnte likviditetsudbydere
f)       hvad der forstås ved afskrækkende høje satser
med henblik på anvendelse af stk. 3, litra j)
g)      nærmere specifikation af den i stk. 4,
litra b), nævnte overvågning og metoderne til beregning af værdien af de til
rådighed værende likvide aktiver med henblik på anvendelse af stk. 4, litra b),
og til måling af de i stk. 4, litra c), nævnte likviditetsbehov og risici 
h)      hvad der forstås ved umiddelbart
tilgængelige ressourcer og en passende risiko- og markedsprofil med henblik på
anvendelse af stk. 4, litra d)
i)       hyppigheden og arten af samt
tidshorisonten for stresstest med henblik på anvendelse af stk. 4, litra f)
j)       kriterierne for vurdering af, om det er praktisk
muligt at indsætte kontantbeholdninger på konti hos centralbanker med henblik
på anvendelse af stk. 4, litra i).
EBA forelægger disse udkast til reguleringsmæssige
tekniske standarder for Kommissionen senest seks måneder efter datoen for denne
forordnings ikrafttræden.
Kommissionen tillægges beføjelser til at vedtage
de i første afsnit omhandlede reguleringsmæssige tekniske standarder efter
proceduren i artikel 10-14 i forordning (EU) nr. 1093/2010.
Artikel 58
Tilsyn med kreditinstitutter, som er udpeget til at levere bankmæssige
hjælpeydelser 
1.                      
Den i direktiv 2006/48/EF nævnte kompetente
myndighed er på betingelserne i nævnte direktiv ansvarlig for meddelelse af
tilladelse til og tilsyn med de kreditinstitutter, som er udpeget til at levere
bankmæssige hjælpeydelser, samt for deres overholdelse af denne forordnings
artikel 57, stk. 3 og 4.
2.                      
Den i artikel 9 nævnte kompetente myndighed
undersøger og vurderer mindst én gang om året i samråd med den i stk. 1 nævnte
kompetente myndighed, om de udpegede kreditinstitutter overholder
bestemmelserne i artikel 57, stk. 1, og om alle de nødvendige aftaler mellem de
udpegede kreditinstitutter og CSD'en giver dem mulighed for at opfylde forpligtelserne
i denne forordning.
3.                      
Med henblik på beskyttelse af deltagerne i de
værdipapirafviklingssystemer, CSD'en driver, skal den sikre, at den fra det
kreditinstitut, den udpeger, har adgang til alle nødvendige oplysninger med
henblik på anvendelse af denne forordning, og den skal indberette enhver
overtrædelse heraf til de i stk. 1 og i artikel 9 nævnte myndigheder.
4.                      
EBA kan i samråd med ESMA og medlemmerne af ESCB
udstede retningslinjer til kompetente myndigheder i overensstemmelse med
artikel 16 i forordning (EU) nr. 1093/2010 for inden for Unionen at sikre
konsekvent og effektivt tilsyn med kreditinstitutter, der er udpeget til at
levere bankmæssige hjælpeydelser.
Afsnit V
Sanktioner 
Artikel 59 
Administrative sanktioner og foranstaltninger
1.                      
Medlemsstaterne fastsætter reglerne for
administrative sanktioner og foranstaltninger for de i artikel 60 definerede
tilfælde for de personer, der er ansvarlige for overtrædelse af denne
forordning, og træffer alle nødvendige foranstaltninger til at sikre gennemførelsen
heraf. Sanktionerne og foranstaltningerne skal være effektive, stå i rimeligt
forhold til overtrædelsen og have en afskrækkende virkning.
Medlemsstaterne skal senest 24 måneder efter denne
forordnings ikrafttræden give Kommissionen og ESMA meddelelse om reglerne
omhandlet i det foregående afsnit. De giver straks Kommissionen og ESMA
meddelelse om eventuelle senere ændringer af disse.
2.                      
De kompetente myndigheder skal kunne anvende
administrative sanktioner og foranstaltninger over for CSD'er, udpegede kreditinstitutter,
medlemmerne af deres ledelsesorganer og enhver anden person, som reelt
kontrollerer deres aktiviteter samt enhver anden juridisk eller fysisk person,
som holdes ansvarlig for en overtrædelse. 
3.                      
Når de kompetente myndigheder udøver deres sanktionsbeføjelser
i de i artikel 60 nævnte tilfælde, arbejder de tæt sammen for at sikre, at de
administrative sanktioner og foranstaltninger får de virkninger, som er
hensigten med denne forordning, ligesom de koordinerer deres indsats for at
undgå muligt dobbeltarbejde og overlapning, når de iværksætter administrative
sanktioner og foranstaltninger i grænseoverskridende sager i overensstemmelse
med artikel 12.
Artikel 60 
Sanktionsbeføjelser
1.                      
Denne artikel finder anvendelse på følgende
bestemmelser i forordningen:
a)      levering af de serviceydelser, som er
nævnt i bilagets afdeling A, B and C, i strid med artikel 14, 23 og 52 
b)      opnåelse af de i artikel 14 og 52 krævede
godkendelser og tilladelser ved hjælp af urigtige erklæringer eller på anden
uretmæssig vis i henhold til bestemmelserne i artikel 18, stk. 1, og artikel
55, stk. 1, litra b)
c)      CSD'ers manglende overholdelse af
kapitalkravene i artikel 44, stk. 1
d)      CSD'ers manglende overholdelse af de
organisatoriske krav i artikel 24-28 
e)      CSD'ers manglende overholdelse af
reglerne om god forretningsskik i artikel 29-32
f)       CSD'ers manglende overholdelse af
kravene til CSD-serviceydelser i artikel 34-38
g)      CSD'ers manglende overholdelse af tilsynskravene
i artikel 40-44
h)      CSD'ers manglende overholdelse af kravene
til CSD-links i artikel 45
i)       CSD'ers urimelige afslag på forskellige
former for adgang i strid med artikel 47-51
j)       udpegede kreditinstitutters manglende
overholdelse af specifikke tilsynskrav vedrørende kreditrisici i artikel 57,
stk. 3
k)      udpegede kreditinstitutters manglende
overholdelse af specifikke tilsynskrav vedrørende likviditetsrisici i artikel
57, stk. 4.
2.                      
Uden at det berører de kompetente myndigheders
tilsynsbeføjelser, har de kompetente myndigheder i overensstemmelse med
national lovgivning i tilfælde af overtrædelser som omhandlet i stk. 1
beføjelse til som minimum at pålægge følgende administrative sanktioner og
foranstaltninger: 
a)      en offentlig meddelelse, hvori nævnes den
person, som er ansvarlig for overtrædelsen, og overtrædelsens art
b)      et påbud, som pålægges den person, som er
ansvarlig for overtrædelsen, at bringe den udviste handlemåde til ophør og at
afholde sig fra at gentage en sådan handlemåde
c)      tilbagetrækning af de i henhold til
artikel 14 og 52 meddelte godkendelser og tilladelser efter bestemmelserne i
artikel 18 og 55 
d)      afskedigelse af medlemmerne af
ledelsesorganerne i de institutter, som er ansvarlige for en overtrædelse
e)      administrative bøder på op til det
dobbelte af den fortjeneste, der er opnået som følge af overtrædelsen, såfremt
fortjenesten kan beregnes
f)       for fysiske personer, administrative
bøder på op til 5 mio. EUR eller op til 10 % af den fysiske persons
samlede årsindkomst i det foregående kalenderår
g)      for juridiske personer, administrative
bøder på op til 10 % af den juridiske persons samlede årsomsætning i det
foregående forretningsår; er virksomheden et datterselskab af et moderselskab,
er den relevante samlede årsomsætning den samlede årsomsætning, som fremgår af
koncernens øverste moderselskabs konsoliderede regnskab for det foregående
forretningsår.
3.                      
De kompetente myndigheder kan have andre
sanktionsbeføjelser ud over de i stk. 2 nævnte og kan fastsætte større
administrative bøder end anført i stk. 2.
4.                      
Alle administrative sanktioner og foranstaltninger,
der pålægges for overtrædelse af denne forordning, skal offentliggøres snarest
muligt, herunder som minimum oplysninger om overtrædelsens art og identiteten
på de personer, som er ansvarlige for overtrædelsen, medmindre
offentliggørelsen vil være en alvorlig trussel mod finansmarkedernes
stabilitet. Såfremt offentliggørelse ville forvolde de involverede parter
uforholdsmæssig stor skade, offentliggør de kompetente myndigheder
foranstaltningerne og sanktionerne anonymt.
Offentliggørelsen af sanktioner skal være i
overensstemmelse med de grundlæggende rettigheder som fastsat i Den Europæiske
Unions charter om grundlæggende rettigheder, især retten til respekt for
privatliv og familieliv og retten til beskyttelse af personoplysninger.
Artikel 61 
Effektiv anvendelse af sanktioner 
1.                      
Ved valget af arten og omfanget af administrative
sanktioner og foranstaltninger skal de kompetente myndigheder tage højde for
følgende kriterier: 
a)      overtrædelsens grovhed og varighed
b)      den ansvarlige persons grad af ansvar 
c)      den ansvarlige persons størrelse og
finansielle styrke med udgangspunkt i den ansvarlige juridiske persons samlede
omsætning eller den ansvarlige fysiske persons årsindkomst
d)      den ansvarlige persons fortjeneste eller
undgåede tab eller tabene for tredjeparter som følge af overtrædelsen, såfremt
disse beløb kan beregnes
e)      den ansvarlige persons vilje til at
samarbejde med den kompetente myndighed, uden at det dog tilsidesætter kravet
om tilbagebetaling af den pågældende persons fortjeneste eller undgåede tab
f)       den ansvarlige persons tidligere
overtrædelser.
2.                      
De kompetente myndigheder kan også tage hensyn til
andre faktorer, hvis disse er nærmere angivet i national lovgivning.
Artikel 62 
Indberetning af overtrædelser 
1.                      
Medlemsstaterne indfører effektive mekanismer, som
tilskynder til at indberette overtrædelser af denne forordning til de
kompetente myndigheder.
2.                      
De mekanismer, som er omhandlet i stk. 1, skal som
minimum omfatte:
a)      særlige procedurer for modtagelse og
undersøgelse af indberetninger om overtrædelser 
b)      passende beskyttelse af personer, der
indberetter potentielle eller faktiske overtrædelser
c)      beskyttelse af personoplysninger, både
hvad angår den person, der indberetter de potentielle eller faktiske
overtrædelser, og den anklagede person i overensstemmelse med principperne i
direktiv 95/46/EF
d)      passende procedurer for at sikre den
anklagede persons ret til forsvar og ret til at blive hørt, før der træffes
endelig afgørelse om denne, samt ret til at søge effektiv retslig klageadgang
mod enhver afgørelse eller foranstaltning, der vedrører denne.
Afsnit VI
Delegerede retsakter, overgangsbestemmelser, ændring af direktiv 98/26/EF og
endelige bestemmelser
Artikel 63
Delegation af beføjelser
Kommissionen tillægges beføjelser til at vedtage
delegerede retsakter i overensstemmelse med artikel 64 vedrørende artikel 2,
stk. 2, artikel 22, stk. 6, artikel 23, stk. 1 og 4, artikel 30, stk. 1 og 3,
artikel 37, stk. 1, artikel 50, stk. 1, 2 og 3, og artikel 51, stk. 2 og 3.
Artikel 64
Udøvelse af de delegerede beføjelser
1.                      
Kommissionen tillægges beføjelser til at vedtage
delegerede retsakter på de i denne artikel fastlagte betingelser.
2.                      
De delegerede beføjelser i artikel 63 tillægges
Kommissionen i en ubegrænset periode fra datoen for denne forordnings
ikrafttrædelse. 
3.                      
Den i artikel 63 omhandlede delegation af
beføjelser kan til enhver tid tilbagekaldes af Europa-Parlamentet eller Rådet.
En afgørelse om tilbagekaldelse bringer delegationen af de beføjelser, der er
angivet i den pågældende afgørelse, til ophør. Den får virkning dagen efter
offentliggørelsen af afgørelsen i Den Europæiske Unions Tidende eller på
et senere tidspunkt, der angives i afgørelsen. Den berører ikke gyldigheden af
delegerede retsakter, der allerede er i kraft.
4.                      
Så snart Kommissionen har vedtaget en delegeret
retsakt, giver den samtidigt Europa-Parlamentet og Rådet meddelelse herom. 
5.                      
En delegeret retsakt vedtaget i henhold til artikel
63 træder kun i kraft, hvis hverken Europa-Parlamentet eller Rådet har gjort
indsigelse inden for den frist på to måneder fra meddelelsen af den pågældende
retsakt til Europa-Parlamentet og Rådet, eller hvis Europa-Parlamentet og Rådet
inden udløbet af denne frist begge har informeret Kommissionen om, at de ikke
agter at gøre indsigelse. Fristen forlænges med to måneder på
Europa-Parlamentets eller Rådets initiativ.
Artikel 65
Gennemførelsesbeføjelser
Kommissionen tillægges beføjelser til at
vedtage gennemførelsesretsakter i overensstemmelse med artikel 23, stk. 6, og
artikel 52, stk. 2, tredje afsnit. Disse gennemførelsesretsakter vedtages efter
undersøgelsesproceduren i artikel 66, stk. 2.
Artikel 66
Udvalgsprocedure
1.                      
Kommissionen bistås af Det Europæiske
Værdipapirtilsynsudvalg, der er nedsat ved Kommissionens afgørelse 2001/528/EF[25]. Dette udvalg er et udvalg som
defineret i forordning (EF) nr. 182/2011.
2.                      
Artikel 5 i forordning (EU) nr. 182/2011 finder
anvendelse, når Kommissionen udøver de gennemførelsesbeføjelser, den tillægges
ved nærværende forordning.
Artikel 67
Overgangsbestemmelser
1.                      
De institutter, der i henhold til artikel 19, stk.
4, er blevet indberettet til ESMA som CSD'er, skal inden to år efter denne
forordnings ikrafttræden ansøge om alle de godkendelser, som er nødvendige med
henblik på anvendelse af denne forordning.
2.                      
En CSD, som er etableret i et tredjeland, skal
inden to år efter denne forordnings ikrafttræden enten ansøge om godkendelse
fra den kompetente myndighed i den medlemsstat, hvori CSD'en leverer sine
serviceydelser, når denne har til hensigt at levere serviceydelser i henhold
til artikel 14, eller anerkendelse fra ESMA, når den har til hensigt at levere
sine serviceydelser i henhold til artikel 23. 
3.                      
Hvis en CSD, der er etableret i et tredjeland, på
datoen for denne forordnings ikrafttræden allerede leverer serviceydelser i en
medlemsstat i overensstemmelse med lovgivningen i denne medlemsstat, kan denne
CSD fortsat levere serviceydelser, indtil den i artikel 14 omhandlede godkendelse
eller den i artikel 23 omhandlede anerkendelse er blevet bevilget eller afvist.
4.                      
Links mellem en CSD, der er etableret i et
tredjeland, og CSD'er, som er godkendt i medlemsstaterne, kan accepteres,
indtil den i artikel 14 eller artikel 23 omhandlede godkendelse er blevet bevilget
eller afvist.
Artikel 68
Ændring af direktiv 98/26/EF
1.                      
Artikel 2, litra a), første afsnit, tredje led, i
direktiv 98/26/EF affattes således:
"-       som, med forbehold af andre,
strengere generelle vilkår, der måtte være fastsat i den nationale lovgivning,
er betegnet som et system og anmeldt til Den Europæiske Værdipapir- og
Markedstilsynsmyndighed af den medlemsstat, hvis lovgivning finder anvendelse,
efter at den pågældende medlemsstat har sikret sig, at systemets regler er
fyldestgørende."
2.                      
Senest seks måneder efter denne forordnings
ikrafttræden vedtager og offentliggør medlemsstaterne de foranstaltninger, som
er nødvendige for at overholde bestemmelserne i stk. 1, og indberetter dem til
Kommissionen.
Artikel 69
Rapporter og revision 
1.                      
I samarbejde med EBA og de i artikel 9 og 11
omhandlede myndigheder udarbejder ESMA årsrapporter, som forelægges for Kommissionen,
og som indeholder vurderinger af udviklingstendenser, potentielle risici og
sårbare elementer og om nødvendigt anbefalinger angående forebyggende eller
afhjælpende foranstaltninger på markederne for de serviceydelser, som er
omfattet af denne forordning. Sådanne rapporter skal mindst indeholde:
a)      en vurdering af afviklingseffektiviteten
i indenlandske og grænseoverskridende aktiviteter for hver medlemsstat baseret
på antallet og omfanget af forfejlede afviklinger, den samlede værdi af de i artikel
7, stk. 4, nævnte bøder, antallet og omfanget af de i artikel 7, stk. 4, nævnte
dækningskøb og alle andre relevante kriterier
b)      en vurdering til opgørelse af de
afviklinger, som ikke foretages i de af CSD'erne drevne
værdipapirafviklingssystemer, baseret på antallet og omfanget af transaktioner
og alle andre relevante kriterier
c)      en vurdering af de grænseoverskridende
serviceydelser, som er omfattet af denne forordning, baseret på antallet og
arten af CSD-links, antallet af udenlandske deltagere i de
værdipapirafviklingssystemer, som drives af CSD'er, antallet og omfanget af
transaktioner, hvori sådanne deltagere medvirker, antallet af udenlandske
udstedere, der registrerer deres værdipapirer hos en CSD i overensstemmelse med
artikel 47, og alle andre relevante kriterier. 
2.                      
De i stk. 1 nævnte rapporter, der dækker et
kalenderår, forelægges for Kommissionen inden den 30. april i det efterfølgende
kalenderår.
Artikel 70 
Ikrafttræden
og anvendelse
1.                      
Denne forordning træder i kraft på tyvendedagen
efter offentliggørelsen i Den Europæiske Unions Tidende.
2.                      
Artikel 5 anvendes fra den 1. januar 2015.
3.                      
Artikel 3, stk. 1, anvendes fra den 1. januar 2020.
Denne
forordning er bindende i alle enkeltheder og gælder umiddelbart i hver
medlemsstat.
Udfærdiget i Bruxelles, den 7.3.2012.
På Europa-Parlamentets vegne                                                   På
Rådets vegne
Formand                                                                                       Formand
                                                                                                      
BILAG
Liste
over serviceydelser
Afsnit A
Værdipapircentralers kerneserviceydelser
1.                      
Første registrering af værdipapirer i et
elektronisk bogføringssystem ("registreringsserviceydelse").
2.                      
Forvaltning af værdipapirer på øverste niveau
("central forvaltningsserviceydelse").
3.                      
Værdipapirafvikling
("afviklingsserviceydelse").
Afsnit
B
Værdipapircentralers ikke-bankmæssige hjælpeydelser 
Serviceydelser, der leveres af CSD'er, og som er med til at forbedre
værdipapirmarkedernes sikkerhed, effektivitet og gennemsigtighed, bl.a.:
1.                      
Serviceydelser i forbindelse med afvikling:
a)      etablering af en mekanisme for
værdipapirudlån, hvor CSD'en fungerer som mellemled blandt deltagere i et
værdipapirafviklingssystem
b)      forvaltning af sikkerhedsstillelse, hvor
CSD'en fungerer som mellemled for deltagerne i et værdipapirafviklingssystem
c)      settlement matching, order routing,
bekræftelse og verificering af handler.
2.                      
Serviceydelser i forbindelse med registreringsserviceydelser
og centrale forvaltningsserviceydelser:
a)      serviceydelser i forbindelse med
aktionærregistre
b)      håndtering af corporate actions, herunder
serviceydelser vedrørende skat og generalforsamlinger samt information
c)      nyudstedelser, herunder tildeling og
administration af ISIN-koder og lignende koder
d)      order routing og ordrebehandling,
gebyropkrævning og -behandling og rapportering i forbindelse hermed.
3.                      
Forvaltning af værdipapirkonti i forbindelse med
afviklingsserviceydelser, forvaltning af sikkerhedsstillelse og andre
hjælpeydelser.
4.                      
Diverse andre serviceydelser:
a)      generel forvaltning af
sikkerhedsstillelse som mellemled
b)      lovpligtige indberetninger
c)      levering af data og statistikker til
markedsundersøgelsesbureauer/statistikmyndigheder
d)      it-serviceydelser. 
Afdeling C
Bankmæssige hjælpeydelser 
1.                      
Bankmæssige serviceydelser for deltagerne i et
værdipapirafviklingssystem i forbindelse med afviklingsservice: 
a)      føring af kontantkonti
b)      modtagelse af kontantindskud
c)      ydelse af kontantlån
d)      værdipapirudlån. 
2.                      
Bankmæssige serviceydelser i relation til de andre
kerneserviceydelser eller hjælpeydelser, som er nævnt i afdeling A og B:
a)      kontantkontoføring til brug for afvikling
og modtagelse af kontantindskud fra indehavere af værdipapirkonti
b)      værdipapirlån
til indehavere af værdipapirkonti
c)      bankmæssige serviceydelser, der letter
behandlingen af corporate actions: 
–                
i)            forfinansiering af indkomst og
indløsningsprovenu
–              
ii)            forfinansiering af
skattetilbagebetalinger.
BILAG
FINANSIERINGSOVERSIGT
TIL FORSLAGET
1.           FORSLAGETS/INITIATIVETS RAMME
              1.1.    Forslagets/initiativets betegnelse 
              1.2.    Berørt(e)
politikområde(r) inden for ABM/ABB-strukturen
              1.3.    Forslagets/initiativets
art 
              1.4.    Mål

              1.5.    Forslagets/initiativets
begrundelse 
              1.6.    Varighed
og finansielle virkninger 
              1.7.    Påtænkt(e)
forvaltningsmetode(r) 
2.           FORVALTNINGSFORANSTALTNINGER 
              2.1.    Bestemmelser
om kontrol og rapportering 
              2.2.    Forvaltnings-
og kontrolsystem 
              2.3.    Foranstaltninger
til forebyggelse af svig og uregelmæssigheder 
3.           FORSLAGETS/INITIATIVETS ANSLÅEDE
FINANSIELLE VIRKNINGER 
              3.1.    Berørt(e)
udgiftspost(er) i budgettet og udgiftsområde(r) i den flerårige finansielle
ramme 
              3.2.    Anslåede
virkninger for udgifterne 
              3.2.1. Sammenfatning af de
anslåede virkninger for udgifterne 
              3.2.2. Anslåede virkninger
for aktionsbevillingerne 
              3.2.3. Anslåede virkninger
for administrationsbevillingerne
              3.2.4. Forenelighed med
indeværende flerårige finansielle ramme
              3.2.5. Tredjemands bidrag
til finansieringen 
              3.3.    Anslåede vrkninger for
indtægterne
FINANSIERINGSOVERSIGT
TIL FORSLAGET

1.                      
FORSLAGETS/INITIATIVETS RAMME 
1.1.                
Forslagets/initiativets betegnelse 

Europa-Parlamentets
og Rådets forordning om forbedring af værdipapirafviklingen i Den Europæiske
Union og om værdipapircentraler (CSD'er) samt om ændring af direktiv 98/26/EF

1.2.                
Berørt(e) politikområde(r) i ABM/ABB-strukturen[26] 

Det
indre marked – finansielle markeder

1.3.                
Forslagets/initiativets art 

ý Forslaget/initiativet
drejer sig om en ny foranstaltning 
¨ Forslaget/initiativet
drejer sig om en ny foranstaltning som opfølgning på et pilotprojekt/en
forberedende foranstaltning[27]

¨ Forslaget/initiativet drejer sig om forlængelse
af en eksisterende foranstaltning 
¨ Forslaget/initiativet
drejer sig om omlægning af en foranstaltning til en ny foranstaltning 

1.4.                
Mål
1.4.1.          
Det eller de af Kommissionens flerårige strategiske
mål, som forslaget/initiativet vedrører 

At
øge de finansielle markeders sikkerhed og effektivitet; at stimulere det indre
marked for finansielle serviceydelser.

1.4.2.          
Specifikke mål og berørte ABM/ABB-aktiviteter 
 
 Specifikke mål: I lyset af de generelle mål ovenfor søges følgende specifikke mål opfyldt: ·      at øge sikkerheden ved grænseoverskridende afvikling ·      at øge effektiviteten ved grænseoverskridende afvikling ·      at skabe ens konkurrencevilkår for CSD-serviceydelser 

1.4.3.          
Forventede resultater og virkninger

Angiv, hvilke
virkninger forslaget/initiativet forventes at få for modtagerne/målgruppen.
 Forslaget sigter mod: ·      at øge sikkerheden og effektiviteten i afviklingen ved at harmonisere afviklingsperioder og sikre, at hovedparten af værdipapirer udstedes i elektronisk form ·      at forbedre afviklingsdisciplinen ved at oprette et passende og harmoniseret system til forebyggelse og afhjælpning af forfejlet afvikling ·      at foretage en passende regulering af alle CSD'er, der opererer i EU ·      at sikre konsekvens i kravene til CSD'er og koordinering af de nationale reguleringsmyndigheders tilsyn ·      at reducere investorernes omkostninger ved grænseoverskridende afvikling ·      at sikre bedre valgmuligheder for udstedere og investorer ved at forbedre adgangen til CSD'er ·      at skabe mere ensartede konkurrencevilkår for CSD'ernes serviceydelser, hvilket kan forbedre kvaliteten af og reducere gebyrerne for CSD'ernes serviceydelser til gavn for udstedere og investorer 

1.4.4.          
Virknings- og resultatindikatorer 

Angiv indikatorerne
til kontrol af forslagets/initiativets gennemførelse.
 ·      en rapport til vurdering af afviklingseffektiviteten af hvert EU-marked. Indikatorerne kan angive antallet og omfanget af forfejlede afviklinger (opdelt efter nationale og grænseoverskridende transaktioner), omfanget af CSD-sanktioner, antallet af dækningskøbsprocedurer og antallet af tilfælde, hvor medlemskab suspenderes som følge af systematisk forfejlede afviklinger ·      en rapport, hvori omfanget af markedsfordringer opgøres for at vurdere, om harmoniseringen af afviklingsperioder har ført til øget effektivitet i corporate actions ·      en rapport til opgørelse af internaliseringen af afviklinger foretaget af depotbanker uden for værdipapirafviklingssystemer drevet af CSD'er. Disse oplysninger er vigtige til vurdering af systemiske risici og til vurdering af, hvorvidt det er nødvendigt, at EU intervenerer ·      en rapport til vurdering af, om de grænseoverskridende aktiviteter er stigende. Som indikatorer kan anvendes antallet af CSD-links, antallet af udenlandske deltagere i CSD'er, transaktionsomfanget for udenlandske deltagere og antallet af udstedere, som benytter udenlandske CSD'er ·      en rapport til analyse af priserne i EU på CSD'ers kerneserviceydelser som f.eks. afvikling og opbevaring for både grænseoverskridende og nationale transaktioner ·      en undersøgelse af CSD'er, udstedere og andre markedsinfrastrukturer til vurdering af, i hvilket omfang de trufne foranstaltninger har fjernet hindringerne for adgang, eller om der stadig er hindringer (praktiske eller juridiske). 

1.5.                
Forslagets/initiativets begrundelse 
1.5.1.          
Behov, der skal opfyldes på kort eller lang sigt 
 
 Med medlemsstaternes anvendelse af forordningen skulle der kunne opnås følgende resultater: ·      Afviklingsperioderne harmoniseres. ·      Hovedparten af værdipapirer udstedes elektronisk. ·      Afviklingsdisciplinen forbedres ved oprettelse af et passende og harmoniseret system til forebyggelse og afhjælpning af forfejlet afvikling. ·      Alle CSD'er, der opererer i EU, reguleres på passende måde baseret på samme krav. ·      Godkendelsen af og tilsynet med CSD'er harmoniseres, og koordineringen mellem de nationale reguleringsmyndigheder forbedres. ·      Bedre adgang til CSD'er (for udstedere, andre CSD'er og andre markedsinfrastrukturer) og for CSD'er (til andre CSD'er og andre markedsinfrastrukturer) og harmoniserede betingelser for adgang. 

1.5.2.          
Merværdien ved en indsats fra EU's side
 
 ·      Finansielle markeder er i sagens natur grænseoverskridende og tendensen er stigende. De problemer, der opstår i forbindelse med CSD-serviceydelser og specielt afvikling i EU, drejer sig primært om grænseoverskridende transaktioner. Effektiviteten af foranstaltninger, som de enkelte medlemsstater træffer på egen hånd og uden at koordinere dem med andre medlemsstater, vil derfor sandsynligvis være ringe i forbindelse med grænseoverskridende transaktioner. ·      CSD'ernes systemiske karakter og stadig tættere indbyrdes forbindelser i Europa kræver koordinerede initiativer. ·      Beslægtede områder er omfattet af gældende EU-ret, bl.a. direktivet om aftaler om finansiel sikkerhedsstillelse, direktivet om endelig afregning, direktivet om markeder for finansielle instrumenter (MiFID), direktivet om kapitalkrav og det planlagte direktiv om værdipapirlovgivning. Ethvert nyt forslag skal nøje afstemmes efter disse EU-foranstaltninger. Det kan bedst sikres ved en fælles indsats. 

1.5.3.          
Erfaringer fra lignende foranstaltninger

CDS'er
har stor betydning for de finansielle markeder, eftersom de registrerer og
opbevarer værdipapirer og driver systemer til afvikling af værdipapirtransaktioner,
dvs. den faktiske levering af værdipapirer mod kontantafregning. Det er således
vigtige infrastrukturer på de finansielle markeder sammen med handelssystemer, CCP'er
og transaktionsregistre. Handelssystemer reguleres af MiFID, mens CCP'er og transaktionsregistre
også vil blive reguleret på EU-niveau, når forslaget til forordning om
derivater, centrale modparter og transaktionsregistre bliver vedtaget af
Europa-Parlamentet og Rådet og træder i kraft. MiFID har været anvendt siden
november 2007 og har skabt mere konkurrence mellem handelssystemerne for så
vidt angår handel med finansielle instrumenter og givet investorerne flere
serviceudbydere og finansielle instrumenter at vælge imellem. 

1.5.4.          
Sammenhæng med andre relevante instrumenter og
eventuel synergivirkning

Visse
spørgsmål er allerede omfattet af gældende EU-lovgivning.
Værdipapirafviklingssystemer er f.eks. allerede omfattet af direktiv 98/26/EF
om endelig afregning i betalingssystemer og værdipapirafviklingssystemer[28], og direktiv 2004/39/EF (MiFID)
indeholder visse bestemmelser om markedsdeltageres adgang til
værdipapirafviklingssystemer efter eget valg. Kommissionens forslag omfatter
andre emner. Eksempelvis omhandler Kommissionens forslag om short selling og
visse aspekter af credit default swaps også afviklingsdisciplin for visse
kategorier af finansielle instrumenter, og Kommissionens forslag om
transaktioner med derivater, centrale modparter og transaktionsregistre
fastlægger regler for clearing, som er en proces, der hænger nøje sammen med
afvikling. Forslaget til forordning er i overensstemmelse med disse
EU-bestemmelser. 

1.6.                
Varighed og finansielle virkninger 

¨ Forslag/initiativ af begrænset
varighed 
–     
¨  Forslag/initiativ gældende fra [DD/MM]ÅÅÅÅ til [DD/MM]ÅÅÅÅ 
–     
¨  Finansielle virkninger fra ÅÅÅÅ til ÅÅÅÅ 
ý Forslag/initiativ af ubegrænset
varighed
–     
Iværksættelse med en indkøringsperiode fra 2013 til
2015
–     
derefter gennemførelse i fuldt omfang.

1.7.                
Påtænkt(e) forvaltningsmetode(r)[29] 

¨ Direkte central forvaltning ved Kommissionen 
¨ Indirekte central forvaltning ved uddelegering af gennemførelsesopgaver til:
–     
¨  gennemførelsesorganer 
–     
ý  organer oprettet af Fællesskaberne[30]
–     
¨  nationale offentligretlige organer/organer med offentlige
tjenesteydelsesopgaver 
–     
¨  personer, som har fået pålagt at gennemføre specifikke aktioner i
henhold til afsnit V i traktaten om Den Europæiske Union, og som er
identificeret i den relevante basisretsakt, jf. artikel 49 i finansforordningen

¨ Delt forvaltning
sammen med medlemsstaterne 
¨ Decentral forvaltning sammen med tredjelande 
¨ Fælles forvaltning
sammen med internationale organisationer (angives nærmere)
Hvis der angives flere
forvaltningsmetoder, gives der en nærmere forklaring i afsnittet
"Bemærkninger".
Bemærkninger 
-

2.                      
FORVALTNINGSFORANSTALTNINGER 
2.1.                
Bestemmelser om kontrol og rapportering 

Angiv hyppighed og
betingelser.
Artikel
81 i udkastet til forordning om oprettelse af Den Europæiske Værdipapir- og
Markedstilsynsmyndighed foreskriver, at de erfaringer, der er indhøstet fra
myndighedens virksomhed, evalueres inden for tre år, efter at myndigheden har
påbegyndt sin virksomhed. Med henblik herpå offentliggør Kommissionen en
generel rapport, der fremsendes til Europa-Parlamentet og Rådet.

2.2.                
Forvaltnings- og kontrolsystem 
2.2.1.          
Konstaterede risici 
 
 Der er foretaget en konsekvensanalyse af forslaget til en reform af systemet for finansielt tilsyn i EU, der ledsager udkastene til forordninger om oprettelse af en europæisk banktilsynsmyndighed, om oprettelse af en europæisk tilsynsmyndighed for forsikrings- og arbejdsmarkedspensionsordninger og om oprettelse af en europæisk værdipapirtilsynsmyndighed. Tilførslen af yderligere ressourcer til ESMA som et resultat af det nuværende forslag er nødvendig for at sætte ESMA i stand til at udøve sine beføjelser og navnlig løse sine opgaver i forbindelse med: ·      etablering af et harmoniseret og forbedret system for afviklingsdisciplin ved at sikre konsistens i overvågningen og rapporteringen af forfejlet afvikling og ved at fastsætte standarder for foranstaltninger til forebyggelse og afhjælpning af forfejlede afviklinger ·      harmonisering og koordinering af regler for CSD'er ved at fastsætte standarder ·      forbedring og tilvejebringelse af ensartet anvendelse af nationale reguleringsbeføjelser ved at udstede retningslinjer for samarbejdet mellem myndighederne og fastsætte standarder for indholdet af ansøgninger om godkendelse og for de oplysninger, som gives til kompetente myndigheder, og som udveksles mellem myndigheder til tilsynsformål ·      koordinering og harmonisering af betingelserne for adgang for selskaber fra tredjelande ·      harmonisering og koordinering af regler for adgang til CSD'er for deltagere, udstedere og andre CSD'er og mellem CSD'er og andre markedsinfrastrukturer. Uden disse ressourcer ville myndigheden ikke kunne udføre sin opgave rettidigt og effektivt. 
2.2.2. Påtænkt(e)
kontrolmetode(r)
Forvaltnings-
og kontrolsystemer som fastlagt i ESMA-forordningen vil også blive anvendt med
henblik på ESMA's rolle i forbindelse med dette forslag.
Det
endelige sæt indikatorer til at måle ESMA's resultater fastlægges af
Kommissionen i forbindelse med den første foreskrevne evaluering. For den
endelige vurdering vil de kvantitative indikatorer være lige så vigtige som de
kvalitative resultater fra høringerne. Evalueringen skal foretages hvert tredje
år.

2.3.                
Foranstaltninger til forebyggelse af svig og
uregelmæssigheder 

Angiv eksisterende
eller påtænkte forebyggelses- og beskyttelsesforanstaltninger
Med
henblik på bekæmpelse af svig, bestikkelse og anden ulovlig aktivitet finder
bestemmelserne i Europa-Parlamentets og Rådets forordning (EF) nr. 1073/1999 af
25. maj 1999 om undersøgelser, der foretages af Det Europæiske Kontor for
Bekæmpelse af Svig (OLAF), ubegrænset anvendelse på ESMA.
Myndigheden
tiltræder den interinstitutionelle aftale af 25. maj 1999 mellem
Europa-Parlamentet, Rådet for Den Europæiske Union og Kommissionen for De
Europæiske Fællesskaber om de interne undersøgelser, der foretages af Det
Europæiske Kontor for Bekæmpelse af Svig (OLAF), og vedtager omgående de
nødvendige bestemmelser, som gælder for hele myndighedens personale.
Det
fastsættes udtrykkeligt i finansieringsafgørelserne og de dertil knyttede
aftaler og gennemførelsesinstrumenter, at Revisionsretten og OLAF om nødvendigt
kan foretage kontrol på stedet hos modtagerne af midler udbetalt af ESMA og hos
det personale, der er ansvarligt for tildelingen af disse midler.

3.                      
FORSLAGETS/INITIATIVETS ANSLÅEDE FINANSIELLE VIRKNINGER 
3.1.                
Berørt(e) udgiftspost(er) i budgettet og
udgiftsområde(r) i den flerårige finansielle ramme 

·      Eksisterende udgiftsposter i budgettet 
I samme rækkefølge som udgiftsområderne i den flerårige
finansielle ramme og budgetposterne.
 Udgifts­område i den flerårige finansielle ramme || Budgetpost || Udgiftens art || Bidrag 
 Nummer [Betegnelse………………………...……….] || OB/IOB([31]) || fra EFTA-lande[32] || fra kandidat­lande[33] || fra tredje­lande || i.h.t. artikel 18, stk. 1, litra aa), i finansfor­ordningen 
   || 12.0404.01 ESMA - Tilskud til afsnit 1 og 2 (personale- og administrationsudgifter) || OB || JA || NEJ || NEJ || NEJ 
·      Nye budgetposter, som der er søgt om 
I samme rækkefølge som udgiftsområderne i den flerårige
finansielle ramme og budgetposterne.
-

3.2.                
Anslåede virkninger for udgifterne 
3.2.1.          
Sammenfatning af de anslåede virkninger for
udgifterne 

i mio. EUR (3 decimaler)
 Udgiftsområde i den flerårige finansielle ramme: || 1A || Konkurrenceevne for vækst og beskæftigelse 
 GD: MARKT ||   ||   || År 2013[34] || År 2014 || År 2015 ||   ||   || I ALT 
  Aktionsbevillinger ||   ||   ||   ||   ||   ||   ||   ||   
 12.0404.01 || Forpligtelser || (1) || 0,385 || 0,354 || 0,354 ||   ||   ||   ||   || 1,093 
 Betalinger || (2) || 0,385 || 0,354 || 0,354 ||   ||   ||   ||   || 1,093 
 Administrationsbevillinger finansieret over bevillingsrammen for særprogrammer[35] ||   ||   ||   ||   ||   ||   ||   ||   
 Budgetpostens nummer ||   || (3) ||   ||   ||   ||   ||   ||   ||   ||   
 Bevillinger I ALT til GD MARKT || Forpligtelser || =1+1a +3 || 0,385 || 0,354 || 0,354 ||   ||   ||   ||   || 1,093 
 Betalinger || =2+2a+3 || 0,385 || 0,354 || 0,354 ||   ||   ||   ||   || 1,093 
  Aktionsbevillinger I ALT || Forpligtelser || (4) || 0,385 || 0,354 || 0,354 ||   ||   ||   ||   || 1,093 
 Betalinger || (5) || 0,385 || 0,354 || 0,354 ||   ||   ||   ||   || 1,093 
  Administrationsbevillinger finansieret over bevillingsrammen for særprogrammer I ALT || (6) ||   ||   ||   ||   ||   ||   ||   ||   
 Bevillinger I ALT under UDGIFTSOMRÅDE 1A i den flerårige finansielle ramme || Forpligtelser || =4+ 6 || 0,385 || 0,354 || 0,354 ||   ||   ||   ||   || 1,093 
 Betalinger || =5+ 6 || 0,385 || 0,354 || 0,354 ||   ||   ||   ||   || 1,093 
Bemærkninger:
Ovennævnte aktionsbevillinger vedrører de særlige
opgaver, ESMA overdrages i henhold til forslaget
1) Opgaver i forbindelse med afviklingsdisciplinen
(2 reguleringsstandarder, 1 retningslinje og register)
Formålet med disse foranstaltninger er at
indføre konsekvent overvågning og rapportering af forfejlede afviklinger og
nedbringe antallet af forfejlede afviklinger ved at gennemføre strenge
forebyggende foranstaltninger og sanktioner.
ESMA skal udarbejde to reguleringsmæssige tekniske
standarder vedrørende foranstaltninger til forebyggelse af forfejlede
afviklinger, overvågningsværktøjer til indkredsning af afviklinger, som kan
forventes at blive forfejlet, foranstaltninger til afhjælpning af forfejlede
afviklinger og nærmere beskrivelse af overvågnings- og rapporteringssystemet
for forfejlede afviklinger.
ESMA skal også udarbejde retningslinjer til
myndighederne for at sikre konsekvent, effektiv anvendelse af
foranstaltningerne til forebyggelse og afhjælpning af forfejlede afviklinger.
ESMA vil også fra de kompetente myndigheder
modtage de relevante data om forfejlede afviklinger.
2) Opgaver vedrørende godkendelse af og tilsyn
med CSD'er (3 reguleringsstandarder, 4 gennemførelsesstandarder, 1
retningslinje, register og løbende opgaver)
Hensigten med disse foranstaltninger er at
indføre ensartede rammer for godkendelse af og tilsyn med CSD'er og øge
samarbejdet mellem myndighederne. Dette skulle bl.a. reducere den
administrative byrde for CSD'er i forbindelse med grænseoverskridende
aktiviteter.
ESMA skal udarbejde tre reguleringsmæssige
tekniske standarder og fire gennemførelsesmæssige tekniske standarder
vedrørende indholdet af ansøgningen om godkendelse, CSD'ers indberetning af oplysninger
til de kompetente myndigheder, de oplysninger, myndighederne udveksler med
henblik på tilsyn, og samarbejdet mellem hjemlandets og værtslandets
myndigheder.
ESMA skal udarbejde retningslinjer for at sikre ensartet
og effektivt samarbejde mellem myndighederne ved de forskellige vurderinger,
som er nødvendige for anvendelse af forordningen.
ESMA skal føre et detaljeret register over
CSD-aktiviteter i Unionen, herunder navnene på CSD'er, som er blevet godkendt,
og værdipapirafviklingssystemer drevet af CSD'er, de leverede serviceydelser,
de kompetente myndigheder, tredjelandes CSD'er mv.
ESMA vil komme til at spille en vigtig rolle i
forhold til tredjelandes CSD'er, der har planer om at oprette en filial eller levere
serviceydelser uden at oprette en filial i Unionen eller har planer om at
etablere et link med en CSD i Unionen. Især skal ESMA i denne forbindelse
vurdere, om disse CSD'er er underkastet effektive godkendelses- og
tilsynsordninger i deres hjemland og skal etablere samarbejdsaftaler med de
kompetente myndigheder i disse lande.
ESMA vil også have en række andre løbende opgaver,
f.eks. at intervenere i tilfælde af uoverensstemmelser mellem hjemlandets og
værtslandets myndigheder og blive orienteret i krisesituationer.
3) Opgaver vedrørende kravene til CSD'er (8
reguleringsstandarder, 2 gennemførelsesstandarder, 1 retningslinje og løbende
opgaver)
Hensigten med disse foranstaltninger er at
indføre ensartede krav til CSD'er med hensyn til organisation, ledelse, god
forretningsskik, serviceydelser og tilsynsrammer. Dette skulle skabe sikrere
rammebetingelser for CSD-serviceydelser og igen reducere den administrative
byrde for CSD'er i forbindelse med grænseoverskridende aktiviteter.
ESMA skal udarbejde otte reguleringsmæssige
tekniske standarder og to gennemførelsesmæssige tekniske standarder med henblik
på visse præciseringer af en række reguleringskrav til CSD'er, f.eks.
vedrørende organisation, registerføring, deltagernes adgang, afstemning af
værdipapirkonti, opdeling af værdipapirkonti, endelig afregning, reducering af
den operationelle risiko, kapitalkrav og CSD-links. 
ESMA skal også udstede retningslinjer om CSD'ernes
regler og procedurer for håndtering af en deltagers misligholdelse.
ESMA vil også få løbende opgaver, som følger af
dens beføjelse til at intervenere i tilfælde af uoverensstemmelser mellem
myndighederne om deltageres adgang til CSD'er.
4) Opgaver i forbindelse med adgangskravene (3
gennemførelsesstandarder, løbende opgaver)
Hensigten med disse foranstaltninger er at øge
effektiviteten ved at give udstedere og investorer mulighed for selv at vælge
CSD'er
ESMA skal udarbejde tre gennemførelsesmæssige
tekniske standarder vedrørende proceduren for udstederes adgang til CSD'er,
mellem CSD'er og mellem CSD'er og andre markedsinfrastrukturer.
ESMA vil også få løbende opgaver, som følger af
dens beføjelse til at intervenere i tilfælde af uoverensstemmelser mellem
myndighederne om adgang.
5) Opgaver i forbindelse med overvågning og
evaluering af forslaget (2 årsrapporter)
ESMA skal udarbejde to årsrapporter, den ene til
vurdering af afviklingseffektiviteten for hvert EU-marked baseret på
markedsdeltagernes standardiserede rapportering af forfejlede afviklinger og
den anden til vurdering af, om de grænseoverskridende aktiviteter ud fra
dataene i ESMA-registret er tiltagende.
 Udgiftsområde i den flerårige finansielle ramme: || 5 || Administration 
i mio. EUR (3 decimaler)
   ||   ||   || År 2013 || År 2014 || År 2015 ||   ||   || I ALT 
 GD: MARKT || 
  Menneskelige ressourcer || 0 || 0 || 0 ||   ||   ||   ||   ||   
  Andre administrationsudgifter || 0 || 0 || 0 ||   ||   ||   ||   ||   
 I ALT GD MARKT || Bevillinger || 0 || 0 || 0 ||   ||   ||   ||   ||   
 Bevillinger I ALT under UDGIFTSOMRÅDE 5 i den flerårige finansielle ramme || (Forpligtelser i alt = Betalinger i alt) || 0 || 0 || 0 ||   ||   ||   ||   ||   
i mio. EUR (3 decimaler)
   ||   ||   || År 2013[36] || År 2014 || År 2015 ||   ||   || I ALT 
 Bevillinger I ALT under UDGIFTSOMRÅDE 1-5 i den flerårige finansielle ramme || Forpligtelser || 0,385 || 0,354 || 0,354 ||   ||   ||   ||   || 1,093 
 Betalinger || 0,385 || 0,354 || 0,354 ||   ||   ||   ||   || 1,093 

3.2.2.          
Anslåede virkninger for aktionsbevillingerne 

–     
¨  Forslaget/initiativet medfører ikke anvendelse af aktionsbevillinger 
–     
ý  Forslaget/initiativet medfører anvendelse af aktionsbevillinger som
anført herunder:
Forslaget specifikke mål er beskrevet i punkt
1.4.2. De vil blive nået via de foreslåede lovgivningsmæssige foranstaltninger,
der skal gennemføres i medlemsstaterne, og med bistand fra ESMA. Det er ikke
muligt at angive et konkret tal for hvert operationelt mål, men ESMA's rolle og
bidrag til opfyldelse af forslagets mål er detaljeret beskrevet i afsnit 3.2.1.

3.2.3.          
Anslåede virkninger for
administrationsbevillingerne
3.2.3.1.    
Resumé 

–     
ý  Forslaget/initiativet medfører ikke anvendelse af
administrationsbevillinger 
–     
¨  Forslaget/initiativet medfører anvendelse af
administrationsbevillinger som anført herunder:

3.2.3.2.    
 Anslået behov for menneskelige ressourcer 

–     
ý  Forslaget/initiativet medfører ikke anvendelse af menneskelige
ressourcer 
–     
¨  Forslaget/initiativet medfører anvendelse af menneskelige ressourcer
som anført herunder:
Bemærkninger:
Det vil ikke som følge af forslaget være påkrævet
med yderligere administrative og menneskelige ressourcer i GD MARKT.
Ressourcer, der i øjeblikket anvendes til at følge direktiv 1997/9/EF, vil
fortsat blive anvendt.

3.2.4.          
Forenelighed med indeværende flerårige finansielle
ramme 

–     
¨  Forslaget/initiativet er foreneligt med indeværende flerårige
finansielle ramme.
–     
ý  Forslaget/initiativet kræver omlægning af det relevante udgiftsområde
i den flerårige finansielle ramme.
Forslaget medfører, at ESMA skal udføre yderligere
opgaver. Det vil kræve yderligere ressourcer under budgetpost 12.0404.
–     
¨  Forslaget/initiativet kræver, at fleksibilitetsinstrumentet anvendes,
eller at den flerårige finansielle ramme revideres[37].

3.2.5.          
Tredjemands bidrag til finansieringen 

–     
¨  Forslaget/initiativet indeholder ikke bestemmelser om samfinansiering
med tredjemand. 
–     
ý  Forslaget/initiativet indeholder bestemmelser om samfinansiering, jf.
følgende overslag:
i mio. EUR (3 decimaler)
   || År 2013 || År 2014 || År 2015 ||   ||   || I alt 
 Medlemsstater via de nationale tilsynsmyndigheder i EU-landene (*) || 0,577 || 0,531 || 0,531 ||   ||   ||   ||   || 1,639 
 Samfinansierede bevillinger I ALT || 0,577 || 0,531 || 0,531 ||   ||   ||   ||   || 1,639 
Overslag baseret på
den nuværende finansieringsmekanisme i ESMA-forordningen (medlemsstaterne 60 %
- Fællesskabet 40 %).

3.3.                
Anslåede virkninger for indtægterne 

–     
ý  Forslaget/initiativet har ingen finansielle virkninger for
indtægterne.
–     
¨  Forslaget/initiativet har følgende finansielle virkninger:
–                   
¨         for egne indtægter 
–                   
¨         for diverse indtægter 
Bilag til finansieringsoversigten til
Europa-Parlamentets og Rådets forordning om forbedring af værdipapirafviklingen
i Den Europæiske Union og om værdipapircentraler (CSD'er) samt om ændring af
direktiv 98/26/EF
Omkostningerne i forbindelse med de opgaver,
der skal udføres af ESMA, er blevet anslået for personaleudgifter (afsnit 1) i
overensstemmelse med omkostningsklassifikationen i udkastet til ESMA's budget
for 2012, der er fremsendt til Kommissionen.
Kommissionens forslag omfatter bestemmelser
om, at ESMA skal udarbejde 13 reguleringsmæssige tekniske standarder og 9
gennemførelsesmæssige tekniske standarder, som skal sikre, at meget tekniske
bestemmelser implementeres konsekvent i hele EU. Hertil kommer, at ESMA også
skal udarbejde 3 retningslinjer, som hovedsagelig skal sikre effektivt
samarbejde mellem myndighederne, og 2 årsrapporter til overvågning og vurdering
af forordningens virkemåde. ESMA skal desuden føre registret over CSD'er og vil
have en række andre løbende opgaver. 
Angående tidsplanen antages forordningen at
ville træde i kraft i begyndelsen af 2013, og ESMA vil derfor få brug for de
ekstra ressourcer fra 2013. Der forventes kun at blive behov for ekstra
personale til tekniske standarder, retningslinjer og rapporter, som skal
udarbejdes af ESMA. Der gås ud fra, at ESMA med sit nuværende personale kan
udføre de øvrige løbende opgaver, f.eks. anerkendelse af tredjelandes CSD'er og
mægling mellem myndigheder. Hvad angår typen af stillinger vil en
fyldestgørende og rettidig udarbejdelse af nye tekniske standarder især gøre
det nødvendigt med flere politikmedarbejdere, juridiske medarbejdere og konsekvensanalysemedarbejdere.
Følgende antagelser er lagt til grund for
vurderingen af behovet for fuldtidsækvivalenter til udarbejdelse af tekniske
standarder, retningslinjer og rapporter:
·      En politikmedarbejder udarbejder gennemsnitligt 5 tekniske standarder
om året, og samme medarbejder kan udarbejde de tilhørende retningslinjer og
rapporter. Dette betyder, at der er brug for 4 politikmedarbejdere. 
·      Der er behov for en konsekvensanalysemedarbejder til udarbejdelse af
ovennævnte tekniske standarder.
·      Der er behov for en juridisk medarbejder til udarbejdelse af ovennævnte
tekniske standarder og retningslinjer.
Det betyder, at der er behov for yderligere 6
fuldtidsækvivalenter fra 2013.
Det antages, at der i 2014 og 2015 fortsat vil
være behov for det ekstra personale, da standarderne sandsynligvis først vil
være udarbejdet i 2014, og det vil muligvis blive nødvendigt at foretage
ændringer i 2015.
Andre antagelser:
·      På grundlag af fordelingen af fuldtidsækvivalenter i udkastet til
budget for 2012 forventes de 6 fuldtidsækvivalenter at fordele sig på 4
midlertidigt ansatte (74 %), 1 udstationeret national ekspert, (16 %)
og 1 kontraktansat (10 %).
·      De gennemsnitlige årlige lønudgifter for forskellige
personalekategorier er baseret på GD BUDG's vejledning.
·      En lønjusteringskoefficient for Paris på 1,27.
·      Uddannelsesomkostninger anslået til 1 000 EUR pr.
fuldtidsækvivalent pr. år.
·      Tjenesterejseudgifter på 10 000 EUR baseret på budgetudkastet for
2012 for tjenesterejser pr. ansat.
·      Omkostninger i forbindelse med ansættelse (rejse, hotel,
lægeundersøgelse, bosættelse og andre ydelser, flytning osv.) på 12 700
EUR baseret på budgetudkastet for 2012 for ansættelse pr. person.
Metoden til beregning af stigningen i
budgetbehovet for de næste tre år fremgår af nedenstående tabel. Beregningen
bygger på, at Fællesskabets budget dækker 40 % af omkostningerne.
 Udgiftstype || Beregning || Beløb (x 1000) 
   ||   || 2013 || 2014 || 2015 || I alt 
   ||   ||   ||   ||   ||   
 Afsnit I: Personaleudgifter ||   ||   ||   ||   ||   
   ||   ||   ||   ||   ||   
 11 Løn og godtgørelser ||   ||   ||   ||   ||   
  - heraf til midlertidigt ansatte || =4*127*1,27 || 645 || 645 || 645 || 1 935 
 - heraf til udstationerede nationale eksperter || =1*73*1,27 || 93 || 93 || 93 || 278 
  - heraf til kontraktansatte || =1*64*1,27 || 81 || 81 || 81 || 244 
   ||   ||   ||   ||   ||   
 12 Udgifter i forbindelse med ansættelse || =6*12,7 || 76 ||   ||   || 76 
   ||   ||   ||   ||   ||   
 13 Tjenesterejseudgifter || =6*10 || 60 || 60 || 60 || 180 
   ||   ||   ||   ||   ||   
 15 Uddannelse || =6*1 || 6 || 6 || 6 || 18 
   ||   ||   ||   ||   ||   
 Afsnit I i alt: Personaleudgifter ||   || 961 || 885 || 885 || 2 732 
   ||   ||   ||   ||   ||   
 Heraf EU's bidrag (40 %) ||   || 385 || 354 || 354 || 1 093 
 Heraf medlemsstaternes bidrag (60%) ||   || 577 || 531 || 531 || 1 639 
Nedenstående tabel viser den foreslåede
stillingsfortegnelse for de fire stillinger som midlertidig ansat:
 Ansættelsesgruppe og grad || Midlertidige stillinger 
   ||   
 AD 8 || 1 
 AD 7 || 1 
 AD 6 || 1 
 AD 5 || 1 
   ||   
 AD i alt || 4 
[1]               EFT L 166 af 11.6.1998, s. 45.
[2]               EUT L 145 af 30.4.2004,
s. 1.
[3]               EFT L 166 af 11.6.1998, s. 45.
[4]               EUT L 177 af 30.6.2006,
s. 1.
[5]               KOM(2010) 716 af 8.12.2010.
[6]               EUT C af …, s. .
[7]               EUT C af …, s. .
[8]               EFT L 166
af 11.6.1998, s. 45.
[9]               FSB "Reducing the moral hazard posed by
systemically important financial institutions" (reducering af den moralske
risiko, som systemisk betydningsfulde kreditinstitutter udgør), 20. oktober
2010.
[10]             Konklusionerne af Økofinrådets 2911. møde, den 2. december
2008. 
[11]             EUT L 275 af 25.10.2003,
s. 32.
[12]             EUT L 145 af 30.4.2004,
s. 1.
[13]             EFT L 168 af 27.6.2002,
s. 43.
[14]             EFT L 222 af 14.8.1978,
s. 11.
[15]             EUT L 193 af 18.7.1983,
s. 1.
[16]             EUT L 177 af 30.6.2006, s. 1.
[17]             "Den europæiske adfærdskodeks for clearing og
afvikling" undertegnet af FESE (Sammenslutningen af Europæiske Børser),
EACH (europæisk sammenslutning af clearingcentraler) og ECSDA (europæisk
sammenslutning af værdipapircentraler) den 7. november 2006.
[18]             EFT L 281 af 23.11.1995, s. 31.
[19]             EFT L 8 af 12.1.2001,
s. 1.
[20]             EUT L 331 af 15.12.2010,
s. 84.
[21]             EUT L 331 af 15.12.2010,
s. 12.
[22]             EUT L 55 af 28.2.2011,
s. 13.
[23]             EUT L 331 af 15.12.2010,
s. 120.
[24]             EUT L 177 af 4.7.2008, s. 6.
[25]             EFT L 191 af 13.7.2001, s. 45.
[26]             ABM: Activity Based Management (aktivitetsbaseret ledelse)
– ABB: Activity Based Budgeting (aktivitetsbaseret budgetlægning).
[27]             Jf. artikel 49, stk. 6, litra a) og b), i
finansforordningen.
[28]             EFT L 166 af 11.6.1998, s. 45.
[29]             Forklaringer vedrørende forvaltningsmetoder og
henvisninger til finansforordningen findes på webstedet BudgWeb: http://www.cc.cec/budg/man/budgmanag/budgmanag_en.html.
[30]             Organer omhandlet i finansforordningens artikel 185.
[31]             OB = opdelte bevillinger / IOB = ikke opdelte bevillinger.
[32]             EFTA: Den Europæiske Frihandelssammenslutning.
[33]             Kandidatlande og, efter omstændighederne, potentielle
kandidatlande på Vestbalkan.
[34]             År n er det år, hvor gennemførelsen af
forslaget/initiativet begynder.
[35]             Teknisk og/eller administrativ bistand og udgifter til
støtte for gennemførelsen af EU's programmer og/eller aktioner (tidligere BA-poster),
indirekte forskning, direkte forskning.
[36]             År n er det år, hvor gennemførelsen af
forslaget/initiativet begynder.
[37]             Se punkt 19 og 24 i den interinstitutionelle aftale.